Mestské zastupiteľstvo v Košiciach

Zápisnica
z XXXVII. rokovania Mestského zastupiteľstva v  Košiciach, 
     zo dňa 7. septembra 2010

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice 
Ing.  František Knapík. Privítal prítomných poslancov a hostí. Konštatoval, že z 50 poslancov bolo v rokovacej sále prítomných 33, čo je väčšina, takže mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program XXXVII. rokovania mestského zastupiteľstva bol doručený v pozvánke.  V súvislosti s tým predniesol niekoľko zmien týkajúcich sa programu. Vzhľadom na isté pripomienky a stanoviská, ktoré odzneli, ako predkladateľ materiálov stiahol body:
15 – 	Zmeny a doplnky ÚPN HSA Košice, lokalita Vyšné Opátske,
16 – 	Zmeny a doplnky ÚPN HSA Košice, lokalita diaľničný privádzač Vyšné 0pátske
	Zdoba,
17 – 	Zmeny a doplnky ÚPN HSA, jún 2010,
18 – 	Aktualizácia ÚPN Z Košice – Vyšné Opátske,
34 – 	Dlhodobý prenájom pozemkov, predkupné právo a predaj stavieb, vrátane oplotenia a vonkajších úprav v areáli tzv. Malinovského kasární pre A4CORP, 
	s.r.o.
Požiadal poslancov, aby predniesli svoje návrhy a pripomienky v súvislosti s programom rokovania.

p. Čečko, námestník primátora mesta Košice –  Ako predkladateľ materiálov stiahol z programu rokovania body:
49 – 	Predaj budovy a pozemkov ma Hemerkovej ulici č. 28 v Košiciach pre Nadáciu 
        		DeDo – Solidarita s deťmi detských domovov,
	54 – 	Predaj budovy a pozemkov v k. ú. Jazero pre  SZITI s. r. o.,
	55 – 	Predaj budovy a pozemku v k. ú. Barca pre Oázu – nádej pre nový život, n. o.

p. Blaškovičová, poslankyňa MZ – Navrhla zaradenie nového bodu č. 15 – Návrh uznesenia o zverejňovaní oznamov pre verejnosť. 

p. Forgáč, poslanec MZ – K bodu navrhnutému na zaradenie. Odporučil, aby sa tento bod do programu nezaraďoval, nakoľko toto uznesenie, ktoré je tu uvedené pod bodom c) a pod bodom d) nemožno v žiadnom prípade schváliť, pretože mestské zastupiteľstvo nemôže ukladať mestskej časti povinnosti ani podľa zákona, ani podľa rokovacieho poriadku, preto odporučil, aby mesto pripravilo a spracovalo body a) a b) a v budúcom zastupiteľstve sa to prijalo.

p. Mutafov, poslanec MZ – Primátor mesta dal návrh na stiahnutie bodu 17, ale tento bod obsahuje celú škálu otázok, ktoré sa týkajú územno-plánovacej dokumentácie a nie všetky veci, ktoré sú v bode 17 sú hodné nejakej kritiky, alebo oponentúry. Pripomenul bod 14/1, ktorý riešia už 2 roky. Tým, že sa stiahne celý bod 17, tak ani tento bod nebude prerokovaný. Predpokladá, že keď sa to nestihne na budúcom rokovaní, tak sa to bude riešiť až v novom volebnom období, pritom na doriešenie tohto problému čakajú už 2 roky.

p. Knapík, primátor mesta Košice – Keď sa rozhodoval o tom, či stiahnuť, alebo nestiahnuť tento bod, tak jednoznačné stanovisko bolo také, že ak má byť ÚPN HSA prerokované, tak má byť prerokované v takej podobe, aby to ladilo so zmenami. Záver je taký, že to treba prepracovať do takej podoby, ako budú prijaté zmeny a doplnky a na októbrové zastupiteľstvo bude tento materiál pripravený, kde môže byť prerokovaný a schválený.
Nakoľko už nikto nemal doplňujúce návrhy dal hlasovať o doplnení prednesených návrhov. Predkladatelia materiálov majú právo stiahnuť materiály, ktoré predkladajú, netreba o tom hlasovať. Je tu ešte návrh poslankyne p. Blaškovičovej, zaradiť návrh uznesení na zverejňovanie oznámení mesta Košice ako bod 15. Reagoval na to poslanec p. Forgáč, je na mestskom zastupiteľstve, aby rozhodli, či sa bod zaradí a bude sa o ňom rokovať, resp. či sa pripraví kompletný materiál, ktorý bude prerokovaný na budúcom mestskom zastupiteľstve.

Hlasovanie č. 1 o zaradení bodu 15 – Návrh uznesenia o zverejňovaní oznamov pre verejnosť:
za 16, proti 5, zdržali sa 15-, nehlasovali 2.

p. Knapík, primátor mesta Košice – Konštatoval, že návrh nebol prijatý, no podnetom sa bude treba zaoberať a na októbrové zastupiteľstvo bude pripravený materiál, ktorý môže informovanosť zlepšiť. 

Hlasovanie č. 2 o programe ako o celku aj so schválenými návrhmi:
za 37, proti -, zdržal sa 1.

p. Knapík, primátor mesta Košice – Konštatoval, že program rokovania XXXVII. mestského zastupiteľstva bol schválený a budú sa podľa neho riadiť.

––-     --–-     ––-

Overovatelia zápisnice:
MVDr. Jozef Figeľ
PhDr. Katarína Čižmáriková

––-     ––-     ––-

Návrhová komisia:
		KDH					Mgr. Štefan  Rychnavský
		SDKÚ					MUDr. Ján Sekáč
		SMER					-
		NEKA					Ing. Eduard Buraš

Hlasovanie č. 3 o zložení návrhovej komisie:
za 37, proti 1, zdržal sa -.

p. Knapík, primátor mesta Košice – Konštatoval, že návrh bol schválený a návrhová
	komisia bude pracovať v zložení pp. Rychnavský, Sekáč, Buraš.
	Vyzval členov návrhovej komisie, aby zaujali svoje miesta vo vyhradenom 12. rade. Ostatných poslancov požiadal, aby návrhy k jednotlivým bodom programu rokovania predkladali písomne návrhovej komisii po ústnej informácii prítomných poslancov.

––-     ––-     ––-

1. Informácia o plnení úloh vyplývajúcich z uznesení MZ od XXXVI. rokovania    
    MZ a prehľad o odpredaji nehnuteľného a hnuteľného majetku mesta 

p. Knapík, primátor mesta Košice – Materiál bol v písomnej podobe s dôvodovou správou, otvoril k nemu rozpravu.

V rozprave vystúpili:

p. Mutafov, poslanec MZ – Na základe správy, ktorú predložil riaditeľ Magistrátu mesta Košice upozornil na uznesenie MZ č. 359. Jedná sa o problematiku VZN mesta Košice o miestnom poplatku a komunálnych odpadoch. Opätovne pripomenul, že spôsob a likvidácia odpadu a predovšetkým otázku, ktorá súvisí s činnosťou 2-týždenných odvozov odpadu, považuje za veľmi nešťastnú, spomenul to aj na mestskej rade, že je to nešťastné riešenie, že mnohí podnikatelia si objednávajú odvoz paušálne raz za dva týždne  a následne odpad, ktorý produkujú, hádžu do občianskych kontajnerov, hlavne pri blokoch a tým si vlastne vylepšujú svoje finančné portfólio, Je to nekorektné a nesprávne, preto požiadal, aby sa odborníci začali zaoberať otázkou možnosti  úprav takýchto spôsobov riešení. Je to skôr námet, ako výtka, na ďalšie postupovanie. Vedel by povedať veľa príkladov, ale o týchto veciach už čiastočne hovorili. 
Ďalej požiadal riaditeľa Magistrátu mesta Košice, či by mohli dostať bližšiu informáciu o realizácii priemyselného plánu firmy Kosit, do ktorého je mesto istým spôsobom zapojené.
Rád by dostal aj informáciu ohľadom Dopravného podniku mesta Košice v súvislosti s výstavbou futbalového štadióna, malo sa rozšíriť zázemie Dopravného podniku, to znamená väčšia plocha pozemkov nielen na vybudovanie tej plynostanice, ale aj možnosti parkovania. 

p. Jutka, poslanec MZ – Nadviazal na predrečníka, čo sa týka samotnej výstavby, aj k tomu chcel hovoriť, lebo je tu uznesenie MZ č. 486 a čo sa týka rozšírenia areálu, resp. výstavby depa na Bardejovskej ulici, prípadne výstavby plničky na Bardejovskej ulici, tam je pripravená projektová dokumentácia. V súčasnosti je vydané územné rozhodnutie a vybavuje sa stavebné povolenie. Sú ešte niektoré veci, ktoré treba dopracovať, ale priebežne sa v tejto veci koná. 
Zareagoval aj na to, že Dopravný podnik mesta Košice dostal od občanov pochvalné emaily, čo sa týka prechodu na školský rok, tak isto pozitívne reagovali aj jednotlivé mestské časti, preto využil túto príležitosť a poďakoval sa občanom mesta, mestským častiam za to, že konečne po dlhšom čase prejavili Dopravnému podniku uznanie. 

p. Weiszer, poslanec MZ – Mal pripomienku k pánu riaditeľovi. Na str. č. 9 k uzneseniu  MZ č. 94 bod 2, ktoré sa týka pravidelného informovania komisie regionálneho rozvoja sa tu uvádza, že v poslednom štvrťroku komisia nebola spôsobilá prijímať uznesenia, nakoľko nebola prítomná nadpolovičná väčšina poslancov, čo je pravda, ale text pokračuje ďalej, že sa neuskutočnili plánované rokovania komisie. Nevie, odkiaľ čerpal túto informáciu, lebo je nepravdivá. Ako predseda dotknutej komisie vie, že táto komisia rokovala.

p. Knapík, primátor mesta – Toto bude treba uviesť na pravú mieru. Nakoľko sa už nikto nehlásil, uzavrel rozpravu a požiadal riaditeľa Magistrátu mesta Košice o vysvetlenie.

p. Kolárčik, riaditeľ MMK – Vo vzťahu k uzneseniu MZ č. 359 o miestnom poplatku a príprave nového systému a prechodu na nový systém stanovovania týchto poplatkov, keď si analyzovali zákonné možnosti, ako by mohli stanovovať kritéria, napr. pre podnikateľov, pre stanovenie množstva zberu, tak im to vyšlo, žeby to bolo oveľa nevýhodnejšie pre mesto. Tam je možné pracovať s kritériom, ako je počet zamestnancov a napríklad, takí mäsiari, či podobní živnostníci by platili 10-krát menej oproti tomu, koľko odpadu produkujú. Rovnako by to vyšlo veľmi nevýhodne v prospech mestských inštitúcií a to škôl, školských zariadení, preto po tejto analýze upustili od prípravy alternatívneho návrhu. 
Priemyselný plán spoločnosti Kosit nadväzuje na samotné podanie projektu pre štrukturálne fondy Modernizácia spaľovne, Tento projekt je podaný na príslušný riadiaci orgán. Do konca septembra by malo padnúť rozhodnutie a v závislosti od toho by mal byť vypracovaný priemyselný plán. Dúfa, že spoločnosť Kosit bude úspešná. 
Výstavba štadióna a vytvorenie zázemia – na to čiastočne odpovedal predseda predstavenstva DPMK p. Jutka, ale zopakoval, že v roku 2010 neboli v rozpočte na to schválené finančné prostriedky.
Poslancovi p. Weiszerovi sa ospravedlnil za túto nepresnosť.

p. Knapík, primátor mesta – Ale treba to preveriť, lebo ak sa táto informácia čerpala z nejakých  podkladov a nezakladá sa na reálnej skutočnosti, treba z toho vyvodiť aj opatrenia, aby sa také nepresnosti nedostávali do materiálov a aby sa to neopakovalo. 
Odovzdal slovo návrhovej komisii. 

p. Sekáč, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu  o plnení  úloh  vyplývajúcich  z uznesení  MZ  od  XXXVI.  rokovania MZ a prehľad o  odpredaji  nehnuteľného a hnuteľného majetku mesta.

Hlasovanie č 4: za 37, proti -, zdržal sa 1, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

2. Návrh na zmenu uznesení  Mestského zastupiteľstva v Košiciach

p. Knapík, primátor mesta Košice – Materiál je v písomnej podobe aj s dôvodovou správou, kde sa navrhujú jednotlivé zmeny uznesení. Nakoľko sa do rozpravy nikto neprihlásil, dal slovo návrhovej komisii. 

p. Sekáč, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice 
A. schvaľuje
1. predĺženie termínu plnenia uznesenia č. 1029 z XXX.  rokovanie Mestského zastupiteľstva  v Košiciach zo dňa 15. a 16.12.2009 na I. polrok 2011 
2. zmenu  termínu vyhodnocovania  uznesenia MZ č. 699 z XXI. rokovanie Mestského zastupiteľstva  v Košiciach zo dňa 10.12.2008  na 1x ročne
B. súhlasí
s vypustením  sledovania uznesení na úrovni Mestského zastupiteľstva  v Košiciach
-  časť C bod 2 uznesenia č. 179  z pokračovania  VI. rokovania Mestského zastupiteľstva v Košiciach zo  dňa 12.7.2007 
-  časť C uznesenia č. 432  zo XIV. rokovania  Mestského zastupiteľstva  
v Košiciach  zo dňa  24.4.2008
-  časť B uznesenia č. 569  z pokračovania  XVIII. rokovania Mestského zastupiteľstva  
v Košiciach  zo dňa  11.9.2008
C. zrušuje
- časť ukladá  uznesenia  č. 1107 z  XXIII. rokovania Mestského zastupiteľstva  v Košiciach zo dňa 29.6.2006 
- časť ukladá bod 3 uznesenia č. 1108  z XXIII. rokovania  Mestského zastupiteľstva  
   	v Košiciach zo dňa 29.6.2006
- časť ukladá bod 4 uznesenia č. 93 zo IV. rokovania Mestského zastupiteľstva  v Košiciach zo dňa 26. a 27.4.2007
- časť B bod 1 písm. b)  uznesenia  č. 372 z XIII. rokovania Mestského zastupiteľstva  
v Košiciach zo dňa 28.2.2008
- časť B uznesenia  č. 390  z pokračovania XIII. rokovania Mestského zastupiteľstva  
v Košiciach zo dňa 11.3.2008

Hlasovanie č 5: za 36, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

2. Informácia primátora mesta o svojej činnosti  od  XXXIII. rokovania MZ

p. Knapík, primátor mesta Košice – Informácia je v písomnej podobe a ústne okomentoval iba dve – tri najdôležitejšie udalosti, ktoré v tom viac ako 2-mesačnom období sa udiali.
Za vážny krok smerom dopredu považuje ustanovujúce zasadnutie členov združenia Koalície 2013+, ktoré sa uskutočnilo v auguste. Odštartoval sa krok k tomu, aby aj verejná sféra, aj korporatní partneri a prípadne ďalší partneri aj s podnikateľského prostredia, ale aj nepodnikateľského prostredia, či z kultúrnej sféry dali do hromady svoje nápady, skúsenosti a rozbehli spoluprácu na implementácii projektu Európske hlavné mesto kultúry 2013 a v efektívnej spolupráci potom pokračovali aj ďalej. Považuje to za jeden, z vážnych a prelomových krokov v doterajšej spolupráci mesta a partnerov.
Medzi významné udalosti patrí návšteva zástupcov Národnej rady SR, zástupcov vlády, ktorá vyvrcholila tým, že 27. augusta bolo prvé výjazdové rokovanie vlády práve v Košiciach. V súvislosti s tým sa spustila aj dlho očakávaná pripravovaná stavba komunikácie R4 z maďarskej hranice smerom na Košice. Považuje to za významný impulz k tomu, aby sa v ďalšej fáze začalo s dopravným riešením samotného mesta aj vo väzbe na ďalšie kroky, to znamená na R2 a napojenie na diaľničné pokračovanie D2 smerom na Michalovce. Na otázky k jednotlivým informáciám rád zodpovie. 

p. Mutafov, poslanec MZ – Nemal pripomienky k vystúpeniu primátora mesta, ale ako v úvode povedal, ospravedlnil sa z účasti na ďalšom rokovaní na mestskom zastupiteľstve, spolu s poslancom p. Andrejčákom idú na bezpečnostnú radu.

p. Knapík, primátor mesta Košice – Nakoľko sa do rozpravy nikto neprihlásil, dal slovo návrhovej komisii. 

p. Sekáč, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od XXXVI. rokovania MZ.

Hlasovanie č 6: za 37, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4. Správa o činnosti Útvaru hlavného kontrolóra mesta Košice 

p. Knapík, primátor mesta Košice – Odovzdal slovo hlavnej kontrolórke mesta, aby uviedla správu. 

p. Jakubíková, hlavná kontrolórka mesta Košice – Poslanci majú k dispozícii správu o činnosti hlavného kontrolóra a správu o kontrole v ZOO, ktorá bola vykonaná v súlade s plánom. Zároveň predložila stanovisko k prijatiu návratných finančných zdrojov k 30.6.2010. 
Správa obsahuje aj občianske podnety, ktoré riešila. Ide o Bytový podnik, Dopravný podnik, Magistrát mesta Košice oddelenie komunikácií, Útvar hlavného architekta –  ohľadom letných terás na Hlavnej ulici.
Vypracovala stanovisko k odpredaju pozemkov pre právnickú osobu a odporučila mestskej rade opätovne prerokovať daný predaj. Stanovisko  obsahovalo ekonomické zhodnotenie, ktoré preukázalo, že prenájom dlhodobých aktív mesta je výhodnejší než predaj, nakoľko poskytuje dlhodobý finančný úžitok pre krytie pasív a bola predložená aj odpoveď Pôdohospodárskej platobnej agentúry z Bratislavy. Mestská rada predaj neodsúhlasila.
V súlade so zákonom o rozpočtových pravidlách a územnej samosprávy ako hlavný kontrolór preveruje dodržiavanie podmienok na prijatie návratných zdrojov financovania a to z dôvodu, že mesto môže prijať úvery za splnenia určitých podmienok. Na základe zásady opatrnosti posudzovala vývoj zadlženosti v týchto rovinách: čistý dlh, hrubý dlh a prognóza vývoja dlhu k roku 2010. Zároveň v stanovisku uviedla riziká, ktoré môžu priamo i nepriamo ovplyvniť vývoj dlhu. Na základe týchto jej zistení v stanovisku odporúča citlivo a zodpovedne pristupovať k ďalšiemu úverovému zaťaženiu mesta pred prijatím nových úverov. Podrobnejšie informácie sú uvedené v stanovisku.
Na základe požiadavky komunálneho oddelenia vypracovala stanovisko k protestu prokurátorky, v ktorom zastáva totožný názor s finančným oddelením. 
Na základe jej poverenia zamestnanci Útvaru hlavného kontrolóra vykonali kontrolu hospodárenia s majetkom Zoologickej záhrady, vybraných položiek príjmov a výdavkov. Zoologická záhrada je príspevková organizácia v zriaďovateľskej pôsobnosti mesta Košice. Cieľom kontroly bolo zistiť, ako sa v kontrolovanom subjekte dodržiavajú príslušné ustanovenia všeobecných záväzných predpisov a interných predpisov. Kontrola sa týkala obdobia rokov 2008 a 2009. 
V krátkosti uviedla:
Verejné obstarávanie – konštatovala, že nebol porušený zákon. Zoologická záhrada zadávala len zákazky s nízkou hodnotou. Išlo o 30 zákaziek. 
Upriamila pozornosť na fakt, aby sa nepodceňovala príprava projektov, aby sa neskôr nezvyšovali náklady na obstarávanie majetku. Ide o postupné úpravy chovného zariadenia na zlepšenie chovu tučniakov.
Predaj zvierat – V roku 2009 Zoologická záhrada odpredávala zvieratá a nakúpila drevo. Rozdiel ceny bol uhradený dodávateľovi. Nebola dodraná interná smernica pre zabezpečenie činnosti chovateľskej komisie. Komisia bola nefunkčná. Cena zvierat nebola prejednávaná a predkladaná komisiou. Z kontrolných zistení vyplýva, že ceny za predaj zvierat stanovil bývalý riaditeľ. Ďalej bolo zistené, že nákup dreva bol realizovaný na základe objednávok, bez cenových ponúk. Objednávky boli vystavené riaditeľom s uvedenou sumou, ktorá bola následne v tej istej výške fakturovaná. Z predchádzajúcej kontroly neboli splnené opatrenia č. 5 – vysporiadanie stavby pavilónu medveďov z dôvodu, že prebieha súdne konanie na určenie vlastníka. V stave riešenia je chovné zariadenie pre tučniakov, ktoré Zoologická záhrada nemôže zaradiť do aktív, lebo časť pozemku má prenajatú. Prebieha odkúpenie a následné zverenie do správy.
Správa obsahuje aj stanovisko a prijaté opatrenia kontrolovaného subjektu. 
Na záver konštatovala, že oproti roku 2006 zaznamenali výrazné zlepšenie čo sa týka hospodárenia. Nebol porušený zákon o rozpočtových pravidlách a zákon o účtovníctve. Bližšie informácie sú uvedené v správe. Poďakovala za pozornosť.

V rozprave vystúpili:

p. Buraš, poslanec MZ -  Spýtal sa hlavnej kontrolórky nielen k tejto správe, ale zaujímala by ho informácia, ktorá súvisí so septembrom 2008 a nikde sa nedostal k informácii o tom, ako dopadla sťažnosť bývalého hlavného kontrolóra adresovaná Európskej komisii ohľadom štátnej pomoci pri predaji pozemkov MFK vo všešportovom areáli. Bola to otázka súvisiaca so zosúladením zákona o štátnej pomoci. Spýtal sa hlavnej kontrolórky, či už došla odpoveď na túto sťažnosť a ak áno, aké je vyjadrenie Európskej komisie. 

p. Knapík, primátor mesta Košice – Nakoľko sa už nikto neprihlásil uzavrel diskusiu a požiadal hlavnú kontrolórku mesta Košice o odpoveď.

p. Jakubíková, hlavná kontrolórka mesta Košice – Zatiaľ nedostala žiadnu odpoveď, ale viac 
	informácií má Ing. Dlhý. 

p. Dlhý, zástupca riaditeľa MMK pre ekonomiku – Čo sa týka preverovania neoprávnenej štátnej pomoci Európskou komisiou, tak toto prebieha. V minulom roku boli dopytovaní a poskytovali Európskej komisii ďalšie informácie, no výsledok im zatiaľ oznámený nebol. Šetrenie ešte nie je ukončené.

p. Knapík, primátor mesta Košice – Nakoľko sa už nikto nehlásil s pripomienkou, alebo faktickou poznámkou, dal slovo návrhovej komisii. 

p. Sekáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie
1.	Správu o činnosti hlavného kontrolóra mesta Košice od XXXVI. rokovania MZ v Košiciach.
2.	Správu o výsledku kontroly hospodárenia nakladania s majetkom a vybraných položiek výnosov a nákladov v Zoologickej záhrade Košice za obdobie rokov 2008 a 2009.
3.	Stanovisko k prijatiu návratných zdrojov financovania k 30.6.2010.

Hlasovanie č. 7: za 35, proti 1, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

5. Správa náčelníka Mestskej polície Košice o činnosti MsP Košice od 1.1.2010 do 
    30.6.2010

p. Knapík, primátor mesta Košice – Požiadal náčelníka mestskej polície, aby uviedol svoju správu. 

p. Dvorožnák, náčelník MsP Košice – K správe náčelníka mestskej polície o činnosti, ktorá predkladá za obdobie I. polroka 2010 nemá nič na doplnenie, pokiaľ budú nejaké otázky a pripomienky, rád zodpovie. 

V rozprave  vystúpili:

p. Kočiš, poslanec MZ -  Spýtal sa náčelníka mestskej polície, či by do svojej správy k uvedeným číslam nemohol uvádzať aj percentuálne vyjadrenie poklesu, resp. nárastu k jednotlivým položkám, lebo ak si nezoberú predchádzajúcu správu tak uvádzané čísla nevedia porovnať, či došlo k nárastu, alebo poklesu priestupkov, resp. riešení a táto správa s týmito číslami im nedáva obraz o tom, že aká je situácia v meste. 
Snažil sa nejako dopátrať aj v súvislosti s monitorovacou správou programového rozpočtu za I. polrok, tam je jeden údaj, medziročný pokles prípadov – plán 5 % a v ďalšej kolónke je uvedených 50 %. Spýtal sa, či došlo k medziročnému poklesu narušenia verejného poriadku o 50 %? 

p. Jutka, poslanec MZ – Dotkol sa tej oblasti správy náčelníka mestskej polície, ktorá hovorí o kamerovom systéme. Je veľmi rád, že sa rozširuje kamerový systém v súvislosti s blížiacimi sa majstrovstvami sveta a tiež, že uzrel svetlo sveta projekt Bezpečná Terasa, kde sa už podarilo nainštalovať 3 kamery. Požiadal náčelníka mestskej polície aj vedenie mesta, aby projekt nezastal pri týchto troch kamerách. Pokiaľ vie, malo by byť nainštalovaných 9 kamier. Vie, že to závisí od finančných  prostriedkov, avšak s blížiacimi sa majstrovstvami sveta, keď tu príde veľa ľudí z rôznych kútov sveta, tak si myslí, že to je dôvod, prečo by tieto projekty mali mať zelenú z hľadiska bezpečnosti, aby títo návštevníci sa tu cítili bezpečne a Košice sa dobre prezentovali. 

p. Hlinka, poslanec MZ – V časti tejto správy, ktorá pojednáva o oblasti vzdelávania, výcviku a personálnej práci, sa spomínajú previerky odborných vedomostí príslušníkov mestskej polície, ako aj streľba. Zaujíma ho u tých príslušníkov, ktorí sú tu spomínaní v počte 18, ktorí nevyhoveli týmto kritériám, ak v náhradnom termíne, napr. v septembri nebudú úspešní v týchto kritériách a hodnoteniach, či s nimi bude rozviazaný pracovný služobný pomer, alebo ako budú riešené tieto prípady, kedy príslušníci nedosahujú ani odbornú, ani streleckú zdatnosť, ktorá sa u policajtov nepochybne vyžaduje. Táto správa o tom nehovorí, preto sa na to pýta.

p. Jeník, poslanec MZ – Včera si prečítal Korzár a trochu ho prekvapuje, že niektoré veci sa neriešia tam, kde by sa mali riešiť. 
Konkrétne k materiálu. V tabuľke č. 1 v zmysle zákona 372/1990 Zb. na úseku ochrany pred alkoholizmom je to tak úsporné, sú vykázané iba 3 prípady a zase na druhej strane v rámci určitých úloh, ktoré si mestská polícia vytýčila, tak napr. v bode 2 je tam realizovaná spolupráca pri kontrole cestovných lístkov, ide skôr o revízie, ale na zastávkach vreckoví zlodeji a počas jazdy vyčíňanie tlúp a skupín, tu by viac odporučil, aby bola tá aktivita. A keď sa už hovorí o alkoholizme a rôznych neduhoch, tak podvečer pred všetkými základnými školami v rôznych mestských častiach by tá aktivita bola správne zameraná. Nevie, či chytili nejakého sprejera, lebo tí dokážu zničiť všetko nové, čo sa vybuduje.

p. Halenár, poslanec MZ – Priznal sa, že správy náčelníka mestskej polície už nečíta, lebo to je, ako keby si otvoril pravdu za komunistov. Niečo podobné.
Povedal konkrétny príklad zo sídliska KVP, ako tam funguje mestská polícia. Majú tam nočný klub, ktorý sa volá Iskra. Asi 15 rokov to trvá, že v piatok a v sobotu o druhej v noci opilci budia asi tisíc ľudí tým, že prechádzajú cez značnú časť sídliska. Mestská polícia chodí na kontrolu hluku o 2,30 hod., keď sú už všetci preč. Tieto správy pokojne predkladá mestskej časti KVP a mestská časť KVP konštatuje, že je všetko v poriadku. Toto je konkrétny príklad práce mestskej polície. 
Primátor mesta je tým človekom, ktorý navrhol súčasného náčelníka do jeho funkcie. Primátor mesta pred chvíľou hovoril o vyvodení zodpovednosti. Požiadal ho, aby už na nič nečakal, tento jeden príklad ukazuje za všetky, ako funguje mestská polícia. To, že po formálnej stránke napĺňa nejaké znaky, to je všetko pravda. No mal by sa niekedy, keď pôjde po meste, opýtať aj bežných ľudí, čo si myslia o práci mestskej polície, kedy s ňou prišli do kontaktu a akí sú spokojní. 
Dnes sa bude schvaľovať aj zmena rozpočtu a mestská polícia berie z rozpočtu 3 mil. eur. Naozaj si poslanci a manažéri mesta myslia, že sú tie peniaze vynaložené efektívne?

p. Knapík, primátor mesta Košice – Nakoľko sa do rozpravy už nikto neprihlásil, uzavrel ju
	a požiadal náčelníka mestskej polície, aby odpovedal na otázky. 

p. Dvorožnák, náčelník MsP Košice – Odpovedal na otázky a pripomienky.
K vystúpeniu poslanca p. Kočiša – Vyjadrenie nárastu, alebo poklesu priestupkov, tu je pravdou, že sa hodnotí obdobie za I. polrok 2010, ale do budúcna môžu predkladať aj porovnávanie s predošlými rokmi. Má tie čísla v pamäti a pokiaľ sa porovnávajú celkové priestupky odhalené mestskou políciou tak v roku 2005 ich bolo okolo 22 tisíc, v roku 2006 to bolo 27 tisíc priestupkov. V roku 2007 bol nárast, ktorý pokračoval aj v rokoch 2008 a 2009 takmer o 100 %. V roku 2010 je len za I. polrok   cez 21 tisíc priestupkov. Pred štyrmi rokmi bolo toľko za celý rok. Nárast priestupkovosti je v každej oblasti, či už na úseku verejného poriadku, či na úseku dopravy, alebo porušovania VZN. V ďalšej správe porovnajú toto obdobie s predošlým. 
Na druhú otázku odpovie osobne, lebo ju celkom dobre nepochopil, nevie o aké percentá p. Kočišovi ide.
K otázke poslanca p. Jutku ku kamerovému systému na Terase – V súčasnej dobe sú funkčné 3 kamery, prebiehajú ďalšie výkopové práce, ukladajú sa káble do zeme a v budúcom roku sa má podľa projektu osadiť 6 kamier, takže na budúci rok by mala mať Terasa pokryté hlavne problémové oblasti, kde sa vyskytuje najviac priestupkovosti.
Na  otázku poslanca p. Hlinku ohľadom odbornej spôsobilosti príslušníkov mestskej polície odpovedal, že odkedy nastúpil do funkcie, pravidelne každý rok sa začali vykonávať aj odborné vedomostné previerky. Nemusí sa to robiť, ale keď zistil, že jazyková a vedomostná úroveň príslušníkov mestskej polície je na nízkej úrovni, tak to zaviedol. Previerky sa vykonávajú zo streleckej prípravy, z odbornej prípravy, z telesnej prípravy. Niekedy streleckú prípravu nevedia ovplyvniť, tak to je u štátnej polície aj u vojska, že nie každý má k tomu vzťah, resp. nemá na to potrebné vlohy, ale čo sa týka odborných znalostí, tak ak sa niektorým nedarí a previerku neurobia ani v náhradnom termíne, tak pristupujú k sankciám, či je to písomné upozornenie, pokiaľ je to prvý krát, ale ak sa pravidelne opakuje, že nedosiahne dostatočný počet bodov, tak pristupujú k zníženiu osobného príplatku. A také prípady už riešili.
K pripomienkam poslanca p. Jeníka – Kontrolu cestovných lístkov robia spolu s Dopravným podnikom. Ide o akcie priamo v prostriedkoch mestskej hromadnej dopravy, kde revízorom asistujú pri kontrole cestovných lístkov a riešia prípadné problémy. Vykonávajú kontroly aj na zastávkach, kontrolujú fajčenie na zastávkach, lebo tam je to zakázané a ďalšie priestupky. Kto si lepšie pozrie tabuľku, tak na 3. a 4. strane sú uvedené priestupky, ktoré boli zistené v súvislosti s mestskou hromadnou dopravou. 
Čo sa týka alkoholizmu, tak si treba pozrieť aj ďalšie tabuľky. Zistené 3 prípady sú v zmysle zákona o alkoholizme, no pokiaľ sa zoberú priestupky na úseku boja proti alkoholizmu, ktoré ustanovuje VZN mesta Košice, tam je to okolo 1200 zistených prípadov. Išlo o požívanie alkoholických nápojov na miestach, kde je to zakázané.
Čo sa týka sprejerov, zistili viac prípadov. Bolo to aj medializované, boli zverejnené články v niektorých novinách, aj v Korzári. Na Ťahanovciach chytili jedného vysokoškoláka. Zistili totožnosť sprejera na Hlavnej ulici, bola to jedna dievčina, ktorú zachytila kamera. Zaznamenali 7-8 takýchto prípadov. Niektoré odstúpili Policajnému zboru SR a riešili sa ako trestný čin. V tých prípadoch vyčísľovali škodu či už na fasáde, alebo skle a na základe toho sa to posudzovalo buď ako priestupok, alebo trestný čin. 
K vystúpeniu poslanca p. Halenára – Pravidelne v piatky a soboty večer posielajú policajtov k zariadeniu Iskra. Na KVP majú 10 policajtov a tí nemôžu obsiahnuť celé územie a každú činnosť, ale pokiaľ nie je hliadka z KVP, tak tam chodia hliadky z policajnej stanice Stred, kde je služba nonstop. Deje sa tak buď na podnet občana a majú tiež kontrolné body, kde chodia pravidelne pred, počas, aj na záverečnú a pokiaľ zistia narušenie verejného poriadku, realizujú nápravu a na každej porade v pondelok veliteľ hlási konkrétne, ako prebiehala táto činnosť pred zariadením Iskra, aká bola situácia a čo zistili a ako to riešili. Policajné hliadky tam chodia a tieto prípady riešia. 

p. Halenár, poslanec MZ – Faktická poznámka. Z úst náčelníka mestskej polície odznelo, že pravidelne chodia na KVP, monitorujú a zisťujú, čo sa deje s tým hlukom okolo diskotéky v zariadení Iskra. Chcel tým povedať, že celý systém mestskej polície je v jeho očiach značne zdiskreditovaný a zdiskvalifikovaný, pretože on sám osobne nahral vulgárne a oplzlé výkriky o druhej v noci asi pred dvomi rokmi a táto letná sezóna mu dala za pravdu, keď sa zhovára s ľuďmi a sám osobne to zažíva, keď najmenej 5-krát to už zažil, že od druhej hodiny do štvrť na tri je pravidelne tisíc ľudí budených. A ak náčelník mestskej polície hovorí, že ten systém funguje, tak on hovorí a prinesie ďalších tisíc ľudí, alebo ich podpisy, ktorí povedia, že to nefunguje. 
A ak primátor mesta hovorí o vyvodzovaní zodpovednosti a v tejto veci bude ticho, na základe tohto konkrétneho prípadu, to čo tu teraz zaznelo v tomto bode, tak si myslí, že si nezaslúži ani kandidovať v ďalších voľbách.

p. Rusnák, poslanec MZ – Faktická poznámka. Vyjadril sa k vystúpeniu p. Dvorožňáka, keď odpovedal na otázky poslancov. Číslo, ktoré hovorí o množstve priestupkov nie je tým rukolapným dôkazom o tom, aké tie priestupky sú, pretože ako priestupok je hodnotené aj to, keď si mladý muž odpľuje a policajti ho dokumentujú a berú to ako priestupok, alebo keď niekto fajčí v blízkosti zastávky MHD. To sú priestupky, ktoré až tak neohrozujú mravnosť a všeobecný život, ani nikoho na živote, či na zdraví.
Jeho osobná skúsenosť je taká, že keď sa jedná o priestupky ťažšieho kalibru, momentálne mal na mysli záležitosť týkajúcu sa znečisťovania verejného priestranstva v ich mestskej časti (sídlisko KVP), kde sa denne v letných mesiacoch premelie 500 až 1000 ľudí a pokiaľ policajti nevedia vyriešiť také priestupky, keď poobede na lavičke na námestí pri fontáne na KVP leží človek, ktorý evidentne je pod vplyvom či už alkoholu, alebo niečoho iného a šíri sa okolo neho zápach, ktorý je cítiť možno na 10 metrov a keď sú tam privolaní mestskí policajti, aby to riešili, tak to nevedia, až priamo na jeho prosbu na orgány policajného zboru, toto bolo vyriešené. Momentálne je taká situácia, že títo ľudia a to je dôsledok, lebo títo ľudia tam najprv verejne tieto alkoholické nápoje požívajú, následne potom používajú blízke verejné priestranstva za kríkmi ako verejnú toaletu. A je to na mieste, kde sa v letných mesiacoch sústreďuje 500 až 1000 ľudí denne, hrá sa tam veľa maloletých detí s mamičkami a potom títo ľudia prestanú toto miesto navštevovať, opustia ho a to nie je dobré. Aj k tomu je treba zaujať zodpovedné stanovisko, nie také, že sa to nedá vyriešiť, že nie je legislatíva a podobne. Ak sa takto budú stavať k problémom, tak poriadok na verejných priestranstvách nedosiahnu.

p. Kočiš, poslanec MZ – Faktická poznámka. Podporil vyjadrenia predrečníkov v tom, že on ako bežný občan rovnako vníma problém nočného kľudu. Teraz, keď bolo v lete tak horúco, mali otvorené okná a to každú hodinu vstával a riešil nejaký problém cez balkón, aby bolo ticho. Tam, kde býva on, ľudia tiež majú problém s rušením nočného kľudu, hlavne z nočnej prevádzky v OC Galéria, kde permanentne na rázcestí si dávajú zbohom, ale tak nahlas, že to sa nedá vydržať a udivuje ho to o to viac, že v blízkosti je štátna polícia, kde raz policajt cez okno kričal až vtedy, keď začal, možno do jeho auta, dotyčný občan kopať a už sa to nedalo počúvať. 
Nechcel sa vysťažovať, ale upozorniť, že je potrebné niečo s tým robiť. Rovnako je potrebné niečo robiť aj s problémom bezdomovcov. Ako je možné, že v bloku, kde býva, pod bránou, skoro pol roka nocoval a bol tam aj za bieleho dňa, bezdomovec a nikto si to nevšímal. Ako má potom vychovávať svoju dcéru? Čo jej má povedať?        Že to je normálne? Kde si ľahnem tam budem žiť? Je to hrozné. A tak isto je tu benevolencia aj zo strany štátnej polície k drobným priestupkom. Napríklad gule na autách, tzv. ťažné zariadenia. To už nikto nekontroluje odnímateľnosť? Parkovanie v protismere – to už nikoho nezaujíma? Sú to drobnosti, ale tu sa popúšťa uzda poriadku. To sa mu ako občanovi nepáči. 

p. Jutka, poslanec MZ – Faktická poznámka. Vypočul si všetkých predrečníkov a treba si povedať jednu skutočnosť, že určite to, ako by mal vyzerať verejný poriadok, čistotu a ďalšie, si vie predstaviť každý, no ako to zrealizovať, tak vidí, že všetci 50-ti, ktorí tu  sedia a zastupujú občanov, môžu byť odborníci na verejný poriadok. Poslanec p. Halenár povedal, že je 3 mil. eur na mestskú políciu, no náčelník mestskej polície aj keby začal robiť zázraky, tak všade hliadku nepostaví. Treba šíriť osvetu medzi ľuďmi a povedať im, že existuje bezplatná linka mestskej polície, existujú kumulované, resp. zmiešané hliadky mestskej polície so štátnou políciou. On mal opačnú skúsenosť, keď v dvoch prípadoch volal na bezplatnú linku a mestská polícia prišla do 10 minút a problém vyriešila. Uznáva, že je to o ľuďoch, s ľuďmi je krásna práca, no niekedy ťažká, nie každý je rovnako zodpovedný. Je čo zlepšovať, ale je mylná predstava, že mestská polícia bude pod každými oknami. Ak by mestská polícia dokázala každý hluk na každej ulici vyriešiť, tak by bol potrebný trojnásobný počet policajtov. Odporučil trochu zhovievavosti a šírenie osvety medzi občanmi, aby volali na tú bezplatnú linku mestskej polície.

p. Halenár, poslanec MZ – Faktická poznámka. Dve krátke poznámky. 
Prvá k tomu, že všetci môžu byť odborníkmi na verejný poriadok. Prirodzene, každý má nejaké vnímanie a cítenie a každý rozumie nejakým základom bežného ľudského spolunažívania. Takáto veta mu príde ako úplne mimo. Nerozumie tomu. 
Druhá vec je, že keď poslanec p. Jutka vyzýva, aby volali na telefónnu linku, tak nedá sa 15 rokov volať na telefónnu linku. Nedá sa 15 rokov písať petície. To skrátka nejde volať tam neustále, volať mestskú polície, ktorá príde namiesto o druhej hodiny, keď to končí, tak príde o 2,30 hod. Toto je v správe napísané, podpísané ľuďmi z mestskej polície, ktorí zrejme schválne, alebo nevie z akého dôvodu prídu až vtedy, keď je tam kľud, keď je tam ticho.
K bezdomovcom – Mesto nemôže bezdomovcom súčasne ukazovať prívetivú tvár, v zime im dávať bezplatné ubytovanie a možno aj stravu, nevie, ako sa to deje a potom v lete čeliť dôsledkom tohto správania. Vie, že je to vážna a citlivá vec, ale mesto bude musieť ukázať prísnejšiu tvár, aby minimalizovalo motiváciu ľudí bez domova zdržiavať sa v Košiciach.

p. Knapík, primátor mesta Košice – Súhlasí, ale je to zložitý balans, čo sa týka bezdomovcov, ktorý treba tu nájsť a treba rátať aj s tým, že vnímanie občanov je tiež rôzne. Aj podľa toho sa musia zariadiť a toto nie je jednoduché. Keď je prívetivejšia tvár, tak to potom ťahá a pozýva ďalších.
Čo sa týka mestskej polície – uplynul polrok, kedy bola predložená posledná správa. Možno má niekto pocit, že sa tomu nevenujú pravidelne, možno sa nazberalo viac poznatkov, ktoré evokujú istú kritiku. Tieto poznatky však treba prediskutovať. Fakt je ten, že aj tu sa musí zápasiť, koľko je k dispozícii ľudí v priamom výkone služby. Košice sú pomerne veľké, v letných mesiacoch je samozrejme väčší pohyb mladých ľudí a tých, ktorí sa chcú baviť práve vo večerných hodinách a práve tí sú menej tolerantní, keď sú v dobrej nálade, voči tým, ktorí odpočívajú a chcú pokoj. To je tak isto večný problém a aj toto teba vybalansovať. Súhlasí s tým, že by mali byť na inkriminovanom mieste včas, mestskí policajti by mali vedieť o slabých miestach, kde sú tie sťažnosti možno notorické, možno 15- rokov sa opakujúce a pokúsiť sa tomu predísť, lebo mnohokrát už prítomnosť príslušníkov mestskej polície, alebo aj štátnej polície je predpokladom na to, že tí návštevníci, ktorí bývajú hluční, sa správajú ináč. 
Preverí si tieto momenty a poznatky, ktoré tu zazneli, treba však povedať, že práca mestskej polície sa oproti minulému obdobiu skvalitnila. Nechcel tým povedať, že je so všetkým spokojný, jeho osobné poznatky sú tiež také, že občas narazí na chybu, na ktorú aj upozorní, ale je to prirodzené. Pracujú s ľuďmi, ktorí tiež majú svoje obmedzenia, svoj prístup, svoje videnie a niekedy nezvládnu riešenie konfliktu, alebo priestupku. To, že sa počet priestupkov zvýšil možno nesúvisí s tým, žeby sa zvýšila priestupková činnosť, Košičania, alebo ľudia navštevujúci Košice sa nezhoršili, nie sú dvojnásobne horší, ako boli pred tým, ale možno si mestská polícia viac všíma, viac vidí a rieši tie prejavy, ktoré znaky priestupkového konania vykazujú.
	Odovzdal slovo návrhovej komisii. 

p. Sekáč, poslanec MZ – prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. z) a § 21 ods. 3 Štatútu mesta Košice berie na vedomie správu náčelníka Mestskej polície Košice o činnosti Mestskej polície Košice od 1.1.2010 do 30.06.2010.

Hlasovanie č. 8: za 37, proti 1, zdržali sa 2, nehlasovali 4

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

6. Správa o odpovediach na interpelácie a dopyty poslancov mestského zastupiteľstva, 
    ktoré  boli  prednesené  na XXXIII. rokovaní  MZ 

p. Knapík, primátor mesta Košice –  Materiál je v písomnej podobe, otvoril k nemu rozpravu.

V rozprave vystúpili:

p. Kupec, poslanec MZ -  Poďakoval sa riaditeľovi Magistrátu mesta Košice a Správe komunikácii, že jeho obavy, ktoré predniesol na júnovom rokovaní mestského zastupiteľstva ohľadom preklenutia priepasti pod štátnou cestou, Kavečanskou cestou, že toto sa bude realizovať do októbra, sa nenaplnili. Práce boli ukončené v auguste a jeho obavy boli neopodstatnené. Poďakoval sa za to, že to bolo urobené dosť rýchlo a bez nejakých väčších obmedzení v doprave.

p. Knapík, primátor mesta Košice –  Nakoľko sa do rozpravy už nikto neprihlásil, uzavrel ju 
	a dal slovo návrhovej komisii. 

p. Sekáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 67 ods. 3 a § 69 Rokovacieho poriadku mestského zastupiteľstva v Košiciach berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na  XXXVI. rokovaní MZ v Košiciach dňa 29.6.2010.

Hlasovanie č. 9: za 37, proti 1, zdržal sa -, nehlasovali 6.

p. Knapík, primátor mesta Košice – Konštatoval, že uznesenie bolo prijaté.

7. Monitorovacia správa programového rozpočtu mesta Košice k 30.6.2010

p. Knapík, primátor mesta Košice – Materiál je v písomnej podobe s komentárom, s podrobnou analýzou čerpania jednotlivých položiek v súvislosti s rozpočtom mesta. Treba povedať, že je to obraz hospodárenia v príjmovej a výdavkovej časti, ktorý reflektuje zhoršený vývoj v II. štvrťroku 2010 a nezachytáva ten prepad, ktorý sa objavil v letných mesiacoch, na ktorý sa reaguje v ďalšom bode a to je návrh na 5. zmenu programového rozpočtu mesta Košice. Myslí si, že tento materiál je objektívnym zrkadlom toho, čo mesto zabezpečuje v rámci pôsobnosti samosprávy mesta Košice.
Otvoril rozpravu  pre otázky, dopyty, alebo nejasnosti, ktoré sú v súvislosti s monitorovacou správou. 

V rozprave vystúpili:

p. Kočiš, poslanec MZ – Spýtal sa na udávané čísla a to: cieľová hodnota – súčasnosť k 30.6.2010, napr. percentuálna spokojnosť rodičov detí s poskytovanými službami. Cieľová hodnota 100 %, skutočnosť 97,89 %. A aj iné čísla, ako napr. pri mestskej polícii, ale konkrétne, ako sa dospelo k tomuto číslu, koľkí ľudia sa podieľali na ankete, ako to bolo monitorované. Uvedené je jedno suché číslo, ktoré môže vyjadrovať stopercentnú spokojnosť obyvateľstva s materskými školami, so základnými školami, s centrami vzdelávania, pričom si on myslí, že nebude taká 97 % -tná spokojnosť, ba ani 90 %-tná spokojnosť. Nie sú to náhodou zavádzajúce čísla? Ako môže dôverovať tejto monitorovacej správe, kde sa uvedú iba takéto suché čísla? Ako sa k tomuto dospelo? Z čoho to vychádza? Nevie, ako má hlasovať. 
Na druhej strane tá monitorovacia správa podľa uvedených čísel potvrdzuje len to, čo hovoril už pred tým a s čím primátor mesta veľmi nesúhlasil a to je výstavba ihrísk, výstavba parkovísk, oprava ciest a ďalej. 

p. Knapík, primátor mesta Košice - Má právo aj nesúhlasiť s názorom, ak si myslí, že je to inak. Rešpektuje však aj názor pána poslanca, no riešenie treba nájsť a treba ho potom aj realizovať.

p. Halenár, poslanec MZ – Krátko sa spýtal k tabuľke – účtovné stavy záväzkov, úverov a finančnej výpomoci k 30.6. – dodávatelia 16 mil. eur. Mohol by niekto vysvetliť, že z čoho sa skladá toto číslo a ako ho má chápať, ako má tomu rozumieť, lebo vyzerá hrozivo. 

p. Cengel, poslanec MZ – Finančná komisia prerokovala tento materiál a odporučila ho schváliť bez pripomienok.

p. Knapík, primátor mesta Košice -  Uzavrel rozpravu a požiadal p. Dlhého o krátku reakciu. 

p. Dlhý, zástupca riaditeľa MMK pre ekonomiku -  Odpovedal na jednotlivé otázky.
Čo sa týka ukazovateľov a percent, ako aj otázky spokojnosti, tak toto je zisťované dotazníkmi. Ktokoľvek má možnosť prísť a preveriť, na magistráte mu poskytnú tieto podklady, na základe ktorých sa uviedlo číslo v tabuľke. To nie je problém. Ukážu dotazníky, vysvetlia metodiku, len nie je možné všetky tieto podklady dať do materiálu. Je to archivované a kedykoľvek k dispozícii a k nahliadnutiu. 
Ciele v oblasti výstavby sa neplnia – parkoviská, ihriská, cesty, ale treba si uvedomiť, čo posledné dva roky zažíva nielen samospráva mesta, ale aj verejná správa a štátny sektor na celom svete. Tie výdavky sa jednoducho musia prispôsobiť reálnym možnostiam, ktoré poskytuje príjmová stránka rozpočtu. Nedá sa všetko realizovať v takej miere, ako by si všetci priali. 
Čo sa týka účtovných stavov záväzkov, tak isto vedia dať podrobnú informáciu po jednotlivých dodávateľoch, ktokoľvek sa na to opýta. Tá suma  zahŕňa všetky záväzky v lehote splatnosti a vyplýva z bežnej splatnosti záväzkov mesta voči dodávateľom tovarov a služieb a sú tam aj projekty, ktoré mesto realizovalo v súvislosti so súvislými rekonštrukciami ciest v rokoch 2006 až 2008 zhruba vo výške niečo cez 330 mil. Sk, boli to PPP projekty, kde cez dodávateľské úvery jednotlivých spoločností sa zrealizovala rozsiahla rekonštrukcia a oprava ciest. Sú tam splátkové kalendáre, ktoré mesto plní. Visí to však v záväzkoch ako vysoká suma.

p. Halenár, poslanec MZ – Faktická poznámka. Poďakoval za vysvetlenie k tej sume 16 mil. eur záväzkov a nie celkom súhlasí s p. Dlhým, že keď je menej peňazí, tak si treba zvyknúť na to, že aj plnenie servisu pre Košičanov bude nižšie. Ak sa pozrie na rozpočet mesta v roku 2007 a 2008, tak má pocit, že sa celkom blízko dostanú k sume, ktorá osciluje v roku 2010. Ak sa pozrie na roky ešte nižšie, povedzme rok 2006, tak ten rozpočet mesta nebol ani taký, ako je teraz. A to je rozdiel iba 4 roky. Znamená to, že za 4 roky narástol apetít, alebo potreba výdavkov v tomto meste takým spôsobom, že už sa ani nedokážu vrátiť k stavu, ktorý bol vo výdavkoch pred 4 rokmi? Už sa tu sťažujú neustále. Treba si všimnúť pri úprave rozpočtu, že všade idú čísla dole, ale na chod úradu magistrátu mesta ide vyššie číslo. Je tam plus. On tam vidí plus a tu je ten problém, že tu sa niekto odmieta zamýšľať nad tým, že výdavkami sú aj fixné výdavky, nielen tie, o ktorých rozhodujú poslanci. Žiaľ, tých fixných výdavkov je v percentuálnom podiele až 90 %, ale práve tam je úloha, práve tam je zodpovednosť, aby sa hľadali rezervy, lebo keď nie sú schopní vrátiť sa či už skladbou pracovníkov, alebo pracovnými zmluvami, alebo fungovaním mestských firiem k tomu, čo bolo v roku 2006, tak tu je vážna chyba. 
Normálna, zdravá privátna firma sa zbaví všetkých neefektívnych činností, ktoré neprinášajú peniaze a ide ďalej. Funguje. Znamená to, že prepustí značnú časť ľudí, zníži výrobu a ide ďalej, lebo musí prežiť. Žiaľbohu, tu majú ľudia plné ústa výhovoriek „no tak prišlo menej peňazí od štátu, tým pádom môžeme menej dať na servisy“. On osobne s tým nesúhlasí.

p. Knapík, primátor mesta Košice -  Poďakoval za kritický pohľad.

p. Kočiš, poslanec MZ – Faktická poznámka. Presne tak, ako povedal p. Halenár, aj v ďalšom bode, kde je návrh na úpravu programového rozpočtu, štát sa snaží šetriť na svojom servise, snaží sa hľadať rezervy, kde sa dá a mesto má rezervu práve vo vnútri, v poskytovaní servisu občanovi. Pýta sa, nie je ten servis pri súčasných bežných výdavkoch na bežné opravy, pri kapitálových výdavkoch, nie je ten servis drahý? Nemá tam mesto nejakú rezervu?

p. Cengel, poslanec MZ – Upozornil p. Halenára, že nie je možné porovnávať celkový rozpočet roku 2006 z tohoročným rozpočtom, lebo mesto má rozdielne kompetencie, než malo vtedy, znamená to, že čo vtedy nešlo cez rozpočet, dnes sú tie výdavky zákonite vyššie. Netvrdí však, že nie je možné šetriť, ale v tomto prípade nie je možné porovnávať tieto rozpočty.

p. Halenár, poslanec MZ – Faktická poznámka. Verejne vyzval poslanca p. Cengela, aby toto číselne vyjadril, tú vetu, ktorú teraz povedal, pretože neustále je na tomto fóre rad ľudí, ktorí sa oháňajú zvýšenými kompetenciami mesta. Nikto nikdy ešte nevyčíslil, čo tie zvýšené kompetencie znamenajú v počte ľudí a v počte peňazí, ktoré treba dať na tie zvýšené požiadavky štátu, ktoré preniesol na obce. Žiadal poslanca p. Cengela a vyzval ho, aby tak urobil a poslal elektronickou poštou všetkým poslancom. Myslí si, že to bude veľmi zaujímavé.

p. Petrvalský, poslanec MZ – Faktická poznámka. Pozrel si v elektronických materiáloch výstupy z jednotlivých komisií a našiel tam iba komisiu cirkví a národnostných menšín. Bolo zabŕdnuté do školstva, preto doložil, že táto monitorovacia správa je do 30.6.2010 a k tomu dátumu sa rozpočet školstva napĺňal rovnomerne. Neboli tam žiadne výkyvy.

p. Knapík, primátor mesta Košice -  K vystúpeniu p. Halenára. Musel súhlasiť s tým, čo povedal p. Cengel. Je to fakt. Nevie, prečo tieto veci p. Halenárovi unikajú, Nie je to zrovnateľné, to je jedna vec a mesto ako verejnoprávny orgán nie je porovnateľné s privátnou firmou. Mesto nemôže zavrieť komunitné centrum, lebo plní  služby pre občanov, ktoré zákon ukladá, aj keď si môžu myslieť, že sú neefektívne. Môžu sa hľadať kroky, ako činnosť zlepšiť, či zredukovať, či minimalizovať, ale keď sa má vykonávať, tak ju mesto vykonávať musí. Toto je večný problém, s ktorým sa samospráva borí,  že má zabezpečovať viac úloh, než mu to reálne zdroje umožňujú. Myslí si, že mesto nie je vo fáze, žeby si žilo a platilo ľuďom ako v nejakom luxuse. 

p. Dlhý, zástupca riaditeľa MMK pre ekonomiku – Sú pripravení kedykoľvek a s každým si prejsť všetky položky, aktivity, porovnať to v jednotlivých rokoch a to vyčíslenie môžu pripraviť. Nedá sa však porovnať kompetenčný stav úloh mesta v roku 2006 oproti roku 2010 a to spomenul len oblasť sociálnej starostlivosti a pomoci, či oblasť originálnych kompetencií v školstve. Výdavky rastú. Tu nebola nejaká deflácia, jednoducho tie vstupy rastú, rastú aj mzdy v jednotlivých odvetviach a sektoroch, ktoré sú financované z rozpočtu mesta. Vedia každú jednu položku obhájiť.

p. Knapík, primátor mesta Košice -  Jedno riešenie by videl, ako prirodzene ľudia starnú, tak tých starších by mali posielať preč a prijímať mladších, lebo v odmenách je zohľadnený aj vekový princíp, ktorý je v odmeňovacom poriadku zapracovaný. Už keď nič neurobia, tak len tam tí, ktorí postúpia do vyššej platovej skupiny z titulu veku, majú nárok na vyššie ohodnotenie. To však len tak na okraj. 
Odovzdal slovo návrhovej komisii. 

p. Sekáč, poslane MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie monitorovaciu správu programového rozpočtu mesta Košice k 30.6.2010.

Hlasovanie č. 10: za 38, proti 1, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

8. Návrh 5. zmeny programového rozpočtu mesta Košice na rok 2010

p. Knapík, primátor mesta Košice – Už na júnovom rokovaní mestského zastupiteľstva vzhľadom na dramatický prepad príjmov riešili viazanosť príjmov, ktorá bola istou rýchlou reakciou, nakoľko nebolo možné pripraviť zmenu rozpočtu v tom krátkom časovom slede, ako sa udalosti vyvíjali. 
Je predložený návrh na 5. zmenu programového rozpočtu s tým, že sú zapracované aktuálne požiadavky, čo život priniesol, alebo je potrebné riešiť, takže nie je to úplne identické s tým, ako situácia vyzerala na začiatku leta. 
Myslí si, že nielen mesto a mestské časti, ale aj iné obce a samosprávy v rámci Slovenska sa s týmto problémom boria po svojom. Silnie intenzívna požiadavka samospráv na to, aby sa ten dramatický prepad, ktorý nebol dlhodobo signalizovaný a na ktorý sa samosprávy nevedeli dosť rýchlo pripraviť tak, aby bol riešený aj kompenzáciami zo štátneho rozpočtu. V minulých dňoch rokovali aj zástupcovia ZMOS-u., včera bolo rokovanie prezídia ZMOS-u s pani premiérkou. Je predpoklad, nedá sa síce na tom stavať, lebo aj štátny rozpočet sa vyvíja, ale je predpoklad, že ešte do konca roka – do mesiaca by mohla byť poskytnutá istá kompenzácia. Nedefinoval presne vypadnutú čiastku pre rozpočty samospráv, takže je možné, že sa k tomu materiálu ešte vrátia a upravia sa hlavne tie citlivé oblasti, ktoré by sa nemali tak škrtiť, prehodnotia to a možno v štvrtom štvrťroku dofinancujú. Toto považoval za potrebné pripomenúť, aby mali poslanci komplexný obraz. V danej chvíli, ak sa nič nestane, toto je materiál, ktorý je pripravený tak, aby s tým čo mesto má, reálne vystačilo a plnilo úlohy, ktoré má samospráva reálne zabezpečovať.

p. Petrvalský, poslanec MZ – Zasadala komisia školstva, športu a mládeže a tak isto je členom finančnej komisie, kde tento materiál rozobrali dopodrobna. Musel povedať jednu nepríjemnú vec a to, že z rozpočtu oddelenia školstva bolo škrtnutých skoro 600 tis. eur a z podpory mládežníckeho športu mládežníckych organizácií zhruba 400 tis. eur. Treba si uvedomiť, že deťom mesta Košice sa berie zhruba 1 milión eur, t.j. 30 mil. korún. Pokiaľ má dobré informácie, toto zníženie pre rozpočet oddelenia školstva, to už nie je ako keď sa deťom berie čokoládka, ale to sa im vyberá priamo chlieb z ruky. Mali by si to uvedomiť. Je to veľmi nepríjemná situácia. Bol odhodlaný za túto zmenu rozpočtu nehlasovať a zahlasuje len v tom prípade, ak dostane od primátora mesta prísľub, že keď prídu peniaze z vlády, tak prioritne bude riešené školstvo, lebo nie je možné situáciu takto nechať. Je to veľmi zlé, veľmi ťažké a bol by veľmi nerád, keby sa muselo siahať na platy učiteľov, alebo vychovávateľov v materských škôlkach, alebo základných školách, tak hlasovať bude výmenou za prísľub, že skutočne sa bude táto vec prioritne riešiť, pokiaľ peniaze z vlády prídu. Zahlasuje len kvôli tomu, že sú tam aj položky, ktoré musia ísť.

p. Knapík, primátor mesta Košice – Poďakoval za pochopenie. Ten prísľub vie dať a nakoniec už niekoľkokrát takéto citlivé témy, alebo problémové oblasti riešili a našlo sa východisko. Včera na rokovaní s premiérkou ten prísľub odznel, zatiaľ ho bližšie nechcel špecifikovať, lebo to bude závisieť od viacerých okolností. Predpokladá, že v priebehu 2-3 týždňov vláda rozhodne o výške. 

p. Halenár, poslanec MZ – Predložil procedurálny návrh, aby bolo umožnené vystúpiť pani Eve Petrášovej z Knižnice pre mládež mesta Košice. Týka sa to programu č. 2, podprogramu 6. Je to na str. 5, podpora kultúrnych zariadení, kde je na riadku návrh na zníženie rozpočtu o 49.600,-  € pre Knižnicu pre mládež. Vychádza to zo schváleného viazania rozpočtových výdavkov pre túto organizáciu. Myslí si, že pani Eva Petrašová by vedela túto vetu rozmeniť na drobné a povedala, že jej budú stačiť dve minúty.

p. Knapík, primátor mesta Košice – Odznel procedurálny návrh na vystúpenie p. Petrášovej. 
	Dal o ňom hlasovať.

Hlasovanie č. 11: za 34 proti - , zdržali sa 6, nehlasovali 4.

p. Petrášová, pracovníčka Knižnice pre mládež – Ešte len dnes rozhoduje mestské zastupiteľstvo o znížení rozpočtu Knižnice pre mládež mesta Košice a riaditeľ Knižnice p. Halász už 26. augusta vydal rozhodnutie o zrušení ôsmych pobočiek umiestnených na základných školách bez toho, aby svoje rozhodnutie vopred prerokoval či už so zamestnancami Knižnice, alebo riaditeľmi dotknutých základných škôl. Toto rozhodnutie prichádza v čase, keď sa kladie dôraz na čítanie, výchovno-vzdelávací proces a voľno-časové aktivity detí. Mesto Košice sa stane v roku 2013 Európskym hlavným mestom kultúry a preto považuje za zásadnú chybu pristúpiť k likvidácii už vybudovanej siete pobočiek Knižnice pre mládež. 
Dnes a nielen dnes by tu mal obhajovať záujmy knižnice riaditeľ Knižnice pre mládež p. Halász, namiesto toho, aby táto úloha bojovať za knižnice ostala na pleciach zamestnancov. Knižnica si zaslúži, aby ju viedol niekto, kto bude klopať na každé dvere, bude ju propagovať a obhajovať nielen v Košiciach, ale aj v rámci celého Slovenska. Majú čo ponúknuť. Poprosila poslancov mestského zastupiteľstva, aby dnešným hlasovaním podporili zachovanie pobočiek Knižnice pre mládež mesta Košice. Poďakovala za pozornosť.

p. Petrvalský, poslanec MZ – Túto tému si nechával do interpelácií. Nie je pravdou, že o Knižnici rozhodujú zamestnanci Knižnice. Touto témou  sa zaoberá celý mesiac aj osobne, tak aj na komisii školstva i na oddelení školstva. Tu nie je problém, že sa niečo škrtá. Problém je inde. Problém je v tom, že školy a školské zariadenia majú právnu subjektivitu a boli veľmi správne tlačené oddelením školstva, ktoré pôsobia v školách aspoň minimálne finančné prostriedky na chod, svetlo, teplo, proste, aby si uhradili prevádzkové náklady. Bohužiaľ postihlo to aj knižnice, urobili sa zmluvy s knižnicami na základe týchto pokynov. Treba si však uvedomiť, že Knižnica pre mládež je mestským podnikom, preto by si bolo treba sadnúť a vyriešiť nejaký mechanizmus, aby svoj vlastný podnik nevyháňali z vlastných škôl. To je všetko. Toto chcel predniesť aj v interpeláciách, mal to pripravené, ale občianka ho predbehla. Riešenie je veľmi jednoduché a to také, že nebudú vyberať peniaze Knižnici z vrecka a dávať ich do vrecku školstva, veď koniec koncov aj tak to ostáva v rozpočte mesta. Treba len vymyslieť mechanizmus, ako tie knižnice v školách zachovať.

p. Dittrich, poslanec MZ – Faktická poznámka. Rád by oslovil poslancov, ktorí sa vyjadrujú k dôsledkom nedostatku peňazí a to v tom zmysle, aby sa zamysleli nad tým, čo je príčinou a čo je dôsledkom. Nie je dobré zamieňať dôsledok za príčinu a naopak. Návod na zamyslenie by adresoval do roku 1996, keď vtedajší primátor presvedčil značnú časť poslancov tohto mestského zastupiteľstva, aby v Štatúte zrušili hranicu 
25 % -tnú zadlženosť mesta, teda zadlženosť do výšky 25 % vlastných príjmov. Tam sa začalo nesmierne zadlžovanie mesta, ktorého dôsledkom je dnešný stav. A to si málokto súčasných poslancov uvedomuje a z občanov si to neuvedomuje nikto. Treba sa nad tým zamyslieť a je zbytočné o tom debatovať.

p. Buraš, poslanec MZ –  Pripomienkoval vysoký príspevok a finančné náklady na aktivity EHMK v bežných výdavkoch a v investíciách.  Dnes sa na to prichádza. Zisťuje sa, že sú tam vážne problémy a rezervy. Primátor mesta absolvoval rokovania so zástupcami ministerstva kultúry, takže vie, čo to asi znamená, akým spôsobom sa tieto veci budú riešiť a aké opatrenia treba prijať hlavne v obsadení niektorých pozícií a postov. Má pred sebou tento rozpočet a dovolil si z toho vybrať iba dva body, lebo je skutočne zbytočné o niektorých veciach rozprávať. 
Keď vznikala organizácia Košice – Turizmus, pýtal sa, akým spôsobom bude fungovať a čo všetko ešte bude treba, keďže predtým tu bolo oddelenie kultúry a referát cestovného ruchu. V rozpočte je plus 30 tis. eur. EHMK sa sťažuje, že nebude môcť plniť svoje aktivity, svoje poslanie, pre ktoré bolo zriadené, pritom z Ministerstva kultúry SR dostalo v rámci grantovej schémy 305 tis. eur,, z Európskeho sociálneho fondu 200 tis. eur, z cezhraničnej spolupráce Slovensko – Maďarsko – Ukrajina 300 tis. eur. Samozrejme, že je tam kofinancovanie, ale na druhej strane, ten kto robí projekty, ten kto vidí do projektov, ten môže povedať, že sú v tom zahrnuté aj personálne náklady, osobné náklady, režijné náklady, to znamená, že je možné zaplatiť aj z týchto zdrojov ľudí, ktorí sa daným projektom venujú. Teraz sa  neškrtá v bežných výdavkoch a stále je tam suma pre EHMK 600 tis eur v bežných výdavkoch a je to na jednom riadku. Pýta sa, načo, komu a nie je to prvý krát, čo sa takto pýta. Nikto na to nevie odpovedať, alebo nechce odpovedať. Zopakoval. Ak EHMK získalo niekoľko tisícové projekty, tak ich predsa musí niekto riadiť, zabezpečovať. Preto očakáva, že mesto Košice by mohlo ušetriť na týchto výdavkoch. To bola prvá poznámka. 
Druhá poznámka smeruje k tomu, že podprogram 4 marketing mesta sa navyšuje na 11 tis. eur. Odôvodnenie: Vzhľadom na marketingové aktivity zamerané na prezentáciu  a propagáciu mesta, súvisiace s víťazstvom hokejového klubu Košice v extralige v záujme finančného prekrytia plánovaných akcií do konca roka, je potreba zvýšená  rozpočtu v tejto aktivite. Potreba vyplýva aj z rastúceho trendu požiadaviek na propagáciu mesta a nárastu spoluúčasti mesta na akciách organizovaných inými subjektmi. 
Vzhľadom na prečítaný text to znamená, že ak prednedávnom mladý študent Košičan vyhral svetovú matematickú olympiádu v Kazachstane v Alma-Ate, tak on a jeho škola tak isto môžu požiadať o takýto príspevok? Veď reprezentujú mesto vzhľadom na to, že idú ďalej. Veď jednoducho ak mesto nemá, tak nemá. Ak sa musí šetriť, tak treba šetriť. Ak sa rozdáva, tak potom tým, ktorí to potrebujú. Pred chvíľou tu počuli, že mesto nemá na to, aby fungovali ďalšie knižnice. V médiách, z úst hovorkyne mesta odznela správa v médiách o tom, že mesto nemá na to, aby bol osvetlený Dóm sv. Alžbety v čase turistickej sezóny. Bolo vyčíslené, že ročne to stojí plus, mínus 12 tisíc eur. Mesto v tejto chvíli, keď sa uchádza o titul, alebo prezentuje EHMK ako program, subjekt, nemá na to, aby bol Dóm sv. Alžbety v sezóne osvetlený? Toto mu nejako nesedí.
V závere sa vrátil k rozpočtu, ktorý je predložený. V rámci investičných nákladov sa berie z projektu EHMK 670 tis eur, on by škrtol aj viac, ak by to bolo na ňom, v tejto chvíli by nedostali nič a pani Javrová povie, že harmonogram majú síce tesný, ale stihnúť sa dá. A pritom sa im zoberie 670 tis. eur. Keď to začiatkom roka navrhoval, tak niektorí kolegovia na neho pozerali, že čo si to dovoľuje. A teší sa na bod 24, resp. 27, keď budú rozprávať o správe o činnosti EHMK za posledný polrok a za posledné mesiace.

p. Halenár,  poslanec MZ – Predniesol návrh na uznesenie, ktorý znie. Navrhuje zmeniť položky v textovej a tabuľkovej časti tohto bodu, ako je uvedené nižšie. 
Program č. 2 Mesto kultúry mínus 687.648,- €
Podprogram 2 Projekt EHMK 2013 mínus 717.648,- €, to je navýšenie o 49.600,- €, pričom kapitálové výdavky zostávajú rovnaké 668.048,- €. K ním prichádzajú bežné výdavky 49.600,- €.
Podprogram 6 – navrhol zmeniť riadok podpora kultúrnych zariadení mínus 49.600,- € na nulu, bežné výdavky z mínus 49.600,- € na nulu a tak isto Knižnica pre mládež na nulu. 
To je jeho návrh na uznesenie. Podporil ho tým, čo tu už zaznelo. Presun tej sumy 49.600,- € do položky EHMK, myslí si, že bude najmenej bolestným riešením pre to, aby mestská knižnica nedostala menej peňazí, než očakávala v tomto roku. Myslí si, že to bude dobré riešenie, ale na druhej strane myslí, že  je najvyšší čas začať hovoriť o tom, aké ciele majú knižnice, či sú im vyčíslené nejaké targety, niečo, čo majú splniť a ako sú takéto veci napĺňané v realite, pretože ak je niečo také a teraz len streli od brucha, napr. počet vypožičaných kníh, alebo množstvo nových ľudí, ktorí sa prídu zaregistrovať, či takéto veci jestvujú ako ciele, ako niečo, čo by mesto chcelo sledovať, vzhľadom na výdavky, ktoré dáva do tejto oblasti. Ak niečo také je, tak by to rád počul, ak také niečo nie je, tak myslí, že od budúceho roka je najvyšší čas začať sa zhovárať o tom a nie brať peniaze tam, kde mládež môže získať úplné minimum. Mala by to byť úplne bazálna povinnosť, vôbec by o nej nemali hovoriť. Mali by neustále hovoriť iba o vylepšovaní, o zlepšovaní systému. Brať peniaze tomu systému znamená, že sa pridávajú ďalšie argumenty na zhoršovanie činnosti. 
Vyzval primátora mesta, aby aj on skúsil povedať svoj osobný názor k tomuto. Možno práve jeho názor k tomuto jeho návrhu prispeje k hlasovaniu poslancov.

p. Knapík, primátor mesta Košice – Zatiaľ ešte nemal priestor vyjadriť sa, ale keďže je pod tým návrhom podpísaný, tak si za tým návrhom, ktorý je predložený.

p. Cengel, poslanec MZ – Finančná komisia prerokovala tento materiál, na finančnej komisii nebol daný žiaden ďalší návrh na úpravu rozpočtu, preto komisia odporučila tento materiál v nezmenenej podobe prerokovať a schváliť.
Debata o školstve bola aj na finančnej komisii, ale tam bolo jednoznačne povedané, že tie peniaze, ktoré po úprave školstvo dostane, sú na úrovni minulého roka. Boli uistení, že sa to nedotkne bežného chodu školstva a tie peniaze, ktoré v súčasnosti školstvu berú, sú len tie, ktoré dostali navyše. Zároveň sa však v komisii i celý poslanecký klub dohodli, že v momente, keď prídu peniaze z vlády, tak pri ďalšej úprave rozpočtu, by sa tieto peniaze do školstva dali.

p. Petrvalský, poslanec MZ – Faktická poznámka. Poprosil, aby k tejto téme vystúpil niekto
	z oddelenia školstva a fundovane toto vysvetlil. 

p. Knapík, primátor mesta Košice – Bude na to priestor.

p. Halenár, poslanec MZ – Faktická poznámka. Upriamil pozornosť poslancov na to, čo teraz povedal predseda finančnej komisie, že tu sú prisľúbené nejaké peniaze, takže podľa neho poslanecký zbor môže kľudne hlasovať za jeho návrh.

p. Knapík, primátor mesta Košice – Nakoľko sa už nikto ďalší nehlásil, uzavrel rozpravu
	a otvoril priestor pre odpovede.

p. Dlhý, zástupca riaditeľa MMK pre ekonomiku – Odpovedal na pripomienky.
Oblasť školstva a športu – Uvedomujú si, že tento výpadok školstvo pocíti, no momentálne, čo sa týka úrovne výdavkov, po schválení tejto zmeny by výdavky boli vo výške, ako boli schválené v decembri minulého roka. No vyhláškou sa zmenil spôsob určovania počtu žiakov v neštátnych školských zariadeniach  a na to naväzujúce financovanie a z toho dôvodu stúpajú náklady, ktoré v 2. úprave rozpočtu presne o túto sumu zvýšili. Ako náhle budú k dispozícii prostriedky, ktoré by dofinancovali tento výpadok, tak určite pripravia návrh, aby sa financovanie školstva zabezpečilo na požadovanej úrovni. To sa týka aj tých drobných športových aktivít, občianskych združení mesta a skupín. To aj uviedli v dôvodovej správe. Naozaj sa budú musieť k tomu veľmi rýchlo vrátiť, pokiaľ im budú známe tieto čísla pre dofinancovanie miest a obcí.
Čo sa týka EHMK a toho, čo povedal poslanec p. Buraš, tak to, čo je v bežných výdavkoch, to je zverejnené. Poslanci majú emailovú adresu, kde si môžu otvoriť finančný plán, aj rozbory neziskovej organizácie k nákladovým položkám toho jedného čísla, čo je v rozpočte mesta. Kedykoľvek si to môžu prezrieť, overiť, dopytovať sa na jednotlivé nákladové položky, ktoré sú narátané do toho jedného čísla. Nie je pravdou, že sa k tomu nedá dostať, že je to jedna veľká neznáma., aspoň on to tak vidí.
Čo sa týka Knižnice pre mládež – Nie je dobre spájať a ani nemá súvis  znižovanie výdavkov pre Knižnicu pre mládež s počtom pobočiek mestskej knižnice v školských zariadeniach. To sú dve veci, ktoré netreba spájať.
K pripomienke p. Halenára, že rozpočet stúpa a mesto sa nesnaží ísť vo výdavkoch na úroveň predchádzajúcich rokov. Tu je pekný príklad toho, že prehodnocujú každú kapitolu, každú aktivitu a hľadajú optimálny model fungovania. Čo sa týka pobočiek, toto je výsledok analýzy. Nehovorí, že je to definitívne rozhodnutie, ktoré Knižnica urobila. Zatiaľ nemali čas, lebo je to čerstvé, preskúmať, ako sa toho zhostili, ale oni jednoducho musia prehodnocovať efektívnosť svojej práce a práce jednotlivých pobočiek na školách a presne podľa naznačených kritérií: koľko žiakov navštívi tú pobočku, koľko aktivít sa tam vykoná, aké knihy tam sú, v akom počte, v akom stave, je to v súlade so školským obvodom, aká je dostupnosť pre žiakov, toto všetko sa deje každý rok. Permanentne sa to prehodnocuje vo väzbe k cieľom pre Knižnicu. V monitorovacej správe je knižnica spomenutá a všetky tieto ukazovatele tam sú. Sú tam počty, je tam vyhodnotené plnenie. Tieto ciele sú už stanovené a podľa toho sa ide.
Čo sa týka zmeny plánu, zmeny a presunu tých položiek, tak v prípadoch, kde sa to teraz zníži, tak je to na výšku rozpočtu roku 2009 po tejto úprave. Pre rok 2010 sa pri schvaľovaní rozpočtu uvoľňovalo trochu viac finančných prostriedkov. Vedia, aká je v Knižnici situácia, koncom roka boli aj na stretnutí so zamestnancami a hlavne vedia to, že ich platové ohodnotenie je veľmi nízke a tu prácu, ktorú robia, tak naozaj robia už len z presvedčenia a preto, že je to ako keby ich povolaním pracovať s deťmi a v tomto odbore a to aj bol dôvod, prečo sa im pridalo, aby mohli mierne riešiť svoje platové pomery. Toto je návrat k rozpočtu roku 2009 a už vôbec nehovorí o rozpočtoch 2008, 2007 či menej. Keby mali ísť ku každej aktivite, tak to je neskutočné množstvo organizácií, inštitúcií, ktoré sú napojené na rozpočet a ktorým tieto výdavky, žiaľ, z objektívnych príčin rastú. 
Možno by videl priestor pre tých 40 tis. eur, ak je to z kapitálových výdavkov, ktoré poslanec p. Halenár navrhol do zmeny. Zobrať EHMK z kapitálových výdavkov a dať Knižnici pre mládež.

p. Halász, riaditeľ Knižnice pre mládež Košice – Poďakoval poslancom i vedeniu mesta, že sa venujú problematike Knižnice pre mládež, lebo je naozaj dôležité, aby sa o deti starali. Je tiež pravdou, že keď sú v takej kríze, v takých problémoch a museli hľadať nejaké riešenie, tak napriek tomu, že on osobne si myslí, že žiak – čitateľ, ktorý je na škole, kde je menej žiakov, nemôže za to, že nechodí na početnejšiu školu, ale keď už to majú obmedziť a zatiaľ to vyzeralo tak, že to bude potrebné, tak radšej na tých školách, kde je nižší počet žiakov, než na väčších, kde by bola škoda väčšia. 
Verí, že záležitosť so zmluvami sa rozumne dorieši, lebo zatiaľ na túto položku majú plánovanú nulu. Hľadajú možnosti a to tam kde by ukončili prevádzku týchto pobočiek, aby predsa nejaké služby poskytli či už formou aspoň raz mesačne, ale to už je otázka ďalšieho vypracovania. 
Na mnohé otázky už zástupca riaditeľa MMK p. Dlhý odpovedal aj čo sa týka tých ukazovateľov. V prípade mladších čitateľov musia im viac vychádzať v ústrety, lebo oni nemajú takú možnosť, ako dospelí, že zájdu aj do vzdialenejšej knižnice. Ale ak už to zníženie má byť – veď čísla hovoria sami za seba, plus toto, čo odznelo, že hľadali blízkosť ďalších položiek, kde by mohli dostať tie služby, brali do úvahy aj to, kde je cesta, aby cez ňu nemuseli prechádzať a z toho vyšlo takéto riešene. V jednom prípade už rokujú, že tam kde pobočka zanikne, že bude založená na inej škole. Hľadajú sa aj ďalšie možnosti, aby služby deťom vedeli poskytnúť. 
Ak by sa prostriedky Knižnici pre mládež nebrali, tak to môže zo svojej pozície len uvítať. Na druhej strane, ak tí, ktorí sú kompetentní, hlasom rozhodnú ináč, tak sa vynasnažia nájsť také riešenie, kde sa to čím menej dotkne ich čitateľov.

p. Jeníková, vedúca oddelenia školstva MMK – Vyjadrila sa najprv k rozpočtu a potom ku 
	knižniciam na školách.
Je to tak, ako povedal zástupca riaditeľa MMK p. Dlhý, že rozpočet na rok 2010 bol schválený na tej úrovní, na akú sa dostane teraz po krátení. Ale už pri tvorbe rozpočtu sa vedelo, že im pribudne určitá zákonná povinnosť a to povinnosť financovať neštátne školy a školské zariadenia. Do to patria neštátne materské školy až po neštátne strediská záujmovej činnosti. Z toho dôvodu im bol navýšený rozpočet . aby to vedeli vykryť v 2. úprave rozpočtu o 600 tis. eur. Dostali sa takto na hranicu, kedy by si vedeli splniť všetky svoje povinnosti voči školám a školským zariadeniam. Po súčasnej úprave sa dostanú na úroveň rozpočtu roku 2009, ale je tu tá chýbajúca položka, pre ktorú si svoje povinnosti nebudú vedieť naplniť.
Čo sa týka Knižnice pre deti a mládež a jej pobočiek na základných školách, myslí si, že táto problematika sa bude dať vyriešiť za toho predpokladu, ak začnú komunikovať. Požiada riaditeľa Knižnice pre mládež, aby koordinovane postupovali aj pri nejakých návrhoch zrušenia, alebo ponechania pobočiek, aby bol tento postup koordinovaný a aby tie pobočky plnili svoju úlohu na tých školách, kde je to potrebné, nehovorí, že na všetkých doterajších. 

p. Kolárčik, riaditeľ MMK – K investičným projektom EHMK – k škrtaniu tejto položky vysvetlil, že v žiadnom prípade nebola nadhodnotená, čo sa týka prípravy investičných projektov. Keď sa v minulom roku pripravoval programový rozpočet, očakávali, že vláda schváli hneď uznesenie o financovaní investičných projektov, lebo všetky podklady a materiály boli pripravené. Bohužiaľ, pre neho z nepochopiteľných dôvodov to rozhodnutie vlády meškalo viac ako tri štvrte roka, čiže nastalo oneskorenie aj spúšťania architektonických súťaží a prípravy investičných projektov v meste, z tohto dôvodu nastal časový posun a financie na prípravu projektov nebude možné vyčerpať v tomto roku. Všetci vedia, ako sa pripravujú projekty pre štrukturálne fondy, najprv treba pripraviť veľmi podrobné technické projekty, treba to prefinancovať a až následne sú refundované tieto záležitosti. Je to z tohto dôvodu.

p. Halenár, poslanec MZ – Faktická poznámka. K číslam, ktoré spomenul p. Dlhý si otvoril monitorovaciu správu kde Knižnica pre mládež má získavať, budovať a spracovávať, ochraňovať knižný fond, počet knižných jednotiek je približne rovnaký, počet čitateľov približne rovnaký, počet výpožičiek klesol  približne na 60 %. Ak sa z týchto čísel idú ešte brať peniaze a to si za tým primátor mesta stojí, tak sa im potom dáva ďalšie palivo k tomu, že keď bude ďalšie číslo nie  180 tisíc výpožičiek, ale 80 tisíc výpožičiek, tak povedia, že na to im mesto nedalo peniaze. Za tú sumu, za tých 50 tis. eur dostanú dosť veľa vedľajších škodlivých efektov a tu sa niečo zakladá aj do budúcnosti. Samozrejme, že sa to neprejaví na budúci týždeň, ani na budúci rok, ani na budúce volebné obdobie. Ale možno to pocítia niekde úplne inde a v iných oblastiach. Ostáva pri tom svojom pôvodnom návrhu a vyzval poslancov a poslankyne, aby ho podporili.

p. Knapík, primátor mesta Košice – Súhlasil s pánom poslancom, stojí si za tým, čo bolo prednesené a čo bolo predmetom rokovania, vypočul si aj argumenty pani Petrašovej i pána riaditeľa, reagoval na to predseda komisie školstva a mládeže p. Petrvalský. Zdieľa podobný názor a v tejto chvíli mohol povedať len toľko, že túto možnosť prehodnotia a vzhľadom na to, že sa k rozpočtu ešte budú vracať, tak vedia aj túto otázku vyrieši. 
Rozprava bola uzavretá, otázky boli zodpovedané, dal slovo návrhovej komisii.

p. Buraš, poslanec MZ – Návrhová komisia dostala jeden pozmeňujúci návrh od p. Halenára
	v znení: 
Program č. 2 Mesto kultúry, podprogram 2  Projekt EHMK 2013            – 717.648,- €
kapitálové výdavky 							          –  668.048,- € 
bežné výdavky 							                   –    49.600,- €
Realizácia investičných projektov Košice Interface 2013 aktivita 1         – 668.048,- € 
Vzhľadom na časovú realizáciu projektov Košice Interface 2013 do konca roka po zohľadnení doterajšieho čerpania rozpočtu je možné znížiť čerpanie v tejto aktivite o 668.048,- €. 
Podprogram 6 Podpora kultúrnych zariadení 					0
bežné výdavky nula, Knižnica pre mládež aktivita 2 				0 
Prečítal to tak, ako to dostal od poslanca p. Halenára.

Hlasovanie č. 12: za 11, proti 1, zdržali sa 31, nehlasoval 1.

p. Knapík, primátor mesta Košice -  Konštatoval, že uznesenie nebolo prijaté.

p. Sekáč, poslanec MZ - Prečítal pôvodný návrh v skrátenej podobe.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice
Ruší uznesenie Mestského zastupiteľstva v Košiciach číslo 1166 zo dňa 29. júna 2010 v časti A. písmeno b) viazanie rozpočtovaných prostriedkov v programovom rozpočte mesta Košice na rok 2010 .
Schvaľuje 
A.  návrh na 5.zmenu programového rozpočtu mesta Košice na rok 2010 podľa predloženého návrhu
B. zmenu použitia účelových finančných prostriedkov na kapitálové výdavky pre mestské časti schválené uznesením Mestského uznesenia v Košiciach č.1112 dňa 27.4.2010 v časti C/ podľa predloženého návrhu. :

Hlasovanie č. 13: za 32, proti 2, zdržali sa 9, nehlasoval 1.

p. Knapík, primátor mesta Košice – Konštatoval, že uznesenie bolo schválené.

Úplne znenie schváleného uznesenia:
Mestské zastupiteľstvo v Košiciach
podľa § 6 ods. 2 písm. c) Štatútu mesta Košice
A. zrušuje
uznesenie Mestského zastupiteľstva v Košiciach číslo 1166 zo dňa 29. júna 2010 v časti 
A. písmeno b) viazanie rozpočtovaných prostriedkov v programovom rozpočte mesta Košice na rok 2010  
B. schvaľuje
A. návrh na 5.zmenu programového rozpočtu mesta Košice na rok 2010
Príjmová časť
Bežné príjmy								            -    4 744 077 €
Daň z príjmov fyzických osôb						-    7 040 381 €
z toho: zníženie podielu pre mestské časti				                    835 523 €
Z prenájmu budov, priestorov a objektov obchodným spoločnostiam	-       400 000 €
Granty – vzdelávanie                       						+      160 559 € Transfery v rámci verejnej sféry                                			+   1 700 222 €
Kapitálové príjmy								+          3 200 €
Tuzemské kapitálové granty a transfery         				+          3 200 €
Výdavková časť
Bežné výdavky							     	 -      3 573 605 €
Program 1:   Mesto rodiny							 -        605 776 €
Program 2:   Mesto kultúry					                         -          19 600 €
Program 3:   Zdravé mesto						             -        351 988 €
Program 4:   Školstvo					                                     -        253 004 €
Program 5:   Doprava							             -        341 850 €
Program 6:   Bezpečnosť 						             +              500 €
Program 7:   Služby občanom						 +         13 000 €
Program 8:   Plánovanie, manažment a kontrola				 -        184 512 €
Program 9:   Interné služby						             -     1 853 375 €
Program 10: Podporná činnosť                       			             +         23 000 €
Kapitálové výdavky							             -        742 411 €
Program 1:   Mesto rodiny					             	 +         25 000 €
Program 2:   Mesto kultúry					                         -       668 048 €
Program 3:   Zdravé mesto							  -       100 000 €
Program 4:   Školstvo					                                     +           3 200 €
Program 6:   Bezpečnosť                     			                         +         10 437 €
Program 7:   Služby občanom						  -         13 000 €
Finančné operácie
Príjmy								                 +     424 861 €
Prevod z Fondu rozvoja bývania      					                 +     199 000 €
Prevod z Rezervného fondu         					                 +      78 034  €
Zostatky prostriedkov z predchádzajúceho roka                                                +    147 827 €
B. zmenu použitia účelových finančných prostriedkov na kapitálové výdavky pre mestské 
     časti schválené uznesením Mestského uznesenia v Košiciach č.1112 dňa 27.4.2010
     v časti C/ pre:
Mestská časť Sídlisko Ťahanovce                                                                       25 000 €
-	výstavba parku mestskej časti
-	výstavba školského areálu 8 triednej reprofilovanej základnej školy na Bruselskej ulici
Mestská časť Sídlisko KVP                                                                                 99 600 €
-    rekonštrukcia objektu „Senior dom“
nasledovne:
1.	na účelové finančné prostriedky na kapitálové výdavky pre:
	Mestská časť Sídlisko Ťahanovce                                                                       
	- výstavba parku mestskej časti                                                                         12 000 €
  	Mestská časť Sídlisko KVP                                                                                 
    	- rekonštrukcia budovy Miestneho úradu na Triede KVP č.1                           99 600 €
2.	na účelové finančné prostriedky na bežné výdavky pre:
  	Mestská časť Sídlisko Ťahanovce                                                                       
  	- úhrada nájomného za pozemky pod parkom na Americkej triede                  13 000 €

––-     ––-     ––-

9. VZN mesta Košice o erbe a vlajke mestskej časti Košice – Západ

p. Knapík, primátor mesta Košice -  Materiál je v písomnej podobe s dôvodovou správou, 
	no nakoľko sa nikto do diskusie neprihlásil, dal slovo návrhovej komisii. 

p. Sekáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje  Všeobecne záväzné nariadenie mesta Košice o erbe a vlajke mestskej časti Košice – Západ podľa predloženého návrhu.

Hlasovanie č. 14: za 43, proti -, zdržal sa -, nehlasoval 1.

p. Knapík, primátor mesta Košice - Konštatoval, že uznesenie bolo prijaté. Poblahoželal starostovi mestskej časti a poprial, aby v budúcnosti pod týmito symbolmi mestská časť zažívala úspechy, aby ich to združovalo.

––-     ––-     ––-

10. Určenie volebných obvodov a počtu poslancov v nich pre voľby poslancov MZ    
      v Košiciach a primátora mesta Košice 27. novembra 2010

p. Knapík, primátor mesta Košice - Materiál je taktiež v písomnej podobe s dôvodovou správu. Treba povedať, že v tomto modeli bude mesto realizovať komunálne voľby druhý krát. Predložený návrh je identický s tým, ktorý bol predložený v roku 2006, ktorý vyvažuje aspoň do istej miery tie anomálie, ktoré boli v predchádzajúcom období.
Otvoril rozpravu, no nakoľko sa nikto neprihlásil, dal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 9 ods. 3 zákona č. 346/1990 Zb. o voľbách do orgánov samosprávy v znení neskorších predpisov a § 6 ods. 2 písm. ac) Štatútu mesta Košice určuje volebné obvody a počet poslancov podľa predloženého návrhu. 

Hlasovanie č.  14: za 44, proti -, zdržal sa -, 

p. Knapík, primátor mesta Košice – Konštatoval, že uznesenie bolo prijaté. Jednota - veľmi úspešný výsledok, verí, že aj  voľby takto prebehnú, verí, že to bude dobrý výsledok hlavne pre mesto a občanov.

Úplné znenie schváleného uznesenia:
Mestské zastupiteľstvo v Košiciach podľa § 9 ods. 3 zákona č. 346/1990 Zb. o voľbách do orgánov samosprávy v znení neskorších predpisov a § 6 ods. 2 písm. ac) Štatútu mesta Košice určuje volebné obvody a počet poslancov nasledovne: 
	VO č. 1  Sever, Kavečany, Džungľa			 5 poslancov
	VO č. 2  Ťahanovce, Ťahanovce – Sídlisko		 5 poslancov
	VO č. 3  Šaca						 1 poslanec
	VO č. 4  Luník IX						 1 poslanec
	VO č. 5  Barca, Šebastovce, Poľov			 1 poslanec
	VO č. 6  Lorinčík, Pereš, Myslava			 1 poslanec
	VO č. 7  Západ						 8 poslancov
	VO č. 8  Juh							 5 poslancov
	VO č. 9  Krásna						 1 poslanec
	VO č. 10  Staré mesto					 5 poslancov
	VO č. 11  Nad jazerom					 5 poslancov
	VO č. 12  Dargovských hrdinov				 6 poslancov
	VO č. 13  KVP						 5 poslancov
	VO č. 14  Košická Nová Ves a Vyšné Opátske		 1 poslanec
	Spolu								50 poslancov

––-     ––-     ––-

11. Novela Rokovacieho poriadku Mestského zastupiteľstva v Košiciach

p. Knapík, primátor mesta Košice – Návrh je v písomnej podobe aj s dôvodovou správou. 
Príčina, prečo predkladá novelu rokovacieho poriadku, vyplýva zo zmien, ktoré boli prijaté na národnej úrovni, v národnej legislatíve. Začínajú platiť a je povinnosťou samospráv to k 31. septembru 2010 to zosúladiť s platnou legislatívou, to znamená so zákonom  369/1990 Zb. v znení neskorších predpisov o obecnom zriadení.
Otvoril rozpravu k tomuto materiálu.

V rozprave vystúpili:

p. Halenár, poslanec MZ – Mal návrh na doplnenie uznesenia, ktorý znie: 
Návrh na doplnenie uznesenia bodu 11 novely rokovacieho poriadku - zmeniť riadok 9 v § 64, ktorý sa týka postavenia mestských komisií takto: 
§ 64 Postavenie komisií
Bod 9) Rokovanie komisií je verejné, ak komisia nerozhodne inak. 
Je tam vypustená zo slova neverejné predpona „ne“. Svoj návrh podporil argumentom, že pri poslednej zmene rokovacieho poriadku dali neverejnosť komisií a on osobne považuje neverejnosť komisií za mimoriadne nepodarené rozhodnutie tohto obecného zastupiteľstva a bol by rád, keby ďalším poslancom, ktorí prídu po nich, aby nedávali takéto nepodarené uznesenie. Poprosil o podporu.

p. Melichárek, poslanec MZ – Legislatívno-technická poznámka k ustanoveniu v bode 3 § 22 ods. 2 navrhol vypustiť slovo „mimoriadne“ a tak isto v § 23 ods. 2 tak isto to slovo „mimoriadne“, pretože novela platná od  1.4..2010 už pojem „mimoriadne zastupiteľstvo“ nepoužíva. Používa len pojem zastupiteľstvo.

p. Mutafov, poslanec MZ – Z hľadiska obsahu a správnosti p. Melichárek povedal správne, no ak by všetci ľudia dodržiavali pravidlá hry, nebolo by potrebné súdnictvo. No každý človek je iný a zákonodarca nikdy nepredpokladá žiadne excesy a žiadne mimoriadne veci, ktoré sa môžu v zastupiteľstve stať, pretože predpokladá, že všetko pôjde normálne, ako sa to v slušných spoločnostiach robí. Ale ak primátor nezvolá rokovanie mestského zastupiteľstva do 15 dní ak o to požiadajú poslanci, ktorí chcú, aby sa prerokoval istý bod, požiadajú primátora o zvolanie zastupiteľstva. A to bude riadne, alebo mimoriadne? To nie je riadne zastupiteľstvo, lebo majú harmonogram riadnych rokovaní. To je vec, ktorú by bolo treba vydiskutovať. A s akým  programom sa bude riadiť? Bude sa dopĺňať to zasadnutie, ktoré zvolajú poslanci na základe žiadostí? Bude sa tam dopĺňať program, na ktorý sa vôbec nikdy nepripravovali? To sú vážne veci, ktoré treba urobiť. Ak tu sedia ľudia skúsení, znalí a takí, ktorí tomu aj rozumejú, tak skupina poslancov chce prerokovať vec, pre ktorú sa zídu, je to jeden, alebo dva body a idú domov. A v čase, keď si naplánovali zastupiteľstvo, prerokujú všetky ostatné veci. V praxi pozná tisíc príkladov, keď niekto nerešpektuje rokovací poriadok, lebo má väčšinu, keď nerešpektuje pravidlá hry a nerešpektuje ani nič, čo si pred tým poslanci schválili. Treba o tom uvažovať. Vie, že zákon ich tlačí, aby  schválili do konca septembra novelu rokovacieho poriadku, no upozornil na to,  že niektoré veci v živote vyjdú úplne inak, než si človek, alebo zákonodarca niekedy myslí.
Má iný názor ako poslanec p. Halenár. Komisie sú poradné orgány, sú to pracovné orgány, nie sú verejné, pretože sa pracovne tam rokuje a pred tým, než sa vyrokuje materiál, tak nie je dobré dávať do éteru niečo, čo nie je vydiskutované, nejakým spôsobom predjednané a pripravené. Rokovanie mestského zastupiteľstva je verejné, tam sa veci prejednávajú a hlasuje.
Rokovací poriadok teda navrhovaná zmena, hovorí o tom, že poslanec navrhne uznesenie, o ktorom sa má hlasovať. Predsedajúci v podstate musí vyhovieť poslancovi. Znovu to pritiahne za vlasy, lebo to žiaden zákon neurčuje inak, tak navrhne nejaké uznesenie, ktoré obsahuje fóbiu, obsahuje zjavne protiústavnú vec a oni o tom budú hlasovať a ono to prejde. Čo potom? Bude obsahovať nejakú fóbiu, bude obsahovať nejaké proslovenskú pospolitosť, alebo nejakú inú fóbiu a oni budú o tom hlasovať A zastupiteľstvo v menšom počte to príjme. Čo potom.  Budú sa stále nepodpisovať uznesenia? Bude sa to potom riešiť cez prokuratúru? Ako sa bude žiť? Toto je nedostatok zákona zo Slovenskej národnej rady, lebo to tam nespomína. Z národnej rady pochádza návrh, ktorý musia pojať do mestského rokovacieho poriadku. Sú tam veľké fugy, nechcel povedať medzery, to sú už obrovské fugy a nedomyslené vec, ktoré vyplývajú niekedy z praxe. Vie, že podľa Zlatých Moraviec sa nedá robiť uzus pre celé Slovensko, ale urobil sa uzus. No bohužiaľ aj tu sú v praxi niekedy veci, ktoré sú nedobré. Vie, že treba čas, aby sa to v praxi overilo. 
Ale znovu sa spýtal, že ak sa rokovanie zvolá na základe zákona a požiadavky poslancov, je to riadne zastupiteľstvo? Akým programom sa budú riadiť? Bude sa dopĺňať  ďalšími päťdesiatimi bodmi, o ktorých ostatní nebudú nič vedieť? Ako budú rokovať, keď dostanú na stôl materiál? 
Nedal návrh na uznesenie, skôr je to námet na diskusiu.

p. Knapík, primátor mesta Košice – Myslí si, že v zásade to poslanec p. Mutafov vystihol, o čom to je, je to reakcia na skúsenosti, ktoré vzišli z komunálnej praxe a kde nie šťastne sa realizovali niektoré kroky, ktoré mali za cieľ blokovať nejaké návrhy. Samozrejme, že sa tým zapodievali legislatívci, zapodievalo sa tým množstvo právnikov, ktorí sa komunálnemu právu venujú. Tu je výsledok. V mnohom odzneli otázky, na ktoré on osobne nevie v tejto chvíli odpovedať a môže znamenať, že vzniknú komplikácie, to vedia, či tušia. Život a prax ukáže, či to takto bude a nakoniec je vždy možné potom aj v zákonodarnom orgáne na to reagovať. Mnohokrát sa veci museli korigovať, lebo sa ukázalo, že sa dostávajú do situácií, ktoré sú neriešiteľné. Pritom každá strana, alebo skupina, ktorá presadzuje svoj zámer, v zásade dôvodí racionálnymi argumentmi, ale praktický výstup je patový a komplikuje život.
V tejto chvíli to vidí tak, že to treba zosúladiť, možno otázka mimoriadneho zastupiteľstva je taká, že to zastupiteľstvo má charakter mimoriadneho. Ak legislatíva vypúšťa túto terminológiu, tak nevie, či mesto môže, alebo nemôže naďalej ju používať. Požiadal o odpoveď oddelenie komunálneho práva, aby sa vyjadrilo, či to je v rozpore, ak by takú terminológiu uplatňovali, ale doterajšia prax z hľadiska platného zákona sa určite bude meniť, ak takéto zastupiteľstvo bude zvolané pre aktuálny problém, ktorý bude treba rýchlo prerokovať a vyriešiť.
Možno veľa otázok nebudú vedieť vyriešiť, život ukáže, ako to pôjde ďalej, s tým sa bude treba vyrovnať. 

p. Kočiš, poslanec MZ – Faktická poznámka. Presne tak, ako povedal poslanec p. Mutafov, ani on si nemyslí, že je šťastné vynechávať prívlastok „mimoriadne“, alebo „riadne“, lebo prečo by nemali rozlišovať zastupiteľstva podľa toho, že na začiatku si dajú nejaký plán rokovaní a potom sa bude zneužívať inštitút rokovania mestského zastupiteľstva na to, že skupina poslancov si zvolá zastupiteľstvo v podstate kedy chce, keď má v úvodzovkách väčšinu a bude sa obchádzať inštitút zaraďovania materiálov do mestského zastupiteľstva tým, že teraz je prax, že ak sa chce zaradiť na rokovanie mestského zastupiteľstva materiál, tak musí prejsť komisiami a minimálne mestskou radou. A potom sa môže zaradiť na rokovanie mestského zastupiteľstva. Pri zvolaní mimoriadneho rokovania sa všetko toto obíde a pritom sa bude volať riadne. Nemyslí si preto, že je to šťastné riešenie vynechávať slovo mimoriadne. Ak sa bude dať, tak odporúča ponechať to slovíčko mimoriadne. Má to význam. Myslí si, že k tomuto rokovaciemu poriadku budú ešte potrebovať v úvodzovkách vykonávaciu vyhlášku. Nevie si predstaviť, ako budú jeden druhému dokazovať, že predsedajúci neudelil niekomu slovo, keď nebudú mať funkčné prihlasovacie zariadenie. Ako budú jeden druhému dokazovať, že sa niekto hlásil a väčšina povie, že je to tak a potom odoberú primátorovi možnosť vedenia  zastupiteľstva. Veď to je taká riskantná záležitosť a zneužívanie väčšiny, že až. A zákonodarca, ktorý to prijímal, toto nevidel? Čo robili tí právnici? Ďakuje pekne za také nejasné rokovacie poriadky. Keď sa dá, odporučil ponechať to mimoriadne rokovanie. Má to význam aj v súvislosti s inými rokovacími poriadkami, konkrétne rokovacími poriadkami mestských častí., lebo sa to všetko bude od toho dovíjať. A bude v tom taký guláš, že až.

p. Halenár, poslanec MZ – Faktická poznámka. Reagoval na predrečníka poslanca p. Mutafova v dvoch veciach.
1. Rokovania komisií čelia neustále atakom občanov, ktorí sa dožadujú vstupu do miestnosti. Miestnosti nestačia, naozaj praskajú vo švíkoch pod náporom občanov, ktorí sa dožadujú, aby si mohli vypočuť nepripravené reči ich zástupcov a nevolených občanov do mestského zastupiteľstva. Ináč, nevie si to predstaviť, prečo taká ochrana nepripravených rečí.
2. Neverejnosť rokovania komisií znamená, že sa nesmie z tých rokovaní zhotovovať žiaden záznam. Vie veľmi presne, čo motivovalo prízemné pohnútky ľudí, čo to navrhovali, pretože sa tu v tomto mestskom zastupiteľstve našiel jeden poslanec, ktorý prišiel na rokovanie majetkovej komisie, ktorý len zhotovoval záznam v súlade so zákonom a majetková komisia ho hlasovaním odtiaľ vyhodila. A keď sa nechcel dať vyhodiť, tak sa zmenil rokovací poriadok. Toto je to prízemné myslenie a motivácia. Takže, ak to chcú zmeniť pre ďalších poslancov, ktorí tu prídu po nich, je na to ideálna príležitosť.

p. Kupec, poslanec MZ – Tiež mal otázku na spracovateľa tohto materiálu ohľadom tohto termínu „mimoriadne“ a keď kolega p Melichárek dal návrh na jeho vypustenie, tak ho len podporil, aby sa vynechal, alebo preštylizoval. V tejto súvislosti upozornil aj na § 34 tohto rokovacieho poriadku, kde z titulu, že existuje mimoriadne zastupiteľstvo, dáva možnosť doplniť, či nedoplniť program. V tejto súvislosti treba riešiť aj tento paragraf. Zaujíma ho stanovisko odborných pracovníkov MMK, čo s tým mimoriadnym zastupiteľstvom. 

p. Knapík, primátor mesta Košice – Nakoľko sa nikto nehlásil, uzavrel rozpravu a dal slovo  pracovníkovi oddelenia komunálneho práva. 

p. Macko, oddelenie komunálneho práva MMK – Súčasná platná legislatíva nezakazuje, aby si obce v rokovacom poriadku neupravili pojmovo riadne a mimoriadne rokovanie tým skôr, že v súčasnom platnom rokovacom poriadku je riadne rokovanie vyčlenené v § 23 ods. 2, kde sa jasne stanovuje, že je to možné riešenie v prípade závažných úloh, alebo v prípade, ak o to požiadajú poslanci, resp. pri slávnostných príležitostiach. Legislatíva vypustila pojmovo mimoriadne v súvislosti so zverejnením návrhu programu rokovania, kde sa zjednocuje tá lehota na zverejnenie na 3 dni, preto sa v tomto prípade nerozlišuje medzi riadnym a mimoriadnym, ale v inom prípade to nezakazuje, aby si to obce vo vlastnom rokovacom poriadku upravili. 

p. Knapík, primátor mesta Košice -  Tak treba rozhodnúť a myslí si, že ten pohľad je celkom jasný. Otázka tých ďalších vecí je naozaj otvorená, čo naznačil aj poslanec p. Kočiš, uvidí sa, čo prinesie prax, ako sa to bude prejavovať v reálnom živote.

p. Melicharek, poslanec MZ – Faktická poznámka. Po vysvetlení stiahol svoj návrh. 

p. Knapík, primátor mesta Košice – Dal slovo návrhovej komisii. 

p. Rychnavský, poslanec MZ – Návrhová komisia dostala dva návrhy. Prvý predniesol poslanec p. Halenár, ten prečítal a poslanec p. Melichárek následne svoj návrh stiahol. 
Návrh na doplnenie uznesenia bodu 11 Návrh novely Rokovacieho poriadku zmeniť riadok 9 v § 64 takto: Rokovanie komisie je verejné, ak komisia nerozhodne inak.

Hlasovanie č. 16: za 4, proti 10, zdržali sa 27, nehlasovali 4.

p. Knapík, primátor mesta Košice – Konštatoval, že uznesenie nebolo prijaté.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje novelu Rokovacieho poriadku Mestského zastupiteľstva v Košiciach podľa predloženého návrhu.

Hlasovanie č. 17: za 39, proti 1, zdržali sa 2, nehlasovali 3.

p. Knapík, primátor mesta Košice -  Konštatoval, že uznesenie bolo schválené a najbližšie rokovanie mestského zastupiteľstva bude zosúladené v zmysle týchto úprav. 

––-     ––-     ––-

12. Začlenenie Útvaru hlavného kontrolóra do Organizačného poriadku Magistrátu 
      mesta Košice

p. Knapík, primátor mesta Košice - Toto je tiež organizačná zmena, ktorá súvisí so zmenou, alebo novelou zákona o obecnom zriadení. Jedná sa o začlenenie Útvaru hlavného kontrolóra do organizačného poriadku Magistrátu mesta Košice. Zosúlaďuje sa faktický stav so stavom právnym. Materiál je v písomnej podobe, otvoril k nemu rozpravu. Nakoľko sa však nikto neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. l)  Štatútu mesta Košice schvaľuje začlenenie Útvaru hlavného kontrolóra do Organizačného poriadku Magistrátu mesta Košice podľa predloženého návrhu s účinnosťou od 1.10.2010.

Hlasovanie č. 18: za 42, proti -, zdržal sa 1, nehlasovali 3.

p. Knapík, primátor mesta Košice -  Konštatoval, že uznesenie bolo schválené.

––-     ––-     ––-

13. Protest prokurátora proti uzneseniu Mestského zastupiteľstva v Košiciach
      č. 1025  z 15. -16 . decembra 2009

p. Knapík, primátor mesta Košice -  Týmto uznesením sa riešila úprava rozpočtu. Materiál je v písomnej podobe s dôvodovou správou Na otázky sú pripravení odpovedať s tým, že názor odborných útvarov sa úplne nestotožňuje s pohľadom dozorujúceho orgánu. Otvoril k tomuto materiálu rozpravu.

V rozprave vystúpili:

p. Matoušek, poslanec MZ – V podstate sú v návrhu na uznesenie dva varianty. Odporučil, aby sa hlasovalo iba o variante číslo 2. Vyplýva to zo zákona o prokuratúre, kde v § 26 je presne uvedené, že ak orgán verejnej správy protestu prokurátora nevyhovie, alebo mu vyhovie iba čiastočne, je povinný od 30 dní od doručenia predložiť protest spolu so spisovým materiálom na rozhodnutie svojmu bezprostrednému nadriadenému orgánu. Takže prokurátor to jasne definoval. Je to jeden procesný problém, ktorý objavil a je to protest prokurátora proti opatreniu. V § 27 je presne uvedené, čo je to protest prokurátora proti rozhodnutiu. On má za to, že rozpočet je rozhodnutie mestského zastupiteľstva, takže už je tu nejaký procesný problém, okrem toho, čo je tam vysvetlené, teda v tom inom zákone o účtovníctve. Toto je však osobitné konanie, keď prokurátor vstupuje do rokovania mestského zastupiteľstva a mestské zastupiteľstvo je povinné vyhovieť mu, alebo nevyhovieť a potom, keď jedna z týchto alternatív je známa, je potrebné do 30 dní rozhodnúť a rozhodnúť tak, ako je to uvedené vo vecnej stránke, ako to ukladá  návrh na zrušenie uznesenia č. 1025. Keď prečítal tieto veci § 26 a § 27, jednoznačne mestskému zastupiteľstvu vyplýva, že vyhovieť prokurátorovi sa nedalo, lebo na to mal  oprávnenie orgán verejnej správy a to primátor, ktorý v lehote, keď má právo uplatniť systačné právo, teda vetovať, tak táto lehota prešla. V podstate prokurátor tu aj uvádza, že primátor o tom rozhodol, teda má za to, že sa nevyhovelo, takže zastupiteľstvo má pristúpiť už k rozhodnutiu, či toto uznesenie zruší, alebo nie. 
Preto jednoznačne navrhol variant 2, kde je presne stanovené a predkladateľ to veľmi správne pripravil a každý už zváži,  ako na základe argumentu a stanoviska hlavného kontrolóra i odborných útvarov zahlasuje, či variant 2 dostane podporu, alebo nie.

p. Knapík, primátor mesta Košice – Požiadal zástupcu z oddelenia komunálneho práva, aby zareagoval na tú procesnú stránku, ktorá tu bola naznačená.

p. Macko, oddelenie komunálneho práva MMK– Nemal námietky proti hlasovaniu za variant č. 2, len z toho procesného hľadiska, ak sa bude hlasovať o variante č. 2, kde je navrhnuté, že sa vyhovuje protestu a mestské zastupiteľstvo to neschváli, tak v tom prípade nebude uznesenie. Bude len záznam o hlasovaní a potom nebude vedieť preukázať prokuratúre, že to nebolo schválené. Ale inak nemá námietok, aby sa o tom hlasovalo.

p. Knapík, primátor mesta Košice -  Môže sa zvoliť taký postup, že sa bude hlasovať o variantoch tak ako sú a to čo aj naznačil poslanec p. Matoušek, tak výsledok hlasovania rozhodne. Je možný stav, že sa neprijme ani jedno, potom to bude treba aj takto vyhodnotiť.

p. Matoušek, poslanec MZ – Faktická poznámka. Práve na toto upozornil, že keď sa bude hlasovať o 1. variante, potom o 30 dní musí zastupiteľstvo rozhodnúť. Toto je tu v zákone napísané. Citoval: Ak obec, mestská časť, mesto nezruší na základe protestu prokurátora uznesenie obecného zastupiteľstva, miestneho zastupiteľstva, či mestského zastupiteľstva, môže prokurátor podať na súd návrh podľa osobitného zákona na zrušenie tohto uznesenia. Toto vysvetľuje to, čo povedal p. Macko. Hlasovaním sa preukáže, že nezískal podporu, tak on bude pokračovať podľa § 26 ods. 7. Má na to možnosť podať opravný prostriedok podľa osobitného zákona na súd. A súd potom rozhodne v merite veci, ktorá strana je v práve. 
Prečo o tom hovorí, lebo kto si všimol, v proteste prokurátora je jednoznačne dané, že je to porušenie ústavného zákona a to je závažná vec. Je to veľmi vysoká právna norma, než aby to v tomto prípade prešlo len tak jednoducho.

p. Hlinka, poslanec MZ – Faktická poznámka. Veľmi stručne vysvetlil, že to, čo hovoril predrečník, pokiaľ ide o prokurátora, sa viaže v tej druhej fáze na jeho oprávnenie podať návrh na súd, ale nie je to jeho povinnosť. Čiže, on môže, ale nemusí, to si treba uvedomiť. A vlastne v tejto fáze, keďže protest je podaný mestskému zastupiteľstvu, je adresovaný mestskému zastupiteľstvu, nie primátorovi, je to v ich výlučnej kompetencii, aby vyhoveli, alebo nevyhoveli hlasovaním dnes. To, čo tu je navrhnuté v uznesení, je jedna z tých možností. A, alebo B. Vyhovieť, alebo nevyhovieť. To je v poriadku, on len na dokreslenie, že prokuratúra nie je povinná, má iba právo. Je na nich, ako to posúdia a či v budúcnosti dajú takýto návrh na súd.

p. Kočiš, poslanec MZ – Faktická poznámka. Upozornil, že je technik, inžinier, ale ako občan si nevie predstaviť, že prokurátor podá námietku na porušenie ústavného zákona a potom to nedá na súd. Načo je potom taká prokuratúra? Načo mu bude ústava, načo to všetko? On, ako občan, ako poslanec zastupujúci občanov, bude hlasovať za vyhovenie protestu prokurátora, nepozná vyšší zákon ako ústavný a nebude polemizovať nad  tým, že neporušil z hľadiska účtovných finančných operácií nič, keď porušuje ústavný zákon. Tak nevie.

p. Jutka, poslanec MZ – Nedá mu, aby nereagoval, lebo poslanec p. Kočiš nehovoril úplne pravdu. Povedal to ľudovo. Ak vyšetrovateľ zistí nejaké skutočnosti, prokurátor sa stotožní a dá návrh na súd. Súd môže rozhodnúť aj v zmysle toho, že nebude súhlasiť s návrhom prokuratúry a je to nezávislý orgán. Nevidí dôvod a to že sa nevyhovie protestu prokurátora neznamená, že automaticky sa porušuje zákon, to nie. V bežnej súdnej praxi sú tieto princípy a postupy každému zrejme.

p. Kočiš, poslanec MZ – Faktická poznámka. Nie náhodou začal úvod svojho  vystúpenia tým, že je inžinier a niekto je právnik, že dáva dôveru tomu, kto s tým pracuje, že nerobil to, čo nemá robiť. 

p. Blaškovičová, poslankyňa MZ – Jej sa len zdá absurdné, že tu kedysi sľubovali, že budú robiť všetko v zmysle zákona a keď prokurátor povie, že tento zákon porušili, tak to sa chcú tváriť, že sa nič nestalo? To jej pripadá choré, takže určite bude hlasovať za vyhovenie protestu prokurátora.

p. Knapík, primátor mesta Košice -  Poprosil predsa len o odborný názor, o čo sa opierali odborné útvary Magistrátu mesta Košice, aby to všetkým bolo jasné, lebo nie všetko sa dá z papiera naštudovať.

p. Dlhý, zástupca riaditeľa MMK pre ekonomiku – Tá väzba na ústavu je taká, že každé porušenie zákona je zároveň porušením ústavy. Názor prokurátora je jeho názor. Oni sa s ním nestotožňujú a argumentujú to v dôvodovej správe. Povedal, o čo tu v podstate vecne ide. Ide to o to, že podľa zákona o poplatkoch za uloženie odpadov, je obec povinná príjmy z poplatkov za uloženie odpadov a príjmy z poplatkov za komunálny odpad požiť výhradne na účely odpadového hospodárstva. Toto je zákonom dané, preto sa tieto príjmy musia použiť na tieto výdavky. Ale toto sa nepreukazuje, ani neovplyvňuje rozpočtovými opatreniami. Znamená to, že na jednej strane zvýšili príjmy v jednej rozpočtovej kapitole a zvýšili výdavky tiež v jednej rozpočtovej kapitole. To, či  naozaj v súlade s týmto zákonom vynaložili a použili výdavky preukazujú iným spôsobom a sú pripravení to preukázať. Majú na to účtovné postupy, účtovné doklady a tam preukážu, že do tej výšky, ako boli príjmy za uloženie komunálneho odpadu, boli aj výdavky. Rozhodne to nemožno spájať s uznesením zastupiteľstva v rámci rozpočtového opatrenia.  Rozhodne si nemyslí, že porušili zákon.

p. Jenčová, poslankyňa MZ -  Myslí si, že by tento problém vyriešili tak, keby pán Ing. Dlhý povedal  jasnú informáciu, teda či výdavky, teda náklady na odpad sú vyššie ako sú komplet príjmy v tejto položke a potom je to vlastne v poriadku, pretože tým je deklarované to, že skutočne všetky príjmy, t.j. peniaze, ktoré mesto za odpad dostalo, boli použité na tento účel. Pokiaľ je to tak, tak súhlasí s tým, čo povedal p. Dlhý.

p. Dlhý, zástupca riaditeľa MMK pre ekonomiku – Je to v dôvodovej správe. 

p. Knapík, primátor mesta Košice – Argumentácia by mala byť jasná, vysvetlené to bolo, preto uzavrel rozpravu a dal slovo návrhovej komisii. 

p. Rychnavský, poslanec MZ – Prečítal návrh na uznesenie (alternatíva 1.)
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice nevyhovuje protestu prokurátora podaného podľa § 22 ods. 1 písm. b)  v nadväznosti na § 26 zákona č. 153/2001 Z.z. o prokuratúre v znení neskorších predpisov proti uzneseniu Mestského zastupiteľstva v Košiciach č. 1025 prijatého na XXX. rokovaní v dňoch 15.-16.12.2009.

Hlasovanie č. 19: za 34, proti 3, zdržali sa 6, nehlasovali 3.

p. Knapík, primátor mesta Košice -  Konštatoval, že bolo rozhodnuté a uznesenie bolo schválené.

––-     ––-     ––-

14. Petícia za zachovanie národnej kultúrnej pamiatky archeologického náleziska
      – pevnosť bastiónová v Košiciach

p. Knapík, primátor mesta Košice -  Touto problematikou sa na ostatnom rokovaní mestského zastupiteľstva zaoberali, následne potom v letných mesiacoch tá petícia bola spustená, prebehla a boli predložené petičné hárky s tým, že celý materiál, tak ako je spracovaný, je v dôvodovej správe s návrhom na uznesenie. Na podrobnejšie otázky sú pripravený odpovedať, Otvoril rozpravu.

V rozprave vystúpili:

p. Hlinka, poslanec MZ – Zástupca petičného výboru JUDr. Ladislav Rovinský požiadal mestské zastupiteľstvo, aby mu bolo umožnené vystúpiť a vysvetliť dôvody a pohnútky tejto petície. Preto odporučil, aby hlasovaním bolo umožnené dr. Rovinskému vystúpiť k tejto téme. 

p. Knapík, primátor mesta Košice -  Bola prednesená požiadavka na udelenie slova zástupcovi petičného výboru dr. Rovinskému, dal o tomto návrhu hlasovať. 

Hlasovanie č. 20: za 40, proti -, zdržali sa 3, nehlasovali 3.

p. Knapík, primátor mesta Košice -  Poslanci súhlasili s vystúpením p. Rovinského, udelil mu preto slovo.

p. Rovinský, zástupca petičného výboru – Petícia za zachovanie národnej kultúrnej pamiatky vznikla ako reakcia na nečinnosť mesta pri záchrane pozostatkov bastiónu Leopold košickej citadely na Námestí osloboditeľov. Začiatkom roka boli fragmenty citadely  odhalené. 28. apríla 2010 začalo konanie o vyhlásení archeologického náleziska pevnosť bastiónová Košice za národnú kultúrnu pamiatku. 10. mája 2010 vznieslo mesto voči podkladom tohto konania námietku. Investor v tom období oznámil, že je pripravený 10. mája 2010 nález vyviesť na skládku. 20. mája 2010 bolo archeologické nálezisko vyhlásené za národnú kultúrnu pamiatku napriek pripomienkam mesta. Postoj mesta k zachovaniu pamiatky bol viac než zdržanlivý. Bol v súlade s ekonomickými záujmami investora. Mesto nemá splnomocnenca pre mestskú pamiatkovú rezerváciu, ale má splnomocnenca pre likvidáciu Námestia osloboditeľov. Vďaka petícii, medializácii a ďalším krokom občanov bol na rokovaní investora s pamiatkarmi dosiahnutý stav, ktorý poznajú dnes. Petičný výbor oznámil primátorovi obsah petície a priebežne ho informoval o postupe pri záchrane národnej kultúrnej pamiatky a žiadal ho, aby podnikol účinné kroky. Márne. 5. augusta 2010 bola petícia odovzdaná a od tej doby nezaznamenali žiadnu aktivitu mesta voči podmienkam záchrany národnej kultúrnej pamiatky. Dnes majú poslanci mestského zastupiteľstva rozhodnúť o ďalšom osude petície. Je zaujímavé, že materiál, ktorý poslanci dostali k tomuto bodu, je neúplný. Z rozhodnutia Krajského pamiatkového úradu, podľa jeho informácií, chýbajú tri strany, teda aspoň podľa internetu. Je to náhoda? 
Zobrať petíciu na vedomie nestačí. Po prvé – je presvedčený, že je povinnosťou mesta poďakovať občanom za vyjadrenie uvedomelého postoja k ochrane kultúrneho dedičstva, podobne, ako to píše pán viceprimátor Čečko vo svojom liste: Vysoko si vážim záujem občanov, ktorí sa pod text petície podpísali a tým, ktorí svoje podpisy ešte pripoja.  Po druhé – je viazaný vôľou tisíckou podpisujúcich občanov, aby požiadal primátora, aby vecne reagoval na ich požiadavku. Preto prečítal návrh uznesenia. Dúfa, že si ho niektorý z poslancov osvojí a predloží ho tomuto zastupiteľstvu. Návrh uznesenia znie:
Mestské zastupiteľstvo berie na vedomie petíciu za zachovanie národnej kultúrnej pamiatky archeologické nálezisko pevnosť bastiónová Košice, ako prejav uvedomelého postoja občanov ku kultúrnemu dedičstvu. 
Mestské zastupiteľstvo žiada primátora, aby zaistil ochranu nálezu počas výstavby, aby nález bol zachovaný a prezentovaný v celom odkrytom rozsahu na pôvodnom mieste a bol verejne prístupný.
Poďakoval za možnosť vystúpiť. 

p. Halenár, poslanec MZ – Niekoľko rokov je tu debata, že či petície, ktoré prídu na mesto, majú mať návrh na uznesenie „berie na vedomie“. On už niekoľkokrát povedal, že podľa jeho názoru je to protizákonné. To, že mesto naďalej zotrváva v stave, že formulácia „berie na vedomie“ je dostatočná na aktivity ľudí, je podľa neho neprijateľná. Upozornil primátora mesta, že nepostupuje správne. Právny stav v tejto krajine je asi taký, že keď on osobne dal tento návrh na uznesenie na prokuratúru, tak prokuratúra nepovedala ani áno, ani nie. Nič. Ale verte tomu, že zákon o petičnom práve naozaj hovorí, že je treba, aby odpoveď inštitúcie, ktorá je dotknutá petíciou, spĺňala tu otázku, to merito, k čomu tá petícia znie. A formulácia „berie na vedomie“ je ozaj to, k čomu speje merito petície? Veď si treba uvedomiť, že tá petícia žiada zaistiť záchranu nálezu počas výstavby, aby nález bol zachovaný a prezentovaný a í tisíc ľudí ju podpísalo. Tak zobratie na vedomie sa mu zdá výsmechom tisícom ľudí rovno do tváre. Požiadal primátora mesta, aby skúsil nad tým popremýšľať a poprípade dať niektorému zo zodpovedných poslancov z koalície premyslieť, že či si neosvojí ten návrh, ktorý tu preniesol pán Rovinský.

p. Balún, poslanec MZ – Faktická poznámka.  Je za zachovanie tejto kultúrnej pamiatky a pokiaľ by bolo možné, tak aj na pôvodnom mieste. Otázka stojí ale ináč, ako to on chápe. Aká je právomoc mesta a ak hovoria, že je to národná kultúrna pamiatka, samozrejme mesto môže deklarovať, že je za jej zachovanie. Otázka je, že kto je zodpovedný za národné kultúrne pamiatky v tomto prípade, kto ju vyhlásil a čo pre to urobil, aby naozaj tá národná kultúrna pamiatka, keď ju vyhlásil za národnú, bola zachovaná tak, ako si to predstavuje. Je to jednoznačne len a len štátny orgán, ktorý určuje tieto smernice a mesto môže a malo by apelovať na to, aby to zachovanie zostalo tak. Ale vo vzťahu k súkromnému majetku je trochu zaujímavejší, alebo komplikovanejší vzťah mesta než štátneho orgánu, ktorý môže ďaleko viac a účinnejšie konať. Zopakoval, že je zato, aby kultúrne pamiatky boli zachované a čo najviac prezentované. 
	Na druhej strane je tu paradox, že najprv protestovali proti výstavbe, aj on bol proti, ako p. Rovinský tvrdo hovorí, zlikvidovaniu Námestia osloboditeľov, ale nie nepravdivo. Na druhej strane práve vďaka tomuto a v tom je ten paradox, vďaka tomu objavili, čo dovtedy ani netušili. Tak z jedného problému vyvstal druhý. Teraz treba nájsť to adekvátne riešenie, kompetenciu a právomoci jednotlivých orgánov.

p. Kočiš, poslanec MZ – Faktická poznámka. Má jasno, aj nejasno. Jasno má v tom, že keďštát vyhlasuje štátne kultúrne pamiatky, tak by mal poskytovať patričné finančné náležitosti vlastníkom, aby sa mohli o to starať. Jasno má zo zákona o štátnych kultúrnych pamiatkach, že vlastník sa musí starať náležite o túto štátnu kultúrnu pamiatku a vo faktickej poznámke sa chcel spýtať, že kto je teraz vlastníkom toho bastiónu. Ten čo stavia, mesto, alebo štát.

p. Hlinka, poslanec MZ – Prezentoval, že si osvojuje návrh, ktorý predniesol p. Rovinský a mestské zastupiteľstvo hlasovaním rozhodne, či ho akceptuje, alebo nie.

p. Müller, poslanec MZ – Neopakoval slova, ktoré povedal poslanec p. Balún, no plne sa s tým stotožňuje. Predsa len mu nedá spýtať sa, tým že si vypočul  pána Rovinského a váži si jeho činnosť, požiadal ho, aby mu vysvetlil vetu „mesto má svojho splnomocnenca pre likvidáciu Námestia osloboditeľov“.

p. Boritáš, poslanec MZ -  Vrátil sa k návrhu, ktorý predložil pán Rovinský a ktorý si osvojil poslanec p. Hlinka. 
Po prvé – konštatoval, že aj návrh pána Rovinského obsahuje časť „berie na vedomie“. Tým apeloval na to, čo povedal poslanec p. Halenár, že mesto to nenavrhlo dobre. 
Po druhé – v tomto návrhu, ak to dobre počul, je požiadavka, aby primátor mesta zaistil ochranu kultúrnej pamiatky a tak ďalej. Iste sa tu nenájde ani jedna osoba, ktorá by nebola za ochranu kultúrnych pamiatok, no odporučil p. Rovinskému, aby sa poradil s poslancom p. Hlinkom, aby to slovíčko zaistil sa zmenilo na slovné spojenie, aby primátor požiadal príslušné zodpovedné inštitúcie a tak ďalej. V tomto zmysle to má význam. Predpokladá, že aj primátor mesta chce zachrániť túto kultúrnu pamiatku a keby mal tú moc, tak hneď vydá príkaz. Tú právomoc žiaľ nemá, ale sú inštitúcie, ktoré to na to majú zákonné možnosti a tie treba osloviť. 
Ak by uznesenie bolo takto upravené, nemal by problém ho podporiť.

p. Jutka, poslanec MZ – Nemal to dohodnuté s p. Boritášom, ale chcel požiadať o to isté.Návrh na uznesenie zo strany p. Rovinského nie je zlý, len ho treba vyprecizovať a tiež si myslí, že primátor momentálne nemá kompetencie na to, aby mohol rozhodnúť jedným slovom, či jedným podpisom. Treba to vidieť v širších súvislostiach, ale tak isto by bolo nezodpovedné, aby mestské zastupiteľstvo  k tejto občianskej aktivite nezaujalo stanovisko. Tak isto súhlasí s tým, čo povedal poslanec p. Boritáš. 

p. Hlinka, poslanec MZ -  Reagoval na to, čo povedal poslanec p. Boritáš. Po konzultácii s pánom Rovniským, by sa ten návrh na uznesenie, ktorý pôvodne p. Rovisnký predložil a ktorý si on osvojil, upravil v časti 2 – MZ žiada primátora, aby vlastníka inicioval k ochrane nálezu počas výstavby. Všetko ostatné ostáva, vypúšťa sa slovo „zaistil“, ktoré sa nahrádza výrazom „aby u vlastníka inicioval“.

p. Balún, poslanec MZ - Faktická poznámka. Pred časom na jednej z ulíc Starého mesta na jednej školskej budove, boli vymenené plechové dvere, ktoré boli poškodené, za nové plechové dvere. Kontrola, inšpekcia z Pamiatkového úradu prišla na riaditeľstvo školy a hrozila pokutou, ba až trestným oznámením za to, že dvere boli vymenené, i keď tie plechové dvere sú tam už 50 rokov. Takže ak jedny plechové dvere prekážali Pamiatkovému úradu a stáli za pokutu a hrozbu trestného oznámenia, tak nechápe, prečo Pamiatkový úrad, ako štátny orgán zo zákona povinný, neapeluje a nerobí nič pre to a čaká. Tu sa apeluje na mesto, aby vystrelilo slepé patróny a neapeluje sa na to, aby štátne orgány v tom konali, čo je ich povinnosťou. 
Zopakoval, že je za zachovanie tejto kultúrne pamiatky,  no sú na zlom mieste. 

p. Knapík, primátor mesta Košice -  Kým dal slovo odborníkom, aby zodpovedali na niektoré otázky, aj on reagoval. Pred viac ako dvomi mesiacmi takáto ostrá diskusia tu prebehla. Videli tu aj fotodokumentáciu a chcel len potvrdiť, že mesto v tomto smere nebolo pasívne. Aktívne vstupovalo do rokovaní aj s Pamiatkovým úradom, aj s investorom s tým, že malo záujem, aby sa ten nález ochránil. Uvedomujú si rovnako to, že je treba nájsť rovnováhu medzi realizáciou tohto zámeru a možnosťami, ktoré má investor. Toto bolo premietnuté do rozhodnutia, ktoré vydal Pamiatkový úrad. Myslí si, že spôsob, že zhruba 30 % nálezu bude osadený v pôvodnom smere, v pôvodnej hĺbke, so všetkým, čo k tomu patrí, bude prístupný pre verejnosť, je pomerne slušný výsledok na to, že takýto nález mali viac ako 200 rokov zakonzervovaný v zemi. Možno nebyť tejto investície, tohto zámeru, tak by toto bolo schované. Druhá vec je, že po dohode s investorom pripravujú, aby ďalšie časti boli zakonzervované a verejne vystavené v priestoroch, kde to po dohode s architektmi štúdia ukáže a vyčlení. 
Dodal ešte jednu informáciu. V najbližších dňoch, hoci to malo byť v čase augustovom, bude mať stretnutie s hlavným šéfom investora. 9. septembra  budú mať spoločné rokovanie, kde chcú hovoriť aj o týchto otázkach, aby našli pochopenie, porozumenie a záruky, že toto sa takto zrealizuje. A je faktom, čo to tu odznelo, že mesto v tomto smere nemá dostatočné páky a primátor tak isto nie, na to, aby všetko mohlo byť zachované a udržané tak, ako to bolo v pôvodnom návrhu. Pôvodný návrh by znamenal celé to prerušiť, zasypať a zakonzervovať a ponechať na pôvodnom mieste. Myslí si, že toto si uvedomoval aj Pamiatkový úrad a vydal také rozhodnutie, ktoré je prienikom a vyvážením týchto spoločných záujmov. Myslí si, že toto by mali rešpektovať, odborný orgán je odborný orgán, ktorý tomu rozumie a vie, že čo je aj reálne a možné.
Dal slovo návrhovej komisii.

p. Buraš, poslanec MZ – Návrhová komisia dostala návrh, ktorý si osvojil poslanec p. Hlinka
	od p. Rovinského, ktorý znie:
1. Mestské zastupiteľstvo berie na vedomie petíciu za zachovanie archeologické nálezisko pevnosť bastiónová Košice, ako prejav uvedomelého postoja občanov ku kultúrnemu dedičstvu. 
2. Mestské zastupiteľstvo žiada primátora, aby u vlastníka inicioval ochranu nálezu počas výstavby, aby nález bol zachovaný a prezentovaný v celom odkrytom rozsahu na pôvodnom mieste a bol verejne prístupný.

p. Knapík, primátor mesta Košice – Tam to už nie celkom ladí s tým, čo je možné a čo nie je možné, len na to chcel upozorniť, no odznel návrh na uznesenie, požiadal poslancov, aby o ňom hlasovali. 

Hlasovanie č. 21: za 10, proti -, zdržali sa 29.

p. Knapík, primátor mesta Košice – Uznesenie nebolo prijaté a došlo tu k šumu, lebo ten najväčší problém je, že zachovať to v celom rozsahu naozaj nie je možné. Ak by na tom trvali a mesto by vyvíjalo iniciatívu týmto smerom, tak by sa celý proces zastavil.

p. Rychnavský, poslanec MZ – Prečítal pôvodný návrh na uznesenie. Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie petíciu za zachovanie národnej kultúrnej pamiatky archeologického náleziska – pevnosť bastiónová v Košiciach v nadväznosti na rozhodnutia Krajského pamiatkového úradu Košice, ktorý ako vecne a miestne príslušný správny orgán stanovil podmienky prípravy a vykonania  obnovy kultúrnej pamiatky, dočasného premiestnenia na chránené miesto a jej dôstojnej prezentácie na verejne prístupnom mieste predmetného areálu.

Hlasovanie č. 22: za 39, proti 1, zdržali sa 5, nehlasoval -.

p. Knapík, primátor mesta Košice – Konštatoval, že uznesenie bolo schválené. Na záver bezakýchkoľvek domnienok poďakoval iniciátorom a aktivistom petície. Myslí si, že je to spôsob, možno niekedy zložitý a komplikovaný, ale aj takýmto spôsobom sa pestuje vzťah k verejnosti, hlavne vnímavosť k historickému dedičstvu  a myslí si, že za túto iniciatívu treba poďakovať. Treba tiež vnímať, že aj táto oblasť je reálne závislá od toho, čo spoločnosť má. V historickej zóne je množstvo artefaktov a keby sa na to pozreli kritickým pohľadom, došli by k záveru, že je čo robiť a možno to nie je dobrou vizitkou. Nie všetko sa dá, aj v tomto smere každá iniciatíva, každá podpora a burcovanie verejného vedomia je  užitočné a verí, že v budúcnosti prispeje k tomu, že táto oblasť sa zlepší.

––-     ––-     ––-

15.  Zmeny a doplnky ÚPN HSA Košice, lokalita Vyšné Opátske
16.  Zmeny a doplnky ÚPN HSA Košice, lokalita diaľničný privádzač Vyšné 0pátske
       Zdoba
17.  Zmeny a doplnky ÚPN HSA, jún 2010
18. Aktualizácia ÚPN Z Košice – Vyšné Opátske

Poznámka: Pri schvaľovaní programu boli tieto body stiahnuté z rokovania mestského zastupiteľstva.

––-     ––-     ––-

19. Zmeny a doplnky Územného plánu hospodársko-sídelnej aglomerácie Košice
       v lokalite mestská časť Šaca

p. Knapík, primátor mesta Košice – Materiál je v písomnej podobe, otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. Zmeny a doplnky Územného plánu hospodársko-sídelnej aglomerácie Košice v lokalite mestská časť Šaca v zmysle komplexnej dokumentácie. 	
2. Doplnok ku všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice v lokalite mestská časť Šaca, na Útvare hlavného architekta mesta Košice, na Miestnom úrade mestskej časti Košice – Šaca, na stavebnom úrade Mesta Košice, Pracovisko č. 5 – so sídlom na Miestnom úrade mestskej časti Košice - Šaca a na Krajskom stavebnom úrade Košice. 

Hlasovanie č. 23: za 41, proti 1, zdržal sa 1, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

20. Územný plán zóny Lorinčík, Zmeny a doplnky 2010

p. Knapík, primátor mesta Košice – Materiál je v písomnej podobe so zdôvodnením a je možné  vidieť  to  aj  na  tabuli. Otvoril  k nemu  rozpravu, no nakoľko sa nikto neprihlásil, dal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice berie na vedomie stanovisko Krajského stavebného úradu v Košiciach k preskúmaniu návrhu Územného plánu zóny Lorinčík, Zmeny a doplnky 2010.
Schvaľuje
1. Územný plán zóny Lorinčík, zmeny a doplnky 2010, v zmysle komplexnej dokumentácie. 
2. Doplnok  ku  Všeobecne  záväznému nariadeniu  mesta Košice č. 51, ktorým sa vyhlasuje záväzná časť Územného plánu zóny Lorinčík.
Žiada primátora mesta Košice zabezpečiť uloženie Územného plánu zóny Lorinčík, zmeny a doplnky 2010 na Magistráte mesta Košice, oddelení Útvar hlavného architekta, na Miestnom úrade mestskej časti Košice – Lorinčík, na stavebnom úrade Mesta Košice, Pracovisko č. 2 so sídlom na Miestnom úrade mestskej časti Košice - Západ a na Krajskom stavebnom úrade Košice. 

Hlasovanie č. 24: za 42, proti -, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

21. Zmeny a doplnky Územného plánu zóny Barca, lokalita Gavlovičova

p. Knapík, primátor mesta Košice – Materiál je v písomnej podobe, otvoril  k nemu  rozpravu, Nakoľko sa nikto neprihlásil, dal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1. Zmeny a doplnky Územného plánu zóny Barca, v lokalite Gavlovičova v zmysle spracovaných grafických a textových príloh.
2.Doplnok ku Všeobecne záväznému nariadeniu mesta Košice č.47/1998, ktorým sa vyhlasuje záväzná časť Územného plánu zóny Košice – Barca.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu zóny Košice – Barca, lokalita Gavlovičova na  Útvare hlavného architekta mesta Košice, na Miestnom úrade mestskej časti Košice - Barca, na Miestnom úrade mestskej časti Košice – Juh, na Stavebnom úrade mesta Košice, pracovisku Juh a na Krajskom stavebnom úrade Košice.

Hlasovanie č. 25: za 40, proti -, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

22. Zmeny a doplnky Územného plánu zóny Barca, lokalita Pri cintoríne

p. Knapík, primátor mesta Košice – Materiál je v písomnej podobe, otvoril  k nemu  rozpravu, Nakoľko sa nikto neprihlásil, dal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. Zmeny a doplnky Územného plánu zóny Barca v zmysle grafických príloh dokumentácie. 
2. Doplnok Všeobecne záväzného nariadenia mesta Košice č. 47, ktorým sa vyhlasuje záväzná časť Územného plánu zóny Barca.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu zóny Barca, lokalita Pri cintoríne na  Útvare hlavného architekta mesta Košice, na Miestnom úrade Mestskej časti Košice –Barca, na Stavebnom úrade mesta Košice pracovisku Juh a na Krajskom stavebnom úrade v Košiciach.

Hlasovanie č. 26: za 41, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

23. Cyklistická  mapa Košice

p. Knapík, primátor mesta Košice – Materiál je v písomnej podobe, otvoril  k nemu  rozpravu, Nakoľko sa nikto neprihlásil, dal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 6 ods. 2 písm. b) Štatútu mesta Košice schvaľuje vydanie Cyklistickej mapy Košice v alternatíve Obojstranná maľovaná a topografická mapa o náklade 3000 kusov.
Žiada primátora mesta Košice prostredníctvom miestne príslušného oddelenia Útvaru hlavného architekta zabezpečiť tlač Cyklistickej mapy Košice.

Hlasovanie č. 27: za 41, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

24. Priebežná správa o činnosti Košice - Európske hlavné mesto kultúry 2013, n.o. 
      za prvý polrok 2010

p. Knapík, primátor mesta Košice – Materiál je v písomnej podobe, je pomerne obsiahly. Poskytuje viac ako základné informácie. Ak budú otázky, zástupcovia EHMK sú pripravení odpovedať. Otvoril rozpravu.

V rozprave vystúpili:

p. Buraš, poslanec MZ – Poprosil o chvíľu pozornosti, lebo tá správa je skutočne obsiahla, ale jeho príspevok nie je venovaný len tejto správe, pretože on si prácu, ktorá sa vykonáva v oblasti kultúry tímom EHMK váži, sleduje a zúčastňuje sa niektorých aktivít, ale nedá mu v tomto prípade byť nielen kritický, ale aj vecný, lebo niekde by mali byť hranice. Hranice, ktoré dávajú jasne najavo, kde sa kultúra môže robiť a kde kultúra prekračuje tieto hranice.
V oblasti kultúry pracuje viac ako 30 rokov a myslí si, že ani primátorovi mesta, ani kolegom nemusí hovoriť, že čo v oblasti kultúry, či už národnostných menšín, európskej i cezhraničnej dosiahol, ale toto, čo sa mu dostalo do rúk, čo videl, čo našiel, pozvánku z 3. júna, ktorá kolovala po školách, plagáty, ktoré tam kolovali, to presiahlo hranice,  môže to kolegom poslať, aby vedeli o čo sa jedna. Je to pozvánka na projekt, ktorý bol v Kulturparku 3. júna 2010 podporený z finančných prostriedkov EHMK, Ministerstva kultúry SR a tak ďalej. Nechcel to slovíčko prečítať, možno primátor mesta vie, o čo sa jedná. Nečítal ho, lebo by bol veľmi vulgárny, ale nechal to kolovať, aby páni poslanci vedeli o čom hovorí. Vystupovala tam skupina, ktorá má neskutočný názov a prečítal čo robí: Jedná sa o audiovizuálny projekt p..a z – nasleduje vulgárne slovo, zahaľuje popové melódie do melancholicky potemných nálad. Vražedne čistá lyrickosť textov je doplnená o nemenej zaujímavú videoprojekciu. Bol z toho zhrozený, čo sa tam udialo a vôbec pri schvaľovaní rozpočtu pre EHMK nepredpokladal, že realizátori programu v Kulturparku sa uchýlia k takýmto praktikám, ktoré sú v príkrom rozpore s článkom 3 Štatútu neziskovej organizácie EHMK 2013. Citoval: Bod 1/ Nezisková organizácia Európske hlavné mesto kultúry 2013 je založená na poskytovanie týchto služieb, bod a) tvorba rozvoj, obnova a prezentácia duchovných a kultúrnych  hodnôt.
Je zhrozený z toho, čo tu vidí, čo sa mu dostalo do rúk. Tento plagát je nechutný, stupídny a má náznaky vulgárnosti. 
Pred nedávnom na návrh poslanca p. Petrvalského, ktorý na zasadnutí mestského zastupiteľstva upozorňoval na nevhodný billboard na Palackého, ktorý pútal pozornosť poburujúcimi obrázkami hlavne mládež,  riešili jeho odstránenie. Bol to billboard. Tento leták chodil po školách. Každý si môže myslieť, čo znamená to slniečko, on to nazval slniečkom, ale aby za tým stáli poslanci, ktorí schvaľujú peniaze pre EHMK, ako hlavné mesto kultúry, tak to sa mu zdá pritiahnuté za vlasy. Preto si myslí, že v tomto prípade by mali byť prijaté opatrenia, pretože má za to, že kalich sa prelieva, ale v tomto prípade ani nevie ako to nazvať. Otvorene sa spýtal, že čo v takom prípade, keď na to, alebo aj na niečo horšie, sa schvaľujú dotácie z rozpočtu mesta? Toto je kreatívne umenie? Spýtal sa predsedu komisie kultúry p. Balúna, aké má stanovisko táto komisia? Spýtal sa p. Berbericha, aké má stanovisko komisia cirkví k tomu, čo sa tam deje, k tomuto letáku a k tomu, že poslanci to schvaľujú.
Pripravil návrh na uznesenie. Je rozložený do dvoch bodov. Prvý ostáva tak ako je predložený v materiáli a v druhom bode sa obrátil na primátora mesta so žiadosťou o riešenie a vyvodenie dôsledkov na základe toho, čo tu mohli vidieť a čo sa donieslo ľuďom. Vie o tom, že už to bolo aj v Bratislave, že to kolovalo po Slovensku a že sa to už stiahlo. Spýtal sa tiež zodpovedných z tímu EHMK o vyjadrenie k tomu. V tejto chvíli ho nezaujíma ich polročná práca, pretože to si vie prečítať. Zaujíma ho to, akým spôsobom k tomu pristupujú a či toto je kreatívny priemysel. Keď boli ticho v prípade lejzrovej šou na Bankove a nedošlo tam k nešťastiu, to neznamená, že teraz nemôžu na tieto veci poukazovať, pretože sú kritické a môžu sa vymknúť z rúk. 
Prečítal návrh na  uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
A. berie na vedomie priebežnú správu o činnosti Košice - Európske hlavné mesto kultúry 2013, n.o. za prvý polrok 2010.
B. Žiada primátora mesta Košice v zmysle Štatútu Košice - Európske hlavné mesto kultúry 2013, n.o., čl. V, ako predsedu Správnej rady Košice - Európske hlavné mesto kultúry 2013, n.o., o prijatie a presadenie opatrení na urýchlené riešenie a zmeny v personálnom obsadení orgánov Košice - Európske hlavné mesto kultúry 2013, n.o.  v náväznosti na podujatie organizované dňa 3. júna 2010 v priestoroch kasární  KULTURPARK. 
O prijatých opatreniach informovať mestského zastupiteľstvo na jeho najbližšom zasadnutí.
Je to čisto požiadavka, ktorá vychádza z toho, že miera únosnosti aktivít a možno aj alternatívneho umenia by mala byť hmatateľná Primátor je predsedom správnej rady a jedine správna rada môže prijať opatrenia týkajúce sa personálnych zmien, či už na najvyšších miestach EHMK, alebo v rámci dramaturgie a réžie, ktoré sú tam. Je tam neskutočne veľa ľudí, každý za niečo zodpovedá, ale keď sa pýtal, kto za čo zodpovedá, tak niet nikoho. Poprosil primátora mesta o tieto riešenia.

p. Halenár, poslanec MZ – Faktická poznámka. No nevie. Je možné aj iné vysvetlenie toho, čo povedal poslanec p. Buraš.  Pozrel si ten obrázok a videl tam všelijaké grafické znázornenie umelcov. Je možno, že ani on, ani p. Buraš sa nepozerajú dobre na tú udalosť. Vysvetľuje si to aj tým, že on je skrátka zaujatý, lebo je proti takémuto nezmyselnému míňaniu európskych peňazí, ako je EHMK a keď tu vidí, že príde nejaký baletný umelec z Francúzska, ktorý balansuje na lyžici bagra, tak si povie, že len on nerozumie umeniu a snaží sa to, čo mu EHMK ponúka, časť z toho vysať pre seba, aby sa trochu obohatil. Následne veľmi ľutuje, že minul vystúpenie kreatívnej umelkyne, ktorá vyliala na seba nejakú červenú farbu a to tiež z Francúzska a je mu ľúto, že to tiež nepochopil, ale snáď časom, keď takýchto akcií EHMK urobí viac, možno, že im to pomôže, aby to trochu pochopili. To že p. Buráš robil 30 rokov v kultúre, to nič neznamená, možno ostal trčať pri tých krojoch a zrejme nejde s dobou. 

p. Mutafov, poslanec MZ – To, čo si vypočul a ten plagát, ktorý má pred sebou, tak k tomu čosi povie. Jeho rodičia prežili vojnu a on a ostatné deti nikdy nemali toho veľa, čo ako deti mohli mať. Nemali hračky, lebo jeden rodič bol v Nemecku na prácach, druhý prežil vojnu tu, no vždy boli veľmi kultivovane vychovávaní. Nevie, či sa ide normálnym trendom, alebo sa potiera elementárna kultúra a tradície, v ktorých sa táto spoločnosť vytvárala. Nevie, či je to avantgarda, ale je to tak 4. cenová skupina. No aby sa z mestských peňazí platila skupina, ktorá má názor pi.. z hoven, tak je to na plagáte, ktorý koloval po meste,  napísané – tak ohňom a mečom! Toto má on prezentovať? Skutočne sa hanbí pred svojimi deťmi a vnúčatami, že niečo také existuje. Nech sa nikto nehnevá, ale kde sa to dostali? Toto je to, čo má mesto prezentovať v rámci kultúry? V plnom rozsahu súhlasil s kolegom, že primátor mesta, ako hlava toho všetkého, má urobiť také opatrenia, aby sa niečo také neopakovalo. Verí, že aj sám primátor musel vnútorne niečo také odsúdiť, lebo on ho pozná ako slušného človeka a také niečo slušný človek nemôže dovoliť.

p. Balún, poslanec MZ -  Vystúpil nielen preto, že ho vyzval poslanec p. Buraš, ale aj preto, že cíti svoju osobnú morálnu povinnosť zaujať stanovisko. Komisia sa zaoberala a na každom svojom zasadnutí sa zaoberá problémami Európskeho hlavného mesta kultúry, Chodia medzi nich zodpovední ľudia a vysvetľujú a tak ďalej. Na ostatnom zasadnutí komisie kultúry odzneli konečne pozitívne reakcie členov komisie na adresu EHMK a dôvodom tých pozitívnych reakcií boli predovšetkým prezentované investičné zámery a projekty, ktoré predniesol splnomocnenec p. Bauer. Na predchádzajúcom stretnutí komisie, keď sa tento plagát dostal aj na komisiu, voči ktorému predniesol určité výhrady člen komisie p. Július Klein, komisia vyjadrila veľké rozhorčenie a výhrady voči takýmto typom  programov a nie prvý krát vyjadrila nevôľu a nesúhlas s prevažnou, naozaj prevažujúcou produkciou tzv. alternatívneho umenia.
Netajil sa svojim osobným postojom, či už na rokovaní správnej rady, či na komisii kultúry, alebo aj pri rozhovore s kýmkoľvek, že má odlišný názor na smerovanie v rámci programov, ktoré sa prezentujú v Kulturparku. Nie všetky sú odsúdenia hodné, zavrhnutia hodné, ale sú aj programy, ktoré sú vydarené. Aj v minulosti hovoril o tom grante, ktorý bol prezentovaný v minulom roku. No z jeho pohľadu je to za veľké peniaze nie veľmi vydarený projekt. 
Pokiaľ ide aj o jeho osobný postoj, tak nie je za cenzúru kultúry, tú zažil na vlastnej koži, že čo to je, ale bezbrehá sloboda bez zodpovednosti, to už nie je kultúra. V cestnej premávke sú tvrdé predpisy, kto si môže sadnúť za volant, za akých podmienok si môže sadnúť za volant. Ak nerešpektuje určité značky, ak nerešpektuje pravidlá, ktoré sú dané, bude pirát a bude vyradený z cestnej premávky. To je jedna stránka veci. Druhá stránka veci je to, čo už niekoľkokrát povedal, čo znamená slovo kultúra. Nechcel tu robiť žiadnu prednášku, ale podstata slova kultúra je v kultivovaní. A vyberať programy, ktoré degradujú osobnosť, degradujú spôsob myslenia a prístupu mladých, alebo starších, nie je kultivovanie. Kultivovanie by malo byť k lepšiemu, kultivovanie, šľachtenie rôznych odrôd je preto, aby smerovalo k lepšiemu. Kultivovanie mladého človeka je preto, aby bol lepší sám pre seba a pre spoločnosť. Preto aj tá sloboda v kultúre, ale sloboda s obrovskou zodpovednosťou. Ak tú zodpovednosť jednotliví realizátori necítia, tak je mu veľmi ľúto, ale toto on už nemôže nazývať kultúrou. Je veľmi šťastný, že Košice dostali titul Európske hlavné mesto kultúry, je veľmi rád, že majú Kulturpark, je veľmi rád, že v tomto období toto zastupiteľstvo vypočulo aj jeho hlas a kasárne neodpredalo, pretože inak by nebol dôvod a materiál na to, aby ten titul získali, to povedal veľmi otvorene. Nepripisuje si nejaké veľké zásluhy, že to takto dopadlo, no to bol iba začiatok. Aké smerovanie tej kultúry je, je aj ich zodpovednosťou a ak sa o tom doteraz otvorene nehovorilo, tak to treba povedať teraz. 
Zopakoval to, čo už povedal, zablýskalo sa na lepšie časy v oblasti investičných projektov. Treba ešte doladiť programové projekty, aby mesto do roku 2013 skultúrnelo aj po obsahovej stránke. 

p. Kočiš, poslanec MZ – Faktická poznámka. Vidí to tak, že Európske mesto kultúry je to istá alternatíva, ktorej dali priestor. Len vyvstáva tu otázka, či tá alternatíva nebude na úkor bežných kultúrnych vecí v úvodzovkách bežných, ktoré boli pred a budú aj po titule. Javí sa mu to tak a pýta sa, či školstvo nie je kultúra, knižnice nie sú kultúra, ostatné veci, ktoré tu boli a budú, nie sú kultúra  Myslí si, že toto bude trápiť občanov.
A k tomu plagátu – jednoducho v dnešnej dobe mladí ľudia majú potrebu nejako sa prezentovať a odlišovať sa od starších. Každý takýto mladý človek má takúto potrebu, ale rovnako ako existuje dobrý repp, existuje aj zlý repp. A toto sa mu zdá, že bol zlý repp.

p. Berberich, poslanec MZ – Aj on sa k tomu krátko vyjadril. Keď sa táto informácia dostala aj k nemu, tak si zavolal aj výkonnú riaditeľku a dôrazne jej to vytkol a požiadal ju, aby sa niečo podobné už neopakovalo. Myslí si, že za túto akciu sa môžu hanbiť, to treba povedať. Rád by povedal aj to, aby sa všetko  neposudzovalo len podľa tejto akcie, je jasné, že sa tam robia aj dobré veci, ale na záver zopakoval, že túto vec jednoznačne odsúdil a výkonnú riaditeľku dôrazne požiadal, aby sa toto už neopakovalo a verí, že sa to už nezopakuje.

p. Blaškovičová, poslankyňa MZ – Priznala sa, že keď bol ten plagát zverejnený na facebooku, tak ju vyprovokoval k diskusnému príspevku, ktorý vzápätí rozpútal veľkú diskusiu, v rámci ktorej si vyjasňovala svoj postoj aj s jedným z programových dramaturgov. A celkom zaujímavo sa do tej diskusie zapojil Peter Breiner. Priznala sa, že jeho názor ju prekvapil, ale možno potrebujú aj tento pohľad. Ona sa s tým síce nestotožňuje, ale je možné, že tak ako on hovorí vo svojich príspevkoch, že podobné umelecké výtvory sú aj vo väčších svetových galériách, ľudia si na to zvykli. 
Má pocit, že v mnohom ten projekt EHMK chce byť svetový, chce byť európsky, ale ako keby ten realizačný tím zabudol, že tu chýba isté dlhé obdobie stereotypného kultúrneho vývoja a aj keď si nemyslí, že je nejaká prudérna, ale jej sa tak isté ten plagát nepáčil, zdal sa jej vulgárny, hlúpy a vôbec nechápala, prečo vedú svoje deti k tomu, aby sa na verejnosti chovali slušne, konali slušne, keď vzápätí dostala informáciu, že tieto plagáty viseli na školách. 
Nie je jej to blízke, nie je jej to vlastné, asi jej bude trvať dosť dlho, kým si na takéto umelecké prejavy zvykne, aj keď sa to obhajuje ako slobodné poňatie umenia, nemyslí si, že tam dorástli, aby toto prezentovali na školách. Asi na to potrebujú ešte nejaký čas. Asi potrebujú taký čas, ako Breiner, ktorý žije 30 rokov vonku a berie to ako súčasť ich novej modernej kultúry. Ale keďže panuje všeobecná mienka, tak ako to tu odznelo, možno že v mládežníckych kluboch boli nadšení, že je konečne niečo, ,čo sa im páči, čo ich zaujalo, ale je to opäť to, o čom hovorí už dlho, že mnohí ľudia v Košiciach naozaj majú pocit, že projekt EHMK je koncipovaný pre úzko špecializovanú skupinu mladých ľudí a tí v tom nachádzajú čosi súčasné, moderné a extravagantné, ale veľká časť starých, ortodoxných, kultúrnych Košičanov sa s tým jednoducho nevie stotožniť.

p. Pajtáš, poslanec MZ -  Malý odkaz pre realizačný tím. Košice majú svoju kultúru, Slovensko má svoju kultúru, vie, že je snaha priniesť niečo zo zahraničia nejaké nové druhy umenia, ale je tu aj kultúrna história a možno by ako hlavné mesto Európy v kultúre mali prezentovať niečím, čo je bližšie. Každé mesto by malo viac hľadať takú kultúru, ktorá vychádza z neho. Tie moderné veci určite patria do kultúry, určite je dobre, keď sa spomenú, ale nemalo by sa zabúdať odkiaľ sami pochádzajú a sústrediť kultúru aj týmto smerom. Myslí si, že takéto výjavy, aké videl  na plagátoch, že to nie je občanom mesta blízke a že to nie je kultúra, ktorá by sa tu mala prezentovať. Bol by nerád, keby Košice získali prvenstvo v predvádzaní takýchto nie veľmi kreatívnych vecí.

p. Halenár, poslanec MZ -  Veľmi mu chýba slovo primátora, keď mlčí a v materiáli je návrh na uznesenie taký fádny, chcelo by to pár viet.
Čo sa týka samotnej správy. Vôbec sa jej nevenujú. Veď primátor je ten človek, ktorý to tu všetko manažuje a riadi. On je tým človekom, ktorý dáva návrhy na obsadzovanie funkcií v jednotlivých orgánoch, dozorných radách, cez jeho ruky musí všetko prechádzať. To necíti ani trochu zodpovednosti?
Vrátil sa k EHMK. Jeho pocit z EHMK a to nemusí ani čítať správu za pol roka, keď prišiel jeden mladý muž na komisiu životného prostredia a predložil im výročnú správu a on sa ho len tak opýtal, že čo to je to „just de city“ a on mu odpovedal, že to je „použi mesto“. Keď ho požiadal, aby mu to povedal po slovensky, on mu na to odpovedal, že  to je predsa rámec. A to bolo všetko. On má z toho celého EHMK jediný pocit. Používaním cudzích nezmyselných slov, ktoré sú mimo chápania, nehovorí, že jeho, ale on im skrátka nerozumie, no on je iba poslanec mesta, a používaním takýchto cudzích výrazov a termínov sa zahmlieva, alebo sa vytvára dojem, že tu sa jedná o nejakú mimoriadne vznešenú, povznášajúcu záležitosť. Z jeho pohľadu bežného konzumenta života v tomto meste sa jedná o obyčajné míňanie peňazí, kde umelci a ďalší ľudia z investičnej sféry musia krochkať blahom nad sľúbenými sumami, ktoré priletia do tohto mesta. Celý ten projekt EHMK a už je dostatok príkladov z minulosti aj z iných miest EHMK, kde všade dospelo to míňanie peňazí a on sa len obáva, aby po istom čase nevplávalo aj tu v tomto meste zopár takých nepríjemností, ktoré sa už udiali v iných mestách, ktoré sú už zdokumentované. Primátor mesta je ten, kto je zodpovedný. Vyzval ho, aby povedal, ako to vidí on a čo chce aj vzhľadom na tú vec, ktorá odznela od poslanca p. Buraša, urobiť a aká je jeho predstava do budúcnosti.

p. Pajtáš, poslanec MZ – Faktická poznámka. Naozaj tých anglických slov je možno trochu veľa, možno by bolo potrebné viac sa sústrediť na slovenčinu, je to rodný jazyk a myslí si, že trochu ho dehonestujú neustálym používaním a preberaním anglických výrazov aj vtedy, keď to nie je absolútne nutné. 
A keďže p. Halenár už dvakrát udelil primátorovi slovo, možno by mal predsa len k tomu niečo povedať.

p. Mutafov, poslanec MZ – Faktická poznámka. Čiastočne ho inšpirovala p. Blaškovičová a aj p. Pajtáš. Tiež ťažšie prijíma niektoré avantgardné kultúrne veci, pretože bol vychovávaný na iných kultúrnych hodnotách, ale pravda je jedna, že Európa z hľadiska historického vývoja sa vyvíjala na základe gréckej filozofie, rímskeho práva a v Európe tretím takým nosným momentom bolo kresťanstvo. To je nielen o viere, ale kresťanstvo začalo šíriť aj Desatoro. Desatoro – to sú isté kultúrne a morálne zásady, ktorými sa ľudská spoločnosť má riadiť v dobrom slova zmysle. Inými slovami aj tá avantgarda by mala sledovať isté kultivované stredoeurópske zásady správania sa a ak chce byť moderná, tak nech sa páči, ale mala by používať nástroje prezentácie, ktoré v týchto zemepisných šírkach sú zaužívané a neurážajú ľudí.

p. Betuš, poslanec MZ -  Výsledok tohto plagátu si môžu prítomní pozrieť na poslednej zastávke MHD na Americkej triede. Je to presná kópia toho, čo tu koluje v poslaneckých laviciach. Musia teraz zastávku premaľovať.

p. Rychnavský, poslanec MZ – Priamo navrhol, aj keď poslanec p. Balún hovoril, že nie je za cenzurovanú kultúru, ale za určitú morálnu cenzúru, aj on je za to a toto vôbec nemalo vyjsť z tejto dielne. Odsudzuje to a je týmto pobúrený. Nie že by sa to už nemalo stať, vôbec sa to nemalo stať. Myslí si, že na čele tejto organizácie nie sú vulgárni ľudia, aspoň si to myslí a ak také niečo pustili do éteru, alebo do prostredia, to je doslova nonsens. Kde je tu zodpovednosť? Ako sa teraz môžu pozrieť ľuďom do očí? A to hovorí o každom, kto je na čele tejto organizácie, nevynímajúc toho posledného, ktorý tam je. Požiadal preto, aby bol ustanovený určitý mechanizmus na kontrolu toho, čo vychádza vonku do verejného prostredia.

p. Buraš, poslanec MZ – Faktická poznámka. Krátko na predrečníka. Je tam správna rada, dozorná rada, sú to orgány, ktoré by istým spôsobom mali kontrolovať tieto veci. Poburuje ho, ak niekto dostane 2.500,- € ako mesačný plat, má riešiť otázky, za ktoré je zodpovedný a pred chvíľou sa dozvedeli v bodoch, ktoré boli pred tým, že riaditeľ a ľudia, ktorí pracujú v košických knižniciach pre mládež sa dostali pomaly na dlažbu, lebo nie sú na to peniaze, nie sú peniaze na to, aby fungovali knižnice, tak kde je tu istá miera zodpovednosti a spolupatričnosti? Toto sa pýta, pretože na jednej strane sa rozdáva na všetko možné a na druhej strane ľudí, ktorí sa starajú o kultúrne dedičstvo, bohatstvo a vzdelanosť detí, pošlú na ulicu.

p. Knapík, primátor mesta Košice – Príspevky, ktoré boli k tomuto bodu sa zamerali jedným smerom. Rád na to zareagoval. Myslí, že s ľuďmi, ktorí to majú na starosti, na túto tému hovoril. Nestotožňuje sa s tým a je presvedčený, že prah tolerancie bol prekročený. V tomto smere žiadal nápravu. Fakt je, že ak sa čosi robí a v tomto prípade nezisková organizácia má za sebou množstvo podujatí, verí, že aj zaujímavých a podnetných v kontexte toho, čo naznačil p. Balún, že by to malo byť o kultivovaní človeka, mladého človeka, alebo návštevníka, tak myslí si, že to aj napĺňa, ale faktom je, že keď sa seje pšenica, objaví sa aj kúkoľ. Nechcel teraz tento biblický obraz použiť na to, že treba nechať obidva, aby vyrástli až do žatvy, určite sú povinní urobiť kroky, ktoré smerujú k tomu, aby takéto formy, alebo takéto prejavy sa nepropagovali cez oficiálne štruktúry Európskeho hlavného mesta kultúry, alebo aby za tým nebolo mesto. Je faktom, že ani tieto prejavy zo spoločnosti vylúčiť jednoducho nevedia, ale oni si ten priestor bez podpory verejnosti nájdu tak či tak. Ich úlohou a zodpovednosťou je a v tom sa stotožnil s poslancami na 110 %, ponúkať kultúru v súlade s týmito základnými princípmi a hodnotami, ku ktorým sa hlásia, ku ktorým sa hlási aj on. Toto je chyba, že sa to takýmto spôsobom udialo. Najbližšie rokovanie správnej rady bude sa zaoberať aj touto problematikou a príjmu opatrenia, by sa také veci neopakovali a rovnako aj vyvodia dôsledky.
Myslí si, že vysvetlenia by prítomní asi neveľmi prijali a akceptovali, lebo sú tak trochu vo fáze, keď to vnímajú citlivo. Nakoľko už neboli pripomienky a otázky, dal slovo návrhovej komisii. 

p. Buraš, poslanec MZ – Návrhová komisia dostala jeden pozmeňujúci návrh, ktorý predložil on, takže ho prečítal.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
A. Berie na vedomie priebežnú správu o činnosti Košice - Európske hlavné mesto kultúry 2013, n.o. za prvý polrok 2010.
B. Žiada primátora mesta Košice v zmysle Štatútu Košice - Európske hlavné mesto kultúry 2013, n.o., čl. V, ako predsedu Správnej rady Košice - Európske hlavné mesto kultúry 2013, n.o., o prijatie a presadenie opatrení na urýchlené riešenie a zmeny v personálnom obsadení orgánov Košice - Európske hlavné mesto kultúry 2013, n.o.  v náväznosti na podujatie organizované dňa 3. júna 2010 v priestoroch kasárni KULTURPARK. 
O prijatých opatreniach informovať mestského zastupiteľstvo na jeho najbližšom zasadnutí.

Hlasovanie č. 28: za 35, proti -, zdržali sa 2, nehlasovali 6.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

25. Priebežná správa o projekte Košice – Európske hlavné mesto kultúry 2013, n.o.
      za obdobie 1.7. 2010 – 15.8.2010

p. Knapík, primátor mesta Košice –  Materiál bol v písomnej podobe, no nakoľko sa do rozpravy nikto neprihlásil, odovzdal slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
berie na vedomie priebežnú správu o projekte Košice – Európske hlavné mesto kultúry 2013 za obdobie 1.7. 2010 – 15.8.2010.

Hlasovanie č. 29: za 38, proti 1, zdržal sa 1, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

26. Delegovanie zástupcu mesta Košice do orgánov záujmového združenia právnických    
      osôb Koalícia 2013+

p. Knapík, primátor mesta Košice –  V zmysle platných stanov, ktoré boli potvrdené, treba určiť zástupcu za mesto Košice, člena dozornej rady záujmového združenia. Poprosil o návrhy poslaneckých klubov. 

p. Pajtáš, poslanec MZ - Za klub SDKÚ, DS navrhol poslanca Pavla Naďa.

p. Andrejčák, poslanec MZ – Po rýchlej konzultácii navrhol za poslanecký klub SMER, SD, HZDS poslanca Pavla Mutafova.

p. Knapík, primátor mesta Košice – O návrhoch sa bude hlasovať tak, ako boli predložené a podľa počtu hlasov sa potom rozhodne, ktoré uznesenie bude prijaté, kto tu nomináciu získa. Odovzdal slovo návrhovej komisii.

p. Rychnavský, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice menuje  MVDr. Pavla Naďa, PhD.  za člena dozornej rady záujmového združenia právnických osôb Koalícia 2013+  za Mesto Košice. 
To je prvý návrh.

Hlasovanie č. 30: za 28, proti 1, zdržali sa 11, nehlasovali 3.

p. Knapík, primátor mesta Košice – Konštatoval, že uznesenie bolo prijaté. Poprosil o prečítanie ďalšieho návrhu, lebo čo ak druhý návrh získa viac hlasov za. Treba hlasovať, lebo boli predložené dva relevantné návrhy. 

p. Rychnavský, poslanec MZ – Volí sa len jeden člen dozornej rady. 

p. Betuš, poslanec MZ – Faktická poznámka. Konštatoval, že poslanec p. Naď bol zvolený
	hlasovaním poslancov do tejto funkcie. Ďalšie hlasovanie je nepodstatné.

p. Knapík, primátor mesta Košice – Myslí si, že môže nastať situácia, keď pri ďalšom hlasovaní môže poslanec p. Mutafov získať viac hlasov. Keby sa hlasovalo urnou, to by bolo iné, hlasovalo by sa o každom mene, ale tak to bolo iba o jednom. Treba sa nad tým zamyslieť a podľa neho logicky, že má aj druhý návrh dostať šancu, lebo nominácia bola, iné by bolo, keby odznel iba jeden návrh. Treba o tom rozhodnúť, či dostane 10, alebo 11 hlasov, alebo 30, až potom bude definitívne, kto tú nomináciu získava. Požiadal, aby návrhová komisia zvážila, ale myslí si, že ten argument je jasný.

p. Pajtáš, poslanec MZ – Spýtal sa, či hlasovanie má byť na základe schválenia, alebo na základe počtu hlasov. Lebo ak by hlasovali na základe počtu hlasov, tak potom by malo byť ešte jedno hlasovanie, ale pokiaľ budú tvrdiť, že je to na základe schválenia, tak niekto už je schválený a tým pádom už netreba hlasovať. 

p. Knapík, primátor mesta Košice – Toto si ale neupresnili, no logicky predpokladal, že keď sú dve nominácie, tak môže rozhodnúť počet hlasov. Teoreticky môžu byť prijaté dve uznesenia a kritériom je počet hlasov.

p. Matoušek, poslanec MZ – Faktická poznámka. Rokovací poriadok hovorí, že len normatívna časť je predmetom schvaľovania. Normatívna časť ako číta je návrh na menovanie člena dozornej rady. Poslanci ho už menovali, schválili, podľa neho stačí jedno hlasovanie.

p. Halenár, poslanec MZ -  Skúsil aj on – na str. 12 rokovacieho poriadku – počet hlasov potrebných na prijatie uznesenia mestského zastupiteľstva určuje zákon. Ak je názor, že je nejaký špeciálny zákon v tomto smere, tak áno. Primátor mesta môže vyzvať právnikov, aby na to reagovali, ale jemu sa zdá úplne normálne, že prijali uznesenie.

p. Knapík, primátor mesta Košice – V poriadku, ale v tomto prípade namietal, lebo si to mali procesne upraviť, keď boli dva návrhy a toto neurobili. 

p. Jenčová, poslankyňa MZ – Faktická poznámka. Primátor mesta pred hlasovaním jasne povedal „rozhodne počet hlasov“. Toto bolo stanovené. Jasne povedal, o čom sa ide hlasovať. Hlasovať dáva on. Povedal, že sa bude hlasovať, že kto dostane vyšší počet hlasov. Tento krát je na strane primátora.

p. Boritáš, poslanec MZ – Faktická poznámka. Myslí si, že toto zastupiteľstvo by sa malo vyjadriť ku obidvom navrhovaným kandidátom. K jednému sa vyjadrilo, získal určitý počet hlasov, myslí si, že keď sa vyjadria aj ku druhému, nič sa nestane a najvyšší počet rozhodne o tom, kto bude menovaný.

p. Mutafov, poslanec MZ – Urýchlil rokovanie tým, že stiahol svoj mandát, resp. svoju kandidatúru, pretože si nemyslí, žeby bolo normálne, aby ten istý človek hlasoval dvakrát za – to proste nejde. Nechá to tak, treba ísť ďalej. 

p. Knapík, primátor mesta Košice – Pán poslanec prejavil štátnickú múdrosť, môže to takto nazvať. Možno pre budúcnosť, takéto veci si treba vyjasniť, premyslieť. On mal tú logiku nastavenú tak, mnohí sa na to dívajú ináč, treba si to vydiskutovať.
Konštatoval teda, že uznesenie bolo prijaté a členom dozornej rady záujmového združenia Koalícia 2013+ za mesto Košice bude poslanec p. Naď.

––-     ––-     ––-

27. Delegovanie zástupcu mesta Košice do orgánov občianskeho združenia Košická 
      aréna

p. Knapík, primátor mesta Košice – Opäť je tu potreba doplniť personálny návrh. Dôvod menovania je uvedený v dôvodovej správe. Otvoril rozpravu. 

V rozprave vystúpili:

p. Buraš, poslanec MZ – Práve vzhľadom na to, čo odznelo v predchádzajúcom bode, aj teraz môže nastať situácia, že budú dvaja kandidáti, preto by bolo potrebné dopredu určiť, skôr než sa dá hlasovať, akým spôsobom sa bude vyberať a hlasovať o kandidátoch.

p. Pajtáš, poslanec MZ – Za poslanecký klub SDKÚ, DS, SMK navrhol do občianskeho združenia Košická aréna poslanca p. Emila Petrvalského. 

p. Kočiš, poslanec MZ – Faktická poznámka. Napadlo ho, že keby bolo hlasovanie o dvoch kandidátoch, aby bola prezentácia pred jedným i pred druhým hlasovaním, lebo väčšina z istého kvóra nemusí byť taká istá väčšina, ako z iného kvóra, keď sa už bavia o správnosti. To je len dodatok, môže sa to elegantne vyriešiť, že vyhráva prvý a hotovo.

p. Buraš, poslanec MZ -  Do orgánov občianskeho združenia Košická aréna navrhol poslanca p. Hlinku aj z toho dôvodu, že Košická aréna sa nachádza v mestskej časti, kde je starostom. 

p. Knapík, primátor mesta Košice – Ďalší návrh neodznel a toto je situácia, ako  pred chvíľou. Sú predložené dva návrhy, treba rozhodnúť, ktorý dostane podporu. V poradí tak, ako boli predložené, bude sa o tom hlasovať a počet hlasov rozhodne. Predpokladá sa to, čo naznačil p. Mutafov, že kto dá hlas jednému, nedá ho druhému. Z takého princípu by sa malo vychádzať.
Dal slovo návrhovej komisii.

p. Rychnavský, poslanec MZ  - Odzneli dva návrhy. Prvý odznel z úst predsedu poslaneckého
	klubu SDKÚ, DS, SMK 
Mestské zastupiteľstvo v Košiciach navrhuje za člena správnej rady občianskeho združenia Košická aréna  poslanca Emila Petrvalského.

Hlasovanie č. 31: za 23, proti 1, zdržali sa 15.

p. Knapík, primátor mesta Košice – Uznesenie je prijaté, má nadpolovičnú väčšinu, Požiadal o prednesenie ďalšieho návrhu. 

p. Rychnavský, poslanec MZ  - Prečítal druhý návrh.
Mestské zastupiteľstvo v Košiciach navrhuje za člena správnej rady občianskeho združenia Košická aréna  poslanca Jaroslava Hlinku.

Hlasovanie č. 31: za 15, proti -, zdržali sa 21.

p. Knapík, primátor mesta Košice – Požiadal návrhovú komisiu, aby v zmysle predchádza-
	júcich hlasovaní predniesla návrh na uznesenie. 

p. Rychnavský, poslanec MZ  - Prečítal návrh na uznesenie. 
Mestské zastupiteľstvo v Košiciach podľa § 6 ods. 2  písm. ac) Štatútu mesta Košice  menuje za člena správnej rady občianskeho združenia Košická aréna 
Ing. RNDr. Emila Petrvalského, CSc.

Hlasovanie č. 32: za 34, proti -, zdržali sa 5, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

28. Aktualizácia Akčného plánu rozvoja mesta Košice na roky 2009 - 2011

p. Knapík, primátor mesta Košice – Materiál predkladal poslanec p. Filipko, požiadal ho, aby ho uviedol. 
	
p. Filipko, poslanec MZ – Materiál je predložený v tabuľkovej podobe s dôvodovou správou, aj s návrhom na uznesenie. Predpokladá, že komisie prerokovali tento návrh, Zatiaľ neobdržal žiadne stanovisko, prípadne návrh na zmenu. 

p. Knapík, primátor mesta Košice –Otvoril k prejednávanému bodu rozpravu. 

V rozprave vystúpili:

p. Kočiš, poslanec MZ – Spýtal sa, že na základe čoho aktivita 136 – vybudovať prechod pre cyklistov a chodcov pod mostom na ulici Palackého sa vypúšťa. Je tu napísané, že sa vypúšťa z dôvodu technickej nerealizovateľnosti. Ako technik si myslí, že realizovateľné je všetko. Skôr ide o to, že za aký finančný obnos. Navrhol nevypustiť túto vec, prehodnotiť finančné krytie aj z toho pohľadu, že ako cyklista, ktorý má svokru na Jazere a býva na Terase, má ako dospelý problém sa dostať z Jazera na Terasu a vie, že mestská časť Nad jazerom má vybudovaný taký multi športový chodník, ktorý využívajú aj cyklisti, aj korčuliari a vedia sa dostať pomaly až k mostu na Palackého ulici a ďalej je možnosť pre nich uzavretá. Nevedia sa dostať do mesta. Veľmi by pomohlo, keby sa podarilo ten prechod zrealizovať.
Rovnako sa chcel spýtať na bod 223 – Výstavba samostatného pruhu pre autobusy a trolejbusy. Je tam návrh na posunutie termínu na rok  2015. Prečo sa to posúva? Prečo sa nenecháva pôvodný termín? Má za to, že ak sa to vypustí z akčného plánu, nebudú sa môcť čerpať peniaze s európskych fondov pre krytie tohto projektu. Myslí na riešenie dopravy, priepustnosť križovatiek, atď., pomohlo by to aj MHD. Prečo sa to posúva až na rok 2015? Rovnako navrhol nevypúšťať a nechať pôvodný termín. 

p. Petrvalský, poslanec MZ – Tiež sa priklonil k návrhu p. Kočiša v prípade pruhov pre MHD, 
lebo veľké problémy sú na Hlinkovej ulici a ráno ten jeden špeciálny pruh pre mestskú hromadnú dopravu veľmi chýba. Ráno začína hustnúť doprava a odsunúť to až na rok 2015 – osobne v tom nevidí nejaké veľké víťazstvo. Snažil by sa tie dopravné pruhy pre autobusy vybudovať čo najskôr. 
Pôvodne chcel tento bod zahrnúť do interpelácií. Ozve sa aj tam, aby na to dostal písomnú odpoveď, lebo viac občanov z ich mestskej časti sa práve o túto vec zaujíma. 

p. Berberich, poslanec MZ – Spýtal sa predkladateľa na tú vec, ktorú spomínal aj kolega p. Kočiš, že ako by sa dal ten prechod pre cyklista urobiť. Keby o tom bola nejaká informácia.

p. Filipko, poslanec MZ – Vzhľadom na to, že všetky tieto oblasti boli predložené odbornou zložkou Magistrátu mesta, požiadal, aby na tieto odborné otázky odpovedal odborný útvar, čiže SKK.

p. Zajak, vedúci oddelenia dopravy MMK – K predmetnej informácii, ktorú zahŕňa tento bod nevedel momentálne zaujať stanovisko, pretože nebol spoluautorom tejto dokumentácie. 

p. Knapík, primátor mesta Košice – Kde je spracovateľ materiálu?

p. Zajak, vedúci oddelenia dopravy MMK – Išlo to mimo neho, p. Cichanský z referátu dopravy realizoval túto vec, preto sa on nevedel vyjadriť, prečo dospel k takým záverom. Môže ho zavolať, aby to vysvetlil. 

p. Knapík, primátor mesta Košice – Bod treba uzavrieť. Odznela požiadavka, aby sa to vypustilo zo zmien. Keď sa prejednávajú takéto koncepčné materiály, je potrebné, aby to bolo aj za prítomnosti tých, ktorí majú gesciu za jednotlivé oblasti. 

p. Zajak, vedúci oddelenia dopravy MMK – Pán Cichanský je vedúci referátu dopravy, toto sú dopravné stavby, on mal toto na starosti, on zastrešuje túto činnosť. On bol na dovolenke a táto činnosť išla mimo. V tom čase ho p. Cichanský aj zastupoval. 

p. Knapík, primátor mesta Košice – Vyjadril nespokojnosť.

p. Kováčik, riaditeľ MMK -  Pokiaľ správne zachytil, o čo sa tu jedná, jedná sa o ten zúžený podchod pod železničným priecestím na Palackého ulici. Technickou príčinou, prečo nie je možné podchod vybudovať, je šírka. toho mostného podchodu, ktorý už nedovoľuje vybudovať extra cyklistický pruh. Toto je veľké obmedzenie, ak by chceli vybudovať cyklistický pruh. Bolo to myslené, žeby sa podchod nedal rozšíriť.

p. Knapík, primátor mesta Košice – Nevie, či je to veľmi jasné vysvetlenie. Poslanec p. Kočiš, ako technik tam možno riešenie vidí. On sa tiež na to pozrie. Riešenie by sa určite dalo nájsť, no bude to stáť nejaké prostriedky. Možno keby sa s tým pohrali projektanti, technici, tak by čosi vymysleli. Je to dôležité a v budúcnosti si to život a cyklisti vynútia. 

p. Petrvalský, poslanec MZ – Faktická poznámka.. Ak nedostane na to odpoveď teraz, bol by rád, keby to primátor mesta bral ako bod interpelácie a na svoju otázku požiadal o písomnú odpoveď. Potrebuje čo najrýchlejšie a v čo najkratšom čase vybudovať dopravný pruh na Hlinkovej ulici. Bol by rád, keby v odpovedi boli aj nejaké dátumy, kedy by sa to dalo čo najskôr urobiť.

p. Kočiš, poslanec MZ – Čakal na odpoveď a nedostal ju, ale keďže bol vyzvaný, čo by ako technik mohol vymyslieť, tak je tu jedno riešenie pritiahnuté za vlasy a to je zákaz vjazdu všetkým motorový vozidlám. Tým len chcel zdokumentovať, že vždy sa dá niečo nájsť. Musí sa dať. Je taká možnosť a netreba sa zbavovať toho a hľadať dôvod prečo to neriešiť. Čo by sa stalo, keby sa nechal pôvodný návrh tohto plánu na riešenie. To že sa to nesplní, neznamená, že návrh je zlý. Dôležité je, aby sa tým niekto zaoberal, keď sa to vypustí, tak to je vyriešené? Nie. Preto dal návrh na uznesenie.
Mestské zastupiteľstvo v Košiciach v súlade s § 6 ods. 2 písm. ac) Štatútu mesta Košice schvaľuje  návrh aktualizáciu Akčného plánu  rozvoja mesta Košice na roky 2009 – 2011 so zmenou, resp. s vypustením bodu 1.3.6 a bod 2.2.3. ponechať  v pôvodnom znení, proste nemeniť tieto body. Časť ukladá ostáva tak, ako je uvedené v pôvodnom návrhu. 

p. Knapík, primátor mesta Košice -  Myslí si, že toto je rozumnejší prístup, ako ísť cestou ľahšieho odporu a vypustiť to. Pokúsiť sa o to treba, s tým súhlasí. 
Nakoľko sa do rozpravy už nikto neprihlásil, rozpravu uzavrel. K tomu čo navrhoval  a požadoval poslanec p. Petrvalský, bude pripravená písomná odpoveď. Odovzdal slovo návrhovej komisii. 

p. Rychnavský, poslanec MZ – Predložil pozmeňujúci návrh na uznesenie od poslanca p. Buraša v znení:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
A. schvaľuje aktualizáciu Akčného plánu  rozvoja mesta Košice na roky 2009 – 2011 podľa predloženého návrhu s vypustením  aktualizácie bodu 1.3.6. a bodu 2.2.3.   a ponechať ich v pôvodnom znení v predloženého návrhu.
B. ukladá
1. Zabezpečiť zapracovanie navrhovaných zmien do Akčného plánu rozvoja mesta 
     Košice 2009 - 2011 a zosúladiť s Programovým rozpočtom mesta Košice.    
     Zodpovedný: riaditeľ MMK, termín: 12/2010.
2. Zabezpečiť kompatibilitu Akčného plánu rozvoja mesta Košice 2009-2011 
     s Politikou a stratégiou rozvoja mesta Košice 2008 - 2015.		
     Zodpovedný: riaditeľ MMK, termín: 12/2010.
								
Hlasovanie č. 34: za 38, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

p. Balún, poslanec MZ – Faktická poznámka. Tu je dôkaz, ako by mohla v miestnych zastupiteľstvách vládnuca koalícia reagovať aj na návrhy opozičných poslancov, že keď sú dobré, tak by sa mali schváliť, napriek tomu, že návrh vyšiel z opozície. Pochválil p. Kočiša, že predniesol rozumný návrh.

p. Kočiš, poslanec MZ – Faktická poznámka. Ako občan mesta poďakoval poslancovi p. Balúnovi, že podporil jeden normálny návrh a požiada ho v budúcnosti, aby podporoval všetky normálne opozičné návrhy.

p. Knapík, primátor mesta Košice – To, čo p. Balún hovoril o kultivácii v tej kultúre, tak sa to 
	začína prejavovať aj v tomto pléne. Poďakoval mu, lebo má na tom podiel.

––-     ––-     ––-

29. Akčný plán Koncepcie politiky mesta Košice vo vzťahu k deťom a mládeži
      na roky 2010 - 2013

p. Knapík, primátor mesta Košice –  Predkladateľom materiálu je námestník primátora mesta Košice p. Vargovčák. Myslí si, že v tejto podobe, ako je materiál predložený, má dosť vysokú výpovednú schopnosť. Verí, že otázky budú vedieť zodpovedať. Otvoril rozpravu. 

V rozprave vystúpili:

p. Petrvalský, poslanec MZ – Komisia školstva, športu a mládeže sa materiálom zaoberala. Je to skutočne veľmi rozsiahly materiál a dosť podrobne popísaný.  Pevne dúfa, že v tomto období sa nájdu finančné prostriedky na jeho realizáciu. Komisia ho odporučila prerokovať a schváliť. 

p. Knapík, primátor mesta Košice –Nakoľko sa do rozpravy už nikto neprihlásil, uzavrel ju
	a dal slovo návrhovej komisii. 

p. Buraš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje návrh Akčného plánu Koncepcie politiky mesta Košice vo vzťahu k deťom a mládeži na roky 2010 - 2013.

Hlasovanie č. 35: za 39, proti -, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

30. Zabezpečenie činnosti centier voľného času v zriaďovateľskej pôsobnosti mesta   
      Košice do jednej rozpočtovej organizácie

p. Knapík, primátor mesta Košice – Materiál súvisí s tým, že aj to je krok k tomu,  aby hľadali ako ušetriť zdroje. Myslí si, že aj tento spôsob môže byť diskutovaní a môžu byť aj iné názory. Bude treba o tom rozhodnúť. Otvoril k tomuto bodu rozpravu.

V rozprave vystúpili:

p. Petrvalský, poslanec MZ – Aj tento materiál prešiel ich komisiou. Bohužiaľ, komisia musela konštatovať to, že mesto príde o 5 samostatných centier voľného času, ktoré budú zlúčené do jedného. Budú mať spoločnú administratívu, ale činnosť by mala ostať taká, ako pred tým. Ročne sa ušetrí zhruba 130 tisíc eur. Konštatovali, že nie je to nejaká veľká úspora, skôr to bolo vynútené tým, že je nová legislatíva, ktorá inak financuje centrá voľného času a tá donútila mesto k takému kroku, lebo dostane menej finančných prostriedkov na deti, ktoré doteraz chodili do centier voľného času, Bude to  zhruba o 2 milióny korún menej ako v súčasnosti. Na toto bolo potrebné nejako reagovať a túto situáciu bolo treba nejako riešiť. Dúfa, že to riešenie nie je konečné, lebo sa rokuje so samosprávami tých obcí, z ktorých deti chodia do Košíc, lebo momentálne obce dostávajú peniaze na činnosť centier voľného času, nebudú to peniaze na žiaka, ktorý do centra chodí. Dochádza veľa žiakov z cudzích obcí, rokovania o pomoci financovania ešte prebiehajú. Komisia odporúča materiál prerokovať a schváliť. 

p. Blaškovičová, poslankyňa MZ – Je jej ľúto, že nemali tento materiál aj na ostatnej komisii kultúry, lebo určite tých ľudí,  aj neposlancov, ktorí chodia na komisiu, iste by ich tento krok zaujímal a zaujímalo by ich aj zdôvodnenie. Finančnú úsporu chápe, no z vlastných skúsenosti zatiaľ vie, že vždy, keď sa oklieštila  právna subjektivita a robili sa mega inštitúcie, najmä v kultúrnej oblasti, kde radí aj centrá voľného času, lebo tie sú vo väčšine o kultúre, nikdy to neprinieslo ovocie. Preto toto absolútne nepovažuje za šťastný krok. Myslí si, že unifikovať centrá voľného času, z ktorých iste každé je špecifické aj svojim zameraním, aj tým, kto tie centrá vedie. V náväznosti na to sa spýtala, koľko ľudí príde o prácu, koľkí budú musieť byť prepustení. Vie, že spätný krok je oveľa ťažší, skôr si myslí, že treba ešte uvažovať o tom, či je to absolútne nevyhnutné, či sa nevie nájsť iné, výhodnejšie riešenie.

p. Balún, poslanec MZ – Faktická poznámka. Vzhľadom na to, že je to materiál z oddelenia školstva, gesciu má komisia pre školstvo, ktorá má ďaleko lepšie informácie o celom priebehu procesu. Preto považuje za lepšie, že to prerokovala patričná komisia, ktorej to prislúcha. 

p. Halenár, poslanec MZ – Podporil, čo pred ním povedala poslankyňa p. Blaškovičová. Tiež tomu nerozumie, lebo len výpočet, koľko sa ušetrí na mzdách, sa mu zdá nedostatočný k možným negatívnym dôsledkom niečoho takého. Skôr očakával, že keď je tu nejaká horná veková hranica, ktorá sa tu spomína, že 14 rokov je maximum, že skôr mesto bude protestovať voči niečomu takému a vyzve toho, kto takéto niečo spôsobil, aby to zobral naspäť,  Lebo jemu sa zdá, že na tú voľno-časovú aktivitu by sa nemala určovať takáto veková hranica, že 14 rokov, resp. len to takto sucho prijať  a „no dobre, tak ideme urobiť nejaké opatrenia, ktoré to splnia.“ Skôr očakával úplne iný postup. Bude hlasovať proti tomuto návrhu. 
Ako vlastne majú chápať, že najprv sa zrušia, všetky tie centrá voľného času sa vyradia zo siete školských zariadení a nakoniec je tu presvedčenie predsedu školskej komisie, že všetky si ponechajú tie činnosti a aktivity, ktoré boli pred tým. On osobne tomu neverí. To bude len nejaké pracovisko CVČ, nejaké centrum, ktoré bude vydávať príkazy a niekde budú nejakí podriadení pracovníci, ktorí budú prikyvovať hlavou, že áno. Vie, že niektoré tie centrá voľného času mali ozaj originálne aktivity a prilákali množstvo, množstvo mladých ľudí a nielen mladých, možno aj 25-ročných a ďalších, ktorí si vedeli priplatiť také niečo. Obáva sa, že to je ďalší zlý klinec do rakvy aktivít mládeže.
Len dve poznámky. Prečo sa tých 14 rokov ich existencie necháva takto nepovšimnutých? Myslí si, žeby voči tomu mali protestovať. A druhá vec – to sústredenie do jednej organizácie – neverí, že zachovajú aktivitu tých terajších centier voľného času, ktoré dnes fungujú.

p. Knapík, primátor mesta Košice – To sú opatrenia, ktoré mesto nevie ovplyvniť To financovanie bude nastavené tak, že sa tam nevylučuje aj činnosť iných, ale zdroje na to nebudú poskytnuté. Ako bolo naznačené, ak tam prídu aj mimomestskí návštevníci, mali by prísť s nimi aj zdroje z obcí, z ktorých pochádzajú. 
V minulom období bol systém nastavený inak, no ukázal svoje slabé miesta a cez tie centrá voľného času sa rozbiehali mnohé aktivity, ktoré neboli kontrolované a smerovalo tam množstvo peňazí, lebo formálne splnili podmienky. Namietalo sa, že tí, ktorí boli šikovní a vedeli vystihnúť medzeru, tak vlastne na úkor iných  získavali zdroje. To je fakt, na základe ktorého sa takéto opatrenie urobilo a prečo sa to zmenilo. 

p. Buraš, poslanec MZ – Faktická poznámka. K predrečníkovi na doplnenie, že teraz ide o sústredenie centier voľného času do jednej organizácie, pred chvíľou tu bol bod, kde sa rušili knižnice v základných školách. Pýtal sa, kde pôjdu potom tieto deti? Kde, kam pôjdu ich deti po skončení školského vyučovania? Berie, že sa treba prispôsobiť legislatíve, no na druhej strane by sa mali hľadať aj finančné možnosti a túto dieru aspoň v malej miere začať plátať. 

p. Knapík, primátor mesta Košice – Myslí si, že tu ide o nepochopenie zámeru tohto materiálu. Veď práve prostriedky, ktoré odchádzajú neefektívne sa touto organizačnou zmenou ušetria a budú zdroje na to, aby sa mohol dofinancovať ten rozdiel, ktorý už zo štátu nepríde. Nevie, či sa rozumejú, alebo sa nerozumejú.

p. Mutafov, poslanec MZ – Na základe uznesenia ZMOSu vláda Slovenskej republiky prijala isté opatrenia, ktoré sa týkajú voľno-časových aktivít. Bolo to niekedy v máji. Toto uznesenie vlády nebolo najšťastnejšie, pretože ZMOS z podnetu viacerých menších miest, kde takéto činnosti nerobili dal podnet vláde a vláda v zásade akceptovala návrh ZMOSu, ktorý nie je šťastný. Je samozrejme potrebné toto prepracovať. Na druhej strane sú tu konkrétne deti a on osobne nie je vnútorne presvedčený, že spojenie týchto jednotlivých centier voľného času do jedného právneho subjektu a úspora tých 130 tisíc eur bude to, čo mesto potrebuje. Tak isto je toho názoru, že v oblasti voľno-časových aktivít by sa viac mali zaoberať prácou s mládežou, aby nebola na uliciach. Má zlý pocit, aby sa niečo neprešvihlo. Chápe, že peňazí je málo, to nebude kritizovať, no na druhej strane, aby neprešvihli niečo, čo sa týka práce s mládežou a po čase to budú ľutovať. Ten istý názor má aj pri otázke knižníc. Mali sa hľadať nejaké riešenia. Vie, že je to ťažké, možno nepopulárne, len by to nemalo ísť na konkrétnu prácu s mládežou.
Poprosil primátora mesta, aby sa hľadali riešenia na skultúrnenie a vrátenie množstva financií, resp. priestoru na prácu s mládežou, pretože sa to môže vypomstiť o rok o dva. Nedal návrh na uznesenie, skôr je to na polemiku.

p. Balún, poslanec MZ – Faktická poznámka. Myslí si, že toto jedno najschodnejšie riešenie je to, ktoré je predložené. Ktokoľvek tu apeluje na to, aby sa zachovala činnosť práce s mládežou si musí uvedomiť, že práve kvôli práci s mládežou sa nechávajú v prevádzke tieto jednotlivé centrá a do kopy sa dáva akurát riadenie, manažment. Oprávnené kritiky by boli, ak by sa niektoré z týchto centier zrušilo. Vtedy by to pokladal za oprávnené. Ale keďže sa to nemá dotknúť činnosti, nemyslí si, že jeden manažment pre tieto centrá voľného času bude zlý, alebo, žeby to nezvládol, Čas ukáže. Každých 100 tisíc eur je prospešných.

p. Knapík, primátor mesta Košice – Požiadal vedúcu oddelenia školstva o dovysvetlenie  otázok, ktoré odzneli počas diskusie.

p. Jeníková, vedúca oddelenia školstva MMK – Poďakovala poslancovi p. Balúnovi, ktorý vystihol ten materiál tak, ako bol predkladaný. Bol predkladaný s úmyslom, aby sa šetrilo na riadení a nešetrilo sa na financovaní činnosti s mládežou. 
V Košiciach je nielen tých 5 centier voľného času, o ktorých sa tu hovorí a ktorých zriaďovateľom je mesto. V Košiciach je 10 centier voľného času, pretože sú tu aj neštátne a to cirkevné a súkromné centrá: Ďalej sú to školské strediská záujmovej činnosti. Spolu to číslo je 31. Znamená to, že v Košiciach je 31 zariadení, či už je zriaďovateľom mesto, alebo cirkev, alebo fyzická, či právnická osoba. Žiadne krajské mesto nemá taký vysoký počet týchto zariadení. Bratislava ich ma napríklad 12. Žilina 8. Trnava 3, Trenčín 3. Znamená to, že efektívne nakladanie s tými istými prostriedkami je tam viditeľné.
Odpovedala na otázku, prečo reagujú. Ako povedal poslanec p. Mutafov, mení sa spôsob financovania voľno-časových aktivít. Doteraz boli voľno-časové aktivity financované normatívne, znamená to že peniaze išli za žiakom, za dieťaťom. Podľa novely vlády z 19. mája 2010 toto normatívne financovanie zaniká a peniaze idú do všetkých obcí bez ohľadu na to, či obec, alebo mesto má, alebo nemá zriadené nejaké zariadenie na voľný čas. Čiže, úplne sa mení spôsob financovania a keďže sa mení spôsob financovania, tak ako mesto, ako zriaďovateľ, tak aj zriaďovatelia cirkevní a súkromní budú musieť na tento fakt reagovať. 
Vysvetlila ešte tých 2,5 mil. eur, to je ten predpokladaný rozdiel medzi finančnými prostriedkami, ktoré mesto dostalo na voľno-časové aktivity v tomto roku a ktoré dostane na budúci rok. Ten rozdiel 2,5 mil. eur sa týka všetkých 31 zariadení, ktoré sú v meste. To sa netýka len tých piatich centier voľného času, ktoré zriadilo mesto. Ak v tomto roku mali na prerozdelenie dotačnou formou podľa určitých pravidiel a podľa VZN, ktoré mestské zastupiteľstvo schváli, teda keď v tomto roku mali možnosť prerozdeliť  pre 31 zariadení v Košiciach 3.664.794,- €,  tak predpoklad na budúci rok podľa výpočtov ZMOSu je o tých 2,5 mil. eur menej, to znamená 1.445.207,- €. Tieto finančné prostriedky budú mať k dispozícii na to, aby zafinancovali nielen mestské, ale aj cirkevné a súkromné voľno-časové zariadenia. Preto ako zriaďovateľ pristúpili k tomuto kroku, aby sa ušetrilo, aby sa dalo viac finančných prostriedkov prerozdeliť na činnosť a nie na manažment a na riadenie.
Hranica 14 rokov – Do 19. mája 2010, kedy bolo prijaté toto nariadenie vlády, bolo financovanie normatívne a pre obce platilo, že peniaze išli pre deti a mládež zapísané v týchto zariadeniach vo veku do 30 rokov. Ak začne platiť toto nariadenie vlády, to znamená od 1.1.2011, neprídu finančné prostriedky za žiakmi na činnosť, ale mesto Košice dostane finančné prostriedky na deti vo veku od 5 do 14 rokov a ako s nimi naloží, je jeho vec.

p. Knapík, primátor mesta Košice – Poďakoval za vysvetlenie. Nakoľko sa už nikto nehlásil, uzavrel rozpravu a dal slovo návrhovej komisii. 

p. Buraš, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 1 a ods. 2 písm. e) zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a podľa § 6 ods. 2 písm. v) Štatútu mesta Košice
1.
a)	Vyradenie Centra voľného času Domino, Popradská 86, Košice zo siete škôl a školských zariadení, stredísk praktického vyučovania a pracovísk praktického vyučovania Ministerstva školstva, vedy, výskumu a športu Slovenskej republiky (ďalej len „sieť“) k 31. 12. 2010.
b)	Zrušenie  Centra voľného času Domino, Popradská 86, Košice ako rozpočtovej organizácie k dátumu, ku ktorému rozhodne Ministerstvo školstva, vedy, výskumu a športu Slovenskej republiky o vyradení zo siete.
2.
a)	Vyradenie Centra voľného času Kórejská 1, Košice zo siete škôl a školských zariadení, stredísk praktického vyučovania a pracovísk praktického vyučovania Ministerstva školstva, vedy, výskumu a športu Slovenskej republiky (ďalej len „sieť“) k 31. 12. 2010.
b)	Zrušenie  Centra voľného času Kórejská 1, Košice ako rozpočtovej organizácie k dátumu, ku ktorému rozhodne Ministerstvo školstva, vedy, výskumu a športu Slovenskej republiky o vyradení zo siete.
3. 
a)	Vyradenie Centra voľného času, Popradská 86, Košice zo siete škôl a školských zariadení, stredísk praktického vyučovania a pracovísk praktického vyučovania Ministerstva školstva, vedy, výskumu a športu Slovenskej republiky (ďalej len „sieť“) k 31. 12. 2010.
b)	Zrušenie  Centra voľného času, Popradská 86, Košice ako rozpočtovej organizácie k dátumu, ku ktorému rozhodne Ministerstvo školstva, vedy, výskumu a športu Slovenskej republiky o vyradení zo siete.
4.
a)	Vyradenie Centra voľného času Mikádo, Jegorovovo námestie 5, Košice zo siete škôl a školských zariadení, stredísk praktického vyučovania a pracovísk praktického vyučovania Ministerstva školstva, vedy, výskumu a športu Slovenskej republiky (ďalej len „sieť“) k 31. 12. 2010.
b)	Zrušenie  Centra voľného času Mikádo, Jegorovovo námestie 5, Košice ako preddavkovej organizácie k dátumu, ku ktorému rozhodne Ministerstvo školstva, vedy, výskumu a športu Slovenskej republiky o vyradení zo siete.
5. 
a)	Zlúčenie Centra voľného času Domino, Popradská 86, Košice, Centra voľného času Kórejská 1, Košice, Centra voľného času, Popradská 86, Košice, Centra voľného času Mikádo, Jegorovovo námestie 5, Košice a Centra voľného času Technik, Orgovánová 5, Košice do jednej rozpočtovej organizácie a to Centra voľného času Technik, Orgovánová 5, Košice, ktoré preberá všetky práva a povinnosti štyroch centier voľného času do nej zlúčených, ktoré zanikajú.

Hlasovanie č. 36: za 33 + p. Balún, proti 1, zdržali sa 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

31. Príprava projektu Atraktívna mestská verejná doprava pre prístupné mesta 
      (ATTAC)

p. Knapík, primátor mesta Košice – Materiál majú poslanci v písomnej podobe s dôvodovou správou, otvoril k nemu rozpravu. Nakoľko sa nikto neprihlásil, odovzdal slovo návrhovej komisii. 

p. Buraš, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje 
a)	predloženie žiadosti o poskytnutie nenávratného finančného príspevku v rámci Programu Juhovýchodná  Európa,  Priorita 2:  Zlepšenie  dostupnosti:  Atraktívna  mestská  verejná doprava pre prístupné mestá
b)	spolufinancovanie  projektu  z  rozpočtu  Mesta Košice  vo  výške  15%  z  celkových  oprávnených výdavkov  na realizáciu projektu, t.j. 35 298,- EUR.

Hlasovanie č. 37: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté. Vyhlásil obedňajšiu prestávku.

––-     ––-     ––-

32.. Interpelácie poslancov MZ

p. Knapík, primátor mesta Košice –  V súlade s rokovacím poriadkom môžu poslanci interpelovať primátora, námestníkov primátora, mestskú radu, alebo členov mestskej rady. Interpelácie sa podávajú písomne v deň rokovania mestského zastupiteľstva, môžu byť prednesené aj ústne v rámci bodu programu. Na interpelácie bude odpovedané tak, ako rokovací poriadok ukladá, čiže do 30 kalendárnych dní. 

p. Petrvalský, poslanec MZ -  Oznámil, že písomne odovzdal  dve interpelácie. Jedna sa týkala  bus pruhu  druhá sa týka vytvorenia podmienok pre fungovanie Mestskej knižnice.

p. Mutafov, poslanec MZ – Vrátil sa k veci, o ktorej už hovorili  a čiastočne sa aj mala riešiť. Zobral si to za svoje námestník primátora p. Vargovčák – jedná sa o otázku billboardov, ich počtu a veľkosti. V niektorých lokalitách počty billboardov  a to aj v centrálnej zóne, ich výška a veľkosť, prekračujú únosnosť, pretože niektoré billboardy nieže sú veľké, ale už sú v dvoch podlažiach. Zakrývajú pohľad na mesto. Napríklad, kto prichádza od VSŽ, tak nevidí siluetu mesta, ale iba siluety veľkých billboardov. Tak isto je to pri amfiteátri, alebo niektorých ďalších lokalitách, kde sú obrovské billboardy, Na uliciach Palackého a Jantárovej je v strede cesty postavený z jednej i druhej strany billboard, zhodou okolnosti tam bol ten nemravný obrázok, tak teraz je tam postavené ešte väčšie monštrum. Čuduje sa, ako to mohli dopraváci dovoliť, keď to ruší dopravu. 
Rušenie dopravy je jeden problém, ale estetika mesta sa stráca práve tým množstvom a už nekontrolovaným inštalovaním billboardov. Apeloval, aby nejakým kolektívnym rozumom prišli na to, ako rozumným spôsobom regulovať ich počty a veľkosť, aby sa zachovala estetika a krásna silueta mesta Košíc. Toto je jeden moment. 
Druhý moment. Všimol si, že na parkovisku pred amfiteátrom, ale nie len tam, sa stretávajú rôzne cestovné kancelárie, kde vystupujú a nastupujú ľudia. Výsledkom tohto vystupovania a pristupovania je, že sa hromadia krabice a odpad pri zastávke autobusu, pri tom malom kontajneri na príležitostné lístky. Hromadí sa do neskutočného množstva a celé okolie je špinavé. Mohlo by sa skúsiť nejakým organizačným opatrením túto otázku prehodnotiť. 
V závere oficiálne informoval plénum, že Slovenský zväz vzpierania a Mestský klub vzpierania v Košiciach  získal od svetovej federácie vo vzpieraní účasť a organizáciu Majstrovstiev sveta juniorov v roku 2012. Je to 3 mesiace pred olympiádou, ktorá bude v Londýne. Je to jedno z významných svetových podujatí rozvoja mládežníckeho športu, ktorú dostali do Košíc. Poďakoval za materiály, ktorými sa idú prezentovať v Tureckej Antalii, kde 16.9.2010 je svetový kongres a je rád, že tam bude prezentovať nielen Slovenskú republiku, ale aj krásne Košice.

p. Betuš, poslanec MZ – Interpeloval primátora mesta.
Požiadal o možnosť získania podkladov podmienok pre zakúpenie a používanie hlukomeru pre potreby mestskej polície. 

p. Krištof, poslanec MZ – Interpeloval primátora mesta, resp. námestníka primátora p. Vargovčáka v súvislosti so základnou školou, konkrétne so stavom telocvične, ktorá má zakázanú prevádzku po havárii v máji na Orave. Oddelenie školstva dalo  vypracovať statické posudky na predmetnú telocvičňu s tým, že všetky výsledky sú také, že to treba okamžite riešiť a zbúrať, lebo ohrozuje život a majetok. 
Spýtal sa, v akom stave riešenia to je, kedy sa vydá búracie povolenie, malo by to byť urýchlene, aby to do zimy nespadlo a niekoho neprizabilo.
Požiadal, aby sa realizácia novej telocvične riešila v investičnom pláne budúceho roka. Mestská časť bude samozrejme nápomocná v každej oblasti.

p. Blaškovičová, poslankyňa MZ – Interpelovala hlavnú kontrolórku mesta Košice. Ide o list, ktorý dostal aj primátor mesta, od zamestnancov Knižnice mesta Košice. Ten list obsahuje také závažné údaje, že tak ako ho dostala, odovzdáva ho hlavnej kontrolórke. Podľa posledných informácií tam dostávajú výpovede zamestnanci, ktorí majú pracovné zmluvy na dobu neurčitú a ostávajú zamestnanci, ktorí boli prijatí na dobu určitú, takže tam bude treba platiť aj odstupné a keby sa to riešilo v nejakom občiansko-právnom konaní, tak by to mohol byť aj problém. Poprosila hlavnú kontrolórku, aby sa na tieto veci pozrela. 
Druhá interpelácia je na primátora mesta a Útvar hlavného architekta mesta Košice. Týka sa to pamätníka obetiam holokaustu Občianska iniciatíva Občania občanom dostala povolenie na verejnú zbierku, ktorá žiaľ konči koncom tohto roka. Je veľmi dôležité, aby sa získali ďalšie financie a aby bola vybratá lokalita, kde bude tento pamätník stáť.  
Citovala z listu:
Vážený pán primátor, vážený poslanecký zbor, dovoľujeme si Vás poprosiť o pomoc pri realizácii projektu Občania občanom – postavenie pamätníka obetiam holokaustu v Košiciach. Je známe, že v meste Košice v predminulom i minulom storočí jednu z významných komunít tvorila židovská komunita. Zoznam významných osobností židovského pôvodu z Košíc obsahuje stovky mien, ktoré sa nezmazateľne svojim životom a prácou zapísali do histórie mesta. Túto pokojnú židovskú komunitu v 40-tých rokoch minulého storočia  postihla najväčšia tragédia novodobých dejín  Holokaust. V období máj  až jún 1944 bolo v košickej tehelni a synagóge sústredených okolo 14 tisíc židov z Košíc a blízkeho okolia. Odtiaľ boli deportovaní v 4 transportoch smrti do koncentračných táborov, kde väčšina z nich za strašných podmienok zahynula. Po oslobodení sa z nich vrátilo len niekoľko sto osôb. Od tej hrôzyplnej udalosti uplynulo už 65 rokov a doteraz v meste Košice nestojí dôstojný pamätník, ktorý by pripomínal ich osud. Po väčšine týchto spoluobčanov neostalo vôbec nič. Na pamiatku našich spoluobčanov židovského pôvodu navrhujeme na znak úcty k ich životu a dielu a na znak protestu proti ich usmrteniu postaviť pamätník. 
Bol návrh postaviť pamätník pred Domom umenia, keďže táto stavba pred tým slúžila ako synagóga. Obrátila sa na primátora mesta, ako člena podporného výboru, s prosbou o spoluprácu. V postupe prác na tomto projekte im bráni to, že mesto doposiaľ neurčilo lokalitu vhodnú pre výstavbu tohto pamätníka. Malo by to byť miesto dôstojné, verejne prístupné, bezpečné, frekventované, najvhodnejšie v rámci pamiatkovej rezervácie. Pre úspešný postup potrebujú určiť miesto pamätníka do  30. septembra. Toto sa javí ako najväčší problém, aby mohla pokračovať zbierka, o ktorú treba požiadať, aby sa dali získavať ďalšie financie.
Kolegov poslancov poprosila o príspevok, lebo preto sa táto iniciatíva volá Občania občanom, aby sa navzájom podporili. Vie, že do zbierky prispelo len niekoľko z nich, väčšina ten list, ktorý pred istým časom našli v schránke, ignorovala. Ten list dostanú všetci znova aj s číslom účtu. Za celý rok sa na tento účet vyzbieralo necelých 3 tisíc eur, o čom si myslí, že je to naozaj hanba.

p. Hlinka, poslanec MZ – V auguste poslanci mestského zastupiteľstva, aj on osobne, dostali do poslaneckých stránok petíciu petičného výboru v Košiciach na ulici Boženy Nemcovej 22-24, ktorá sa týka potenciálneho odpredaja pozemku vo vlastníctve mesta Košice pre príslušného žiadateľa, ktorý vlastní obchodné centrum Merkúr. Jedná sa o tému, ktorá bola čiastočne medializovaná v dennej tlači. Keďže tá lehota ešte zrejme neuplynula, spýtal sa, či sa vstúpilo do jednania medzi vlastníkom a záujemcom o kúpu a či sa uvažuje, žeby sa táto téma riešila na budúcom mestskom zastupiteľstve v októbri, či už v bode petície občanov, čo je nepochybne ich povinnosťou, alebo v nejakom inom bode. 
Chcel by vedieť, čo sa s tým deje. Predpokladá, že to bude zaujímať aj ostaných kolegov. 

p. Knapík, primátor mesta Košice – Odpoveď bude pripravená písomne. V krátkostí, áno, takú žiadosť od vlastníka obchodného centra Merkúr mesto dostalo. Bude potrebné sa k tomu vyjadriť, no v tejto fáze takéto riešenie zrejme nebude podporené, ani priechodné
Nakoľko sa už nikto nehlásil, bod interpelácie uzavrel. 

––-     ––-     ––-

33. Dopyty poslancov MZ

p. Knapík, primátor mesta Košice –  V zmysle rokovacieho poriadku poslanci mestského zastupiteľstva sú oprávnení požadovať vysvetlenie od primátora, námestníkov primátora, mestskej rady a členov mestskej rady, predsedov komisií MZ, hlavného kontrolóra, riaditeľa Magistrátu mesta Košice a štatutárnych zástupcov právnických osôb, ktoré sú založené, alebo zriadené mestom. 

p. Petrvalský, poslanec MZ -  Dnes má Dopravný podnik svoj deň, lebo aj on ho chce pochváliť a pekne poďakovať tomuto mestskému podniku za to, že v ich mestskej časti hladko prebehla zmena prázdninového režimu na režim školského roka. Ďakuje pekne, bolo to výborné. Dúfa, že aj v budúcnosti bude takýto prechod takto realizovaný. 

p. Knapík, primátor mesta Košice – Tak toto nebol dopyt, ale aj poďakovanie poteší. Dopraváci si to cenia.

p. Mutafov, poslanec MZ -  Požiadal riaditeľa Magistrátu mesta Košice, aby sa zaoberal otázkou vrakov. V danej chvíli je to v štádiu riešenia, ale už by sa mali urobiť aj praktické kroky. Dopredu poďakoval za odpoveď.
Požiadal tiež aj námestníka primátora p. Čečka, aby v súvislosti so stanoviskami pre výstavbu sa postupovalo čo najpromptnejšie a najrýchlejšie, aby nezastali vo veciach, ktoré sa týkajú investícií mesta. Vie, že ten zákon je nešťastný a možno by bolo treba pre budúcnosť vymyslieť nejaký iný model, že ak to stavia mestská časť, aby ten proces realizácie bol ďaleko jednoduchší, lebo teraz je zdĺhavý. 
Posledný postreh. Ctí si názory kolegov, ale je to tak, že ak sú jedni spokojní, druhí sú nespokojní s dopravou. On dostal viaceré výtky, no nechcel sa tomu venovať, pretože jedni sú spokojní s chodom autobusov a prevádzkou jednotlivých liniek a druhá skupina nie je spokojná, preto to je niekedy dosť ťažké vyjsť v ústrety všetkým zainteresovaným. Ale toto nie je predmetom jeho dopytu, resp. prezentovania názoru.

p. Weiszer, poslanec MZ – Minulý týždeň zasadala komisia regionálneho rozvoja k programu tohto mestského zastupiteľstva. Predmetom jej rokovania boli aj rozvojové programy a aktivity mesta. Nakoľko predsa len je hospodárska kríza, tak v súčasnosti tieto aktivity prebiehajú vo sfére, alebo právomoci EHMK. K tomu vznikla na rokovaní komisie pomerne živá diskusia, pri ktorej nemali partnera zo strany EHMK. Ľudia z EHMK sa nezúčastňujú pravidelne rokovania komisie, preto mal požiadavku, či už priamo na primátora mesta, alebo na riaditeľa Magistrátu mesta Košice, aby delegovali nejakého zástupcu z tohto tímu, lebo na komisii odzneli aj rôzne konštruktívne nápady a pripomienky, aby tam mali partnera na rokovanie.

p. Knapík, primátor mesta Košice – Myslí si, že toto je rýchlo riešiteľné.

p. Boritáš, poslanec MZ – Na minulom mestskom zastupiteľstve písomnou formou doručil riaditeľovi Magistrátu mesta Košice dopyty v počte 14. Takmer na polovicu z nich nedostal adekvátne odpovede, preto na to reagoval opäť písomnou formou. Pripomenul týmto pánu riaditeľovi, že očakáva stanoviská k týmto jeho ďalším dopytom, na ktoré zaslal negatívnu reakciu.
Podporuje a požaduje od pána riaditeľa to, čo žiadal aj poslanec p. Betuš a to zabezpečiť hlukomer. Doplnil to o jednu vec. Ak už ten hlukomer mesto bude mať, aby bolo možné, aby si ho aj mestské časti mohli nejakou formou zapožičať, či už cez mestskú políciu, alebo inak, aby tieto problémy vedeli riešiť aj v mestských častiach, kde sa uskutočňujú rôzne akcie, pri ktorých sú tiež problémy s hlukom.
Vyjadril veľké potešenie, že v Košiciach konečne chodia nové autobusy vo farbách mesta. Sú to žlto modré autobusy. Drží prsty, len tak ďalej, aby aj takouto vonkajšou formou dávali najavo, že si ctia farby mesta, ktoré aj navonok pôsobia veľmi priaznivo.

p. Jenčová, poslankyňa MZ – Jej dopyt sa týka Dopravného podniku. Zároveň apelovala aj na primátora mesta, aby nejakým spôsobom v rámci svojich kompetencií zjednal nápravu.
Dostala 5 stránkový list od zamestnanca Dopravného podniku, z ktorého vybrala iba zopár vecí, aký je jeho pohľad, ako to v tom Dopravnom podniku vyzerá. Dúfa, že kompetentní sa k tomu vyjadria.
Vodičom električiek  a trolejbusov sa zakúpili uniformy. Vybrala sa síce najlacnejšia ponuka, ale presne tejto cene zodpovedá aj kvalita. Čierny humor je v tom, že 20 rokov trvala zo zákona povinnosť poskytnúť vodičom uniformy, no vtedy na to peniaze neboli. Kúpili sa teraz, po rokoch odmietania, v čase krízy a v čase, keď táto povinnosť bola zo zákona vypustená. Je to zaujímavý moment, že teraz, keď sa už uniformy nemuseli kúpiť, tak sa kúpili. 
Zaujíma ju, ako je to s vyhodnotením pracovnej záťaže vodičov MHD, pretože tam prebiehajú rôzne rokovania, že by mali byť preradení do rizikovej kategórie, zrejme z toho potom aj vyplývajú nejaké príplatky a preto sa asi Dopravný podnik takémuto zaradeniu bráni, odvoláva. Hovorí len to, o čom má informácie, môže byť, že nie sú správne.
Napriek tomu, že mechanici, ale aj zástupcovia zamestnancov, upozorňovali na to, že veľa hadíc je prezretých a nerobí sa dostatočná zimná príprava, dostali ich až vtedy, keď praskli. Ich nedostatok a neskorá výmena spôsobili oveľa vyššiu spotrebu vytečenej nemrznúcej zmesi alycolu, ako bola naplánovaná. Vedenie podniku to vyriešilo tak, že to strhlo mechanikom z odmien. 
Ako je to s riešením dovoleniek? Citovala: Ako by sa vám páčilo, ako si dovolenku naplánujete spolu s rodinou, odsúhlasíte ju včas so zamestnávateľom, ale váš vedúci, ak nejakého máte, vám dovolenku na poslednú chvíľu zruší, lebo nemá kto pracovať. Ako by sa vám páčilo, keby ste dovolenku museli brať rozkúskovanú na dni. Myslí, že aj zákonník práce hovorí, že aspoň dva týždne má mať zamestnanec umožnené dovolenku čerpať v celku.
Niekoľkokrát dávali návrh na zrušenie, alebo obmedzenie linky 30 K hati, že tam vozia iba vzduch, ale mesto to zamietlo. Je tu aj záujem o šetrenie a návrhy na úspory.
Nakúpili sa autobusy Citelis so slabými motormi a prevodovkami na rovinu. Tým pádom sú viac poruchové. Potom to boli autobusy bez uzatvorených kabín, kde nebola zaistená bezpečnosť vodičov. Ako je to s tými autobusmi a poruchovosťou? 
Myslí si, že napriek tomu, že Dopravný podnik zrekonštruoval električkovú trať a realizoval významné investície, tak zrejme vo vnútornom riadení nie je všetko celkom v poriadku. Poďakovala za čas.

p. Blaškovičová, poslankyňa MZ – Na aprílovom zastupiteľstve interpelovala primátora mesta a riaditeľa Magistrátu mesta Košice ohľadom projektu Transparentné mesto. Odpoveď podpísaná primátorom mesta bola taká, že je záujem o takýto projekt. Iniciovala tiež zverejňovanie faktúr z tohto obdobia, aj z predchádzajúceho obdobia, preto sa spýtala, že ako ďaleko je príprava tohto projektu zo strany Magistrátu mesta Košice.  Hovorili aj o tom, že by sa to dalo stihnúť do konca tohto volebného obdobia, no žiaľ, nezaregistrovala žiadnu iniciatívu.

p. Jutka, poslanec MZ – Hneď v úvode dnešného rokovania povedal, že  Dopravný podnik konečne po dlhšom čase dostal prvé pochvalné emaily. Nemienil tým to, že v Dopravnom podniku všetko funguje optimálne a všetko je optimálne zabezpečené aj navonok. 
Dopravný podnik bol dlhodobo atakovaný len negatívnymi záležitosťami. Jeho názor na to je taký, že nie všetko, čo sa v Dopravnom podniku udialo, je negatívne. Práve naopak, niektoré veci treba hodnotiť pozitívne. Toto je reakcia smerom k poslancovi 
p. Mutafovovi. 
Teraz k vystúpeniu poslankyne p. Jenčovej.  
Nekvalitné uniformy – Čo sa týka uniforiem, v podmienkach pre súťaž bolo zloženie látky na uniformy, aké má byť percento bavlny, aké má byť percento umelých vláken, bolo to odsúhlasené dotyčnými stranami. Všetci uchádzači splnili tieto normy. To, či sa dodala kvalitná, alebo nekvalitná uniforma sa rozhodne. V danom čase znela vyhláška a vykonávací predpis tak, že doprava má zabezpečiť uniformovanosť vodičov. V poslednom čase to bolo zmenené. Pri vyhlasovaní súťaže platila podmienka mať zabezpečené uniformy, takže boli by kritizovaní, keby ich nemali. Keď to zabezpečili, tak je na to negatívna odozva od šoférov. Uzavreli to tak, že  pozastavili nákup uniforiem s tým, že každú jednu zložku najprv vyskúšajú šoféri v praxi a v prípade, že budú k nim výhrady, ďalšie  uniformy už neobjednajú, ak výhrady nebudú, objednajú sa vo väčšom množstve.
Vyhodnotenie pracovnej záťaže v MHD – Mali pracovnú zdravotnú službu, ktorá určila zaradenie do rizikovej skupiny. Keďže s týmto zaradením dlhodobo bola nespokojnosť, no táto zdravotná pracovná služba bola zazmluvnená na celý kalendárny rok, nedalo sa s tým nič robiť. Teraz jej nebola zmluva predĺžená, v súťaži bola vybraná iná pracovná zdravotná služba, ktorá celú pracovnú záťaž v koordinácii s Úradom verejného zdravotníctva bude riešiť, čiže aj v tejto veci sa koná.
Upozornenie mechanikov a zamestnancov na staré hadice – Majú dodávateľov vybraných v súťaži, priebežne zabezpečujú dodávku náhradných dielov, ale snažia sa to robiť tak, aby náhradné diely nestáli na skladoch a nemali tak umelo vyvolané náklady. 
Riešenie dovoleniek je vysoko odborný problém, k tomu sa momentálne nechcel vyjadrovať. 
Čo sa týka zrušenia linky Pri hati, oni majú iné stanovisko. Niekto ju rušiť chce a niekto chce, aby k hati linka č. 30 zachádzala.
Že Citelisy majú slabé motory, áno, vypočuli si požiadavky šoférov a teraz boli odovzdané autobusy so silnejším motorom a tie sú teraz v prevádzke. To, čo bolo pred tým obstarané, k tomu sa nevie vyjadriť, no nové autobusy zohľadnili túto požiadavku.

p. Knapík, primátor mesta Košice – Spýtal sa poslankyne p. Jenčovej, či jej stačí táto odpoveď, alebo požaduje aj písomnú.

p. Jenčová, poslankyňa MZ – Bude v zápisnici, čo poslanec a zároveň predseda dozornej rady p. Jutka povedal, takže už písomnú odpoveď nepotrebuje.

p. Knapík, primátor mesta Košice – Nakoľko sa k bodu 33 už nikto nehlásil, uzavrel ho.

––-     ––-     ––-

Poznámka:
p. Knapík, primátor mesta Košice –  Nasledujú majetkové materiály, ktorých predkladateľom je námestník primátora mesta Košice p. Čečko, preto mu odovzdal vedenie rokovania mestského zastupiteľstva. 
Zároveň sa ospravedlnil z neúčasti na ďalšom rokovaní vzhľadom na ďalší aktuálny program – pietna spomienka na Hlavnej ulici so začiatkom o 16.15 hod. Upozornil tiež na podujatia organizované v týchto dňoch. Zaujímavá a spoločensky prijateľná môže byť návšteva podujatí v rámci Košických slávností vína, ktoré sa budú otvárať v piatok  a prebiehať aj v sobotu. Verí, že poslanci pozvánky majú
Ospravedlnil sa za túto vsuvku a rokovanie mestského zastupiteľstva  ďalej povedie námestník primátora mesta Košice p. Čečko. 

––-     ––-     ––-

34.  Dlhodobý prenájom pozemkov, predkupné právo a predaj stavieb, vrátane 
       oplotenia a vonkajších úprav v areáli tzv. Malinovského kasární pre A4CORP, s.r.o.

Poznámka: Pri schvaľovaní programu bol tento bod stiahnutý z rokovania.

––-     ––-     ––-

35. Dlhodobý prenájom časti pozemkov v  k. ú. Furča za účelom výstavby prístreškov 
      MHD v MČ Košice – Dargovských hrdinov

p. Čečko, námestník primátora mesta Košice – Upozornil na jednu technickú záležitosť. Krátku informáciu prednesie pracovníčka majetkového oddelenia.

p. Pučanová, vedúca oddelenia správy majetku MMK – Upozornila na zmenu čísla parciel v pôvodnom materiáli. Ide o dve parcely Teraz je to parcela 3664/1 a parcela 2062/1. K zmene došlo kvôli tomu, že sa  porovnával stav so stavom katastra. Ide len o túto zmenu.

V rozprave vystúpili:

p. Andrejčák, poslanec MZ – V danej veci sa chcel poďakovať pánu primátorovi i námestníkovi primátora p. Čečkovi za to, aký postoj a aké kroky zaujali po stretnutí s investorom. Tiež poďakoval oddeleniu správy majetku, oddeleniu správy komunikácií za kroky, ktoré podnikli, ako aj za to, že sa počas augusta vedeli vždy promptne stretnúť a vecne a efektívne k danej veci konzultovať  rôzne problémy, ktoré sa vyskytli.

p. Čečko, námestník primátora mesta Košice – Nakoľko sa nikto ďalší do rozpravy neprihlásil, uzavrel ju a dal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 258/2009 Z. z. schvaľuje
dlhodobý prenájom časti pozemkov v  k. ú. Furča za účelom výstavby prístreškov MHD v MČ Košice – Dargovských hrdinov a za účelom osadzovania 34 ks reklamných zariadení typu billboard podľa predloženého návrhu. 

Hlasovanie č. 38: za 41, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 258/2009 Z. z.
schvaľuje
dlhodobý prenájom časti pozemkov v  k. ú. Furča za účelom výstavby prístreškov MHD v MČ Košice – Dargovských hrdinov a za účelom osadzovania 34 ks reklamných zariadení typu billboard
názov nehnuteľnosti: a) časti pozemkov za účelom osadzovania prístreškov vrátane LPC
nosičov integrovaných v prístrešku – parc. č. 2326/1, 2403/1, 2063/5, 2627,   2958,  3664/1,  2062/1  v   k. ú.  Furča  spolu  vo  výmere  
cca 152  m2	              
      b) časti pozemkov za účelom osadzovania 34 ks reklamných  zariadení typu billboard  (presná špecifikácia s výmerou bude špecifikovaná v nájomnej zmluve)
účel:  výstavba a následná správa a údržba prístreškov MHD v MČ Košice – Dargovských 
          hrdinov
doba nájmu:            určitá 15 rokov
cena za prenájom:  1 € za 1 prístrešok ročne		
                               1 € za 1 nosič LCP integrovaný v prístrešku MHD
		       166 € za 1 ks reklamného zariadenia (počet ks 34)
Dlhodobý priamy prenájom predmetných nehnuteľností je prípadom hodným osobitného zreteľa (§ 9a ods. 9 písm. c) zákona č. 258/2009 Z. z.) z dôvodu, že ide o dosiahnutie zabezpečenia zlepšenia kultúry cestovania pre občanov a návštevníkov mesta Košice, o ktorých MZ  rozhodne trojpätinovou väčšinou prítomných poslancov.

––-     ––-     ––-

36. Zverenie nehnuteľností v k. ú. Južné mesto do správy SMsZ v Košiciach 
      a MČ Košice – Juh

p. Čečko, námestník primátora mesta Košice – Ide o zverenie nehnuteľností v lokalite Lomonosova a Rastislavova ulica.  Nakoľko sa do rozpravy nikto neprihlásil, dal slovo návrhovej komisie. 

p. Sekáč, poslanec MZ – Prečítal návrh na uznesenie
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie majetku podľa predloženého návrhu, 1. a 2. bod.

Hlasovanie č. 39: za 36, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  
schvaľuje
1. zverenie majetku mesta Košice do správy  Správe mestskej zelene v Košiciach :
     názov nehnuteľností: 	 pozemky  (príloha č. 1)
     k. ú.:	                           Južné mesto
     LV č. :                        11650
    účel zverenia: 	             správa a údržba 
    deň zverenia	:               dňom účinnosti zmluvy o zverení majetku mesta do správy
2. zverenie majetku mesta do správy MČ Košice – Juh:
     názov nehnuteľností:	  pozemky  (príloha č. 2)
     k. ú.:                            Južné mesto
     LV č.:                         11650
    účel zverenia:	              majetkovoprávne vysporiadanie pozemkov 
    deň zverenia:               dňom účinnosti zmluvy o zverení majetku mesta do správy

Príloha č. 1
Pozemky pre Správu mestskej zelene v Košiciach
P.č.	parcela č.	výmera	44	1961/18	76	ostatná plocha	
1	510/470	123	45	1961/19	47	ostatná plocha	
2	510/474	156	46	1961/20	86	ostatná plocha	
3	510/477	143	47	1961/21	86	ostatná plocha	
4	510/483	311	48	1961/22	46	ostatná plocha	
5	510/485	135	49	1961/23	73	ostatná plocha	
6	510/488	941	50	1961/24	74	ostatná plocha	
7	510/490	75	51	1961/25	46	ostatná plocha	
8	510/491	2146	59	1961/45	65	ostatná plocha	
9	510/492	56	60	1961/46	64	ostatná plocha	
10	510/494	76	61	1961/47	29	ostatná plocha	
11	510/496	73	62	1962/1	1576	ostatná plocha	
12	510/498	63	63	1962/3	65	ostatná plocha	
13	510/501	64	64	1962/4	66	ostatná plocha	
14	510/504	34	65	1962/5	30	ostatná plocha	
15	510/505	38	66	1962/8	97	ostatná plocha	
16	510/506	37	67	1962/10	13	ostatná plocha	
17	510/507	42	68	1962/12	24	ostatná plocha	
18	510/508	282	69	1967/6	11	ostatná plocha	
19	510/510	84					
20	510/512	170					
21	510/514	133					
22	510/516	148					
23	510/518	114					
24	510/519	62					
25	510/520	259					
26	510/522	133					
27	510/525	11					
28	510/526	155					
29	510/528	134					
30	510/529	113					
31	510/532	138					
32	510/534	118					
33	510/536	47					
34	510/538	213					
35	510/540	255					
36	1942/1	267					
37	1961/1	1166					
38	1961/10	307					
39	1961/11	24					
40	1961/12	85					
41	1961/13	86					
42	1961/14	47					
43	1961/16	75					
Príloha č. 2
Pozemky pre MČ Košice – Juh		
					
P.č.	parcela č.	výmera	druh pozemku		
1	510/472	18	ostatná plocha		
2	510/475	22	ostatná plocha		
3	510/478	7	ostatná plocha		
4	510/481	8	ostatná plocha		
5	510/486	8	ostatná plocha		
6	1942/2	3	ostatná plocha		
7	1942/3	5	ostatná plocha		
8	1942/4	5	ostatná plocha		
9	1942/5	5	ostatná plocha		
10	1961/8	28	ostatná plocha		
11	1961/28	6	ostatná plocha		
12	1961/37	5	ostatná plocha		
13	1961/39	5	ostatná plocha		
14	1961/41	5	ostatná plocha		

––-     ––-     ––-

37. Kúpa dokončených investícií parkovacích plôch na ul. Žižkova od MČ Košice – Juh 
      do vlastníctva mesta Košice

p. Čečko, námestník primátora mesta Košice – Nakoľko sa do rozpravy nikto neprihlásil, 
	odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 1 a § 29 ods.  1 písm. a) Štatútu mesta Košice schvaľuje kúpu  dokončených  investícií  parkovacích  plôch podľa predloženého návrhu. 

Hlasovanie č. 40: za 41, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 1 a § 29 ods.  1 písm. a) Štatútu mesta Košice
schvaľuje
kúpu  dokončených  investícií  parkovacích  plôch  na  časti  pozemku  parc.  č.  2510/1 (novovytvorené parcely č. 2510/20, 2510/22 a 2510/24) v k. ú. Skladná na ul. Žižkova od MČ Košice – Juh do vlastníctva mesta Košice za cenu 460,- €.

––-     ––-     ––-

38. Kúpa pozemku v k. ú.  Stredné mesto od SR - Obvodného úradu Košice 
      do vlastníctva mesta Košice

p. Čečko, námestník primátora mesta Košice – Nakoľko sa do rozpravy nikto neprihlásil, 
	odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice schvaľuje kúpu pozemku podľa predloženého návrhu. 

Hlasovanie č. 41: za 40, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice
schvaľuje
kúpu pozemku parc. č. KN-E 743/3 s výmerou 308 m2 v k. ú. Stredné mesto do vlastníctve mesta Košice od Slovenskej republiky - Obvodného úradu Košice  za kúpnu cenu  3 620,- €.

––-     ––-     ––-
  
39. Zámena pozemku v k. ú. Stredné mesto vo vlastníctve mesta Košice za pozemky 
      v k. ú. Grunt v podielovom spoluvlastníctve Margity Kelbelovej

p. Čečko, námestník primátora mesta Košice – Otvoril rozpravu. Nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a), b) Štatútu mesta Košice schvaľuje túto zámenu časti pozemkov podľa predloženého návrhu. 

Hlasovanie č. 42: za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a), b) Štatútu mesta Košice
schvaľuje
zámenu časti pozemkov parc. KN-E č. 10129/5 a parc. KN-E č. 8478/4 (novovytvorená parc.č. 2459/15) s výmerou 60 m² v k. ú. Stredné mesto vo vlastníctve mesta Košice za pozemok parc. č. 1624/609 s výmerou 920 m² v k. ú. Grunt a pozemok parc. č. 1624/610 s výmerou 130 m² v k. ú. Grunt v podielovom spoluvlastníctve Margity Kelbelovej, každý v podiele 2/30 k celku s finančným vyrovnaním 574,- € v prospech mesta Košice.
Zámena predmetných pozemkov je prípadom hodným osobitného zreteľa (§9a ods. 8 písm. e) zákona č. 258/2009 Z.z.)

––-     ––-     ––-

40. Zámena pozemku v k. ú. Južné mesto vo vlastníctve mesta Košice za pozemok 
      v k. ú. Južné mesto vo vlastníctve Mgr. Evy Krškovej

p. Čečko, námestník primátora mesta Košice – Otvoril rozpravu. Nakoľko sa do nej  nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice schvaľuje túto zámenu pozemkov podľa predloženého návrhu. 

Hlasovanie č. 43: za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice
schvaľuje
zámenu  pozemku časť parc. č. 1910/1 (diel č. 2) s  výmerou 134 m2 vo vlastníctve mesta Košice  za  pozemok  časť parc. č.  1909  (novovytvorená  parc. č.  1909/3)  s  výmerou 74 m2 
v  k. ú. Južné  mesto  vo  vlastníctve  Mgr.  Evy  Krškovej s  finančným vyrovnaním vo výške
11 100,- € v prospech mesta Košice.

––-     ––-     ––-

41. Zámena pozemkov v k. ú. Košické Hámre medzi mestom Košice a Dpt. Ladislavom     
      Kohútom, MUDr. Norou Leškovou a Ing. Ladislavom Kohútom

p. Čečko, námestník primátora mesta Košice – Otvoril rozpravu, no nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice schvaľuje zámenu pozemkov podľa predloženého návrhu.

Hlasovanie č. 44: za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice
schvaľuje
zámenu pozemkov časť parc. č. 206/1 s výmerou 285 m2 v k. ú. Košické Hámre vo vlastníctve mesta Košice za pozemok  časť parc. č. 213 s výmerou 50 m2 v k. ú. Košické Hámre v spoluvlastníctve Dpt. Ladislava Kohúta v podieloch 1/2 a 1/6 k celku, MUDr. Nory Leškovej v podiele 1/6 k celku a Ing. Ladislava Kohúta v podiele 1/6 k celku s finančným vyrovnaním vo výške 3 525,- € v prospech mesta Košice.

––-     ––-     ––-

42. Bezodplatný prevod pozemkov v k. ú. Jazero a dokončených investícií na ul. Baltická 
      č. 17 vo vlastníctve MultiBau s.r.o. do vlastníctva mesta Košice

p. Čečko, námestník primátora mesta Košice – Nakoľko sa do rozpravy nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 1 a § 29 ods. 1 písm. d) Štatútu mesta Košice schvaľuje bezodplatný prevod pozemkov  a dokončených investícií podľa predloženého návrhu. 

Hlasovanie č. 45: za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 1 a § 29 ods. 1 písm. d) Štatútu mesta Košice
schvaľuje
bezodplatný prevod pozemkov  parc. č. 3959/3 s výmerou 200 m2 , parc, č. 3959/5 s výmerou 971 m2 , parc. č. 3959/30 s výmerou 25 m2, parc. č. 3959/69 s výmerou 238 m2   v  k. ú. Jazero a dokončených investícií ciest, chodníka a spevnenej plochy zrealizovaných na pozemkoch parc. č. 3959/3, 3959/5, 3959/30 a 3959/69 v k. ú. Jazero na ul. Baltická č. 17 vo vlastníctve MultiBau s.r.o. do vlastníctva mesta Košice. V prípade, že pozemok parc. č. 3959/69 v k. ú. Jazero bude v čase uzatvorenia zmluvného vzťahu predmetom záložného práva, bezodplatný prevod dokončených investícií na tomto pozemku bude za podmienky zriadenia bezodplatného vecného bremena držby a užívania pozemku parc. č. 3959/69 v k. ú. Jazero pod stavbou vrátane práva uskutočniť stavbu, alebo zmenu stavby v prospech mesta Košice. 

––-     ––-     ––-

43. Zrušenie uznesenia MZ v Košiciach č. 702 zo dňa 16.12.2008

p. Čečko, námestník primátora mesta Košice – Otvoril rozpravu. Nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. a) Štatútu mesta Košice zrušuje uznesenie MZ v Košiciach č. 702 zo dňa 16.12.2008 o kúpe pozemkov v areáli ZOO Košice.

Hlasovanie č. 46: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

44. Oprava uznesenia MZ v Košiciach č. 1148 zo dňa 27. apríla 2010

p. Čečko, námestník primátora mesta Košice – Otvoril rozpravu. Nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice mení uznesenie MZ v Košiciach č.1148 zo dňa 27.4.2010 podľa predloženého návrhu. 

Hlasovanie č. 47:: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
mení   
uznesenie MZ v Košiciach č.1148 zo dňa 27.4.2010 v časti A. schvaľuje nasledovne: 
slová „parc. č. 3991/26 a parc. č. 3991/27 spolu s výmerou 1415 m²“  sa nahrádzajú slovami „parc. č. 3991/58 a parc. č. 3991/59 spolu s výmerou 1415 m²“.

––-     ––-     ––-

45. Oprava uznesenia MZ v Košiciach č. 1191 zo dňa 29.6.2010

p. Čečko, námestník primátora mesta Košice – Nakoľko sa do rozpravy nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie:
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 258/2009 Z.z. mení uznesenie MZ v Košiciach č. 1191 zo dňa 29.6.2010 v časti schvaľuje nasledovne: 
slová „parc. č. 8283“ sa nahrádzajú slovami „parc. č. 8283/2“.

Hlasovanie č. 48: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

46. Zmena uznesenia MZ v Košiciach č. 1205 zo dňa 29.6.2010 

p. Čečko, námestník primátora mesta Košice – Nakoľko sa do rozpravy nikto neprihlásil, 
	odovzdal slovo návrhovej komisii. 

p. Sekáč, poslanec MZ – Prečítal návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a), b) Štatútu mesta Košice mení uznesenie MZ v Košiciach  č. 1205  zo dňa  29. 6. 2010 nasledovne:
za slová „časť pozemku parc. č. 1871/28“ dopĺňa slová „a časť pozemku parc. č. 1871/34“.

Hlasovanie č. 49: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

47. Predaj pozemkov pod garážami v užívaní fyzických osôb 

p. Čečko, námestník primátora mesta Košice – Otvoril rozpravu. Nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov pod garážami v užívaní fyzických osôb podľa predloženého návrhu. 

Hlasovanie č. 50: za 41, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.
Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj pozemkov pod garážami v užívaní fyzických osôb pre:
1. Helena Krajnikovičová, parc. č. 4856/3 s  výmerou 17 m2 v  k. ú. Terasa za cenu 1 139,- €, 
2. Andrej Kmecík, parc. č. 4824 s  výmerou 17 m2 v  k. ú. Terasa za cenu 1 139,- €,
3. Ondrej Očič, parc. č. 2917/34 s výmerou 18 m2  v  k. ú. Severné mesto za cenu 1 440,- €,
4. Ing. Viera Annová, parc. č. 1252 s výmerou 19 m2 v k. ú. Južné mesto za cenu 2 356,-€.
––-     ––-     ––

48. Predaj spoluvlastníckeho podielu mesta Košice na nehnuteľnosti na ulici Timonova   
      č. 1 v Košiciach pre Jozefa Veselovského

p. Čečko, námestník primátora mesta Košice – Otvoril rozpravu. Nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice  schvaľuje predaj spoluvlastníckeho podielu mesta Košice podľa predloženého návrhu.

Hlasovanie č. 51: za 40, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice 
schvaľuje
predaj spoluvlastníckeho podielu mesta Košice ¾ k celku na nehnuteľnosti - domu súp. č. 777 na pozemku parc. č. 476 a pozemku parc. č. 476 s výmerou 488 m² v k. ú. Stredné mesto na ulici Timonova č. 1 v Košiciach pre  Jozefa Veselovského za kúpnu cenu 254 300 €. 
Predaj  predmetnej nehnuteľnosti je prípadom hodným osobitného zreteľa (§9a ods. 8 písm. e) zákona č. 258/2009 Z.z.).
––-     ––-     ––-

49. Predaj budovy a pozemkov ma Hemerkovej ulici č. 28 v Košiciach pre Nadáciu 
      DeDo – Solidarita s deťmi detských domovov

Poznámka: Pri schvaľovaní programu bol tento bod stiahnutý z rokovania mestského 
                  zastupiteľstva. 
––-     ––-     ––-

50. Predaj pozemkov v k. ú. Terasa v lokalite IBV nad Popradskou ulicou

p. Čečko, námestník primátora mesta Košice – Otvoril  rozpravu. Nakoľko sa nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov vo vlastníctve mesta Košice za kúpnu cenu 70,- €/m² pre osoby uvedené v predloženom návrhu.

Hlasovanie č. 52: za 40, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj pozemkov vo vlastníctve mesta Košice za kúpnu cenu 70,- €/m² pre:
1. 	MUDr. Ericha Boroša a MUDr. Tatianu Borošovú, parc. č. 4699/327 s výmerou 24 m² v k. ú. Terasa do bezpodielového spoluvlastníctva
2.	Ing. Ladislava Vargovčíka a PhDr. Ľubicu Vargovčíkovú, parc. č. 4699/329 s výmerou 27 m² v k. ú. Terasa do bezpodielového spoluvlastníctva.  

––-     ––-     ––-

51. Predaj pozemkov v k. ú. Terasa v lokalite Čičky

p. Čečko, námestník primátora mesta Košice – Otvoril rozpravu. Nik sa do rozpravy neprihlásil, dal preto slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov vo vlastníctve mesta Košice za kúpnu cenu 15,- €/m² pre uvedené osoby.

Hlasovanie č. 53: za 41, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj pozemkov vo vlastníctve mesta Košice za kúpnu cenu 15,- €/m² pre:
1. 	Ing. Jána Pitoňáka a Moniku Pitoňákovú, parc. č. 5655/7 s výmerou 260 m² v k. ú. Terasa do bezpodielového spoluvlastníctva
2.	Ondreja Turisa a Zuzanu Turisovú, parc. č. 5655/6 s výmerou 187 m² v k. ú. Terasa 
do bezpodielového spoluvlastníctva.  

––-     ––-     ––-

52. Predaj pozemku v k.ú. Terasa pre RNDr. Jána Nemčíka a Tatianu Nemčíkovú  

p. Čečko, námestník primátora mesta Košice – Otvoril rozpravu. Nik sa do nej neprihlásil, 
	dal preto slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti   –  podľa predloženého návrhu. 

Hlasovanie č. 54: za 41 + p. Ivanko, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku  parc. č. 4699/338 s  výmerou 12 m²  v  k. ú.  Terasa vo vlastníctve mesta Košice pre RNDr. Jána Nemčíka  a Tatianu Nemčíkovú  do podielového spoluvlastníctva v podiele ½ k celku pre každého za cenu 90,- €/m².  

––-     ––-     ––-

53. Predaj pozemkov v k.ú. Brody  vo vlastníctve mesta Košice pre Ingeborg Nicol 
      Kavečanskú a Branislava Kubániho 

p. Čečko, námestník primátora mesta Košice – Otvoril rozpravu. Nakoľko sa  nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice schvaľuje predaj pozemkov podľa predloženého návrhu. 

Hlasovanie č. 55: za 42, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice
schvaľuje
predaj pozemkov parc. č. 3206 s výmerou 43 m² a č. 3207/1 s výmerou 252 m² v k. ú. Brody vo vlastníctve mesta Košice do podielového spoluvlastníctva pre Ingeborg Nicol  Kavečanskú a Branislava Kubániho pre každého v podiele ½ k celku za kúpnu cenu 110,- €/m².
––-     ––-     ––-

54. Predaj budovy a pozemkov v k. ú. Jazero pre  SZITI s.r.o.
55. Predaj budovy a pozemku v k. ú. Barca pre Oázu – nádej pre nový život, n.o.

Poznámka: Pri schvaľovaní programu boli tieto body vypustené z rokovania mestského
zastupiteľstva.

––-     ––-     ––-

56. Predaj pozemku v k. ú. Ružín pre Prof. Dr. Stanislava Jacka, CSc. a PhDr. Tatianu 
     Jackovú

p. Čečko, námestník primátora mesta Košice – Otvoril rozpravu, no nakoľko sa do nej nikto neprihlásil, odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice schvaľuje predaj pozemku predloženého návrhu. 

Hlasovanie č. 56: za 41, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice
schvaľuje
predaj pozemku parc. č. 14/2 s výmerou 56 m² v k.ú. Ružín vo vlastníctve mesta Košice do bezpodielového spoluvlastníctva Prof. Dr. Stanislava Jacka, CSc. a PhDr. Tatiany Jackovej za kúpnu cenu 10,- €/m².

––-     ––-     ––-

57. Predaj pozemku v k. ú. Košické Hámre pre Ing. Petra Ocelíka

p. Čečko, námestník primátora mesta Košice – Otvoril  rozpravu. Nakoľko sa nikto dorozpravy neprihlásil, dal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj časti  pozemku podľa predloženého návrhu. 

Hlasovanie č. 57: za 42, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj časti  pozemku parc. č. 182/1  (novovytvorená parc. č.  182/39)  s výmerou  935 m2  
v k. ú. Košické Hámre vo vlastníctve mesta Košice pre Ing. Petra Ocelíka za cenu 15,- €/m2.

––-     ––-     ––-

58. Predaj pozemku v k. ú. Baška pre Štefana Siládiho

p. Čečko, námestník primátora mesta Košice – Nakoľko sa do rozpravy nikto neprihlásil, 
	odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj  pozemku podľa predloženého návrhu. 

Hlasovanie č. 58: za 42, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj  pozemku parc. č. 663/2 s  výmerou 39 m2  v k. ú. Baška vo vlastníctve  mesta  Košice pre Štefana Siládiho za cenu 35,- €/m2.

––-     ––-     ––-

59. Predaj pozemku v k. ú. Luník pre Východoslovenskú distribučnú, a.s.    

p. Čečko, námestník primátora mesta Košice – Otvoril rozpravu. Nakoľko sa nikto neprihlásil, 
	odovzdal slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje predaj  pozemku podľa predložené návrhu. 

Hlasovanie č. 59: za 41, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
schvaľuje
predaj  pozemku parc. č. 4745/69 s  výmerou 13 m2  v k. ú. Luník vo vlastníctve  mesta  Košice pre Východoslovenskú distribučnú, a.s. za cenu vo výške 40,- €/m2.

––-     ––-     ––-

60. Predaj nebytového priestoru pre nájomcu EDEN s.r.o. na ul. Hlavná 116

p. Čečko, námestník primátora mesta Košice – Otvoril rozpravu. Nikto sa do rozpravy neprihlásil, odovzdal preto slovo návrhovej komisii. 

p. Sekáč, poslanec MZ – Prečítal návrh na uznesenie v skrátenej podobe:
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytového  priestoru podľa predloženého návrhu. 

Hlasovanie č. 60: za 34, proti 3, zdržali sa 7.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien
schvaľuje
prevod   vlastníctva  nebytového  priestoru č. 1 vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 287/10000 prislúchajúceho k nebytovému priestoru na ul. Hlavná č. 116 pre nájomcu nebytového priestoru EDEN s.r.o. za cenu 65 000,- € . 
Predaj predmetného nebytového priestoru je prípadom hodným osobitného zreteľa  (§ 9 ods. 8 písm. e) zákona č. 258/2009 Z. z.). 

––-     ––-     ––-

61. Zmena uznesenia MZ č. 825 zo dňa 13.5.2009 - zníženie vyvolávacej ceny voľného 
      bytu na ul. Kustrova 3  formou verejnej dražby

p. Čečko, námestník primátora mesta Košice – Otvoril rozpravu.	

V rozprave vystúpili:

p. Mutafov poslanec MZ –  Viackrát už spomínal otázku  ponúknutia voľných bytov na riešenie  asanačného pásma. Znovu to zopakoval. Každý voľný byt, ktorý sa použije na riešenie asanačného pásma, je plusom pre riešenie tohto problému. Ponúkne sa byt ľuďom, ktorí tam bývajú a vyrieši sa jeden majetkový problém. Malo by sa to skúsiť. Necháva to na zváženie. Nepozná všetky súvislosti, no dal apel na takéto riešenie.

p. Čečko, námestník primátora mesta Košice – Súhlasí s týmto názorom, no tento bod by už mali dokončiť, keďže niečo sa začalo. Pripúšťa, že je to jedna z možností, ako riešiť asanačné pásmo. 
Nik ďalší sa do rozpravy neprihlásil, dal preto slovo návrhovej komisii. 

p. Sekáč, poslanec MZ – Prečítal návrh na uznesenie:
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien mení uznesenie MZ v Košiciach č. 825 zo dňa 13.5.2009 v časti schvaľuje nasledovne: 
v bode 2. slová „ s vyvolávacou cenou 45 000 €“ sa nahrádzajú slovami „s vyvolávacou cenou 41 500,- €“.

Hlasovanie č. 61: za 37 + pp. Hlinka, Čižmáriková, Ivanko, proti -, zdržal sa 3.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-
32. Rôzne

p. Filipko, poslanec MZ – Ako gestor Košických slávností vina pripojil sa s pozvaním na ochutnávku a bohatý kultúrny program slávností.
Tiež ich pozval na ďalšie podujatie, ktoré organizuje mesto Košice ktoré sa prihlásilo k charte Európsky týždeň mobility počas dní 16. a 22. septembra, kde aj partner mesta Dopravný podnik pripravil bohaté podujatia a zaujímavé programy. Mesto Košice zabezpečuje v dňoch 16. a 17. septembra na Hlavnej ulici v sále historickej radnice Dopravné fórum, ktoré bude slúžiť k prezentácii a diskusii projektu Integrované dopravné systémy na území mesta Košice, na ktoré prítomných pozval. Pozvánky boli rozoslané zástupcom samospráv aj poslancom mestského zastupiteľstva. Boli by radi, keby sa tohto podujatia pozvaní zúčastnili, lebo priestor rokovania mestského zastupiteľstva nie je veľmi vhodný na to, aby sa viedla širšia diskusia a zbierali sa názory o tomto projekte. Tam by chceli vytvoriť priestor aj na výmenu, zbieranie podnetov a chceli by tiež odprezentovať, v ako stave sa projekt nachádza. Teší sa na stretnutie. Začiatok je 16. septembra od 9.00 hod. a fórum bude venované poslancom a rôznym inštitúciám, 17. septembra v poobedňajších hodinách bude od 14.00 hod. prístupné pre širokú verejnosť.

––-     ––-     ––-

	Program mestského zastupiteľstva sa vyčerpal. Rokovanie mestskej rady je plánované na 21.9.2010 a 12.10.2010. Na ďalšom rokovaní mestského zastupiteľstva sa stretnú 26.10.2010. 
Námestník primátora mesta Košice Mgr. Mikuláš Čečko poďakoval prítomným za aktívnu účasť a vyhlásil XXXVII. rokovanie Mestského zastupiteľstva v Košiciach za ukončené.

          Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená 27.9.2010
Zapisovateľka: Mária Lapšanská

Overovatelia zápisnice:

MVDr. Jozef Figeľ	                ...................................	Podpísal dňa: 13. 10. 2010

PhDr. Katarína Čižmáriková	    ...................................	Podpísala dňa: 12. 10. 2010

O b s a h :

1	Úvod k programu rokovania
3	Informácia o plnení úloh vyplývajúcich z uznesení MZ od XXXVI. rokovania MZ 
a prehľad o odpredaji nehnuteľného a hnuteľného majetku mesta
4	Zmena uznesení Mestského zastupiteľstva v Košiciach
5	Informácia primátora mesta o svojej činnosti od XXXVI. rokovania MZ
6	Správa o činnosti Útvaru hlavného kontrolóra mesta Košice
8	Správa náčelníka Mestskej polície Košice o činnosti Mestskej polície Košice od 
1. januára 2010 do 30. júna 2010
13	Sráva o odpovediach na interpelácie a dopyty poslancov mestského  zastupiteľstva
14	Monitorovacia správa programového rozpočtu mesta Košice k 30.6.2010
17	5. zmena programového rozpočtu mesta Košice na rok 2010
25	VZN mesta Košice o erbe a vlajke mestskej časti Košice – Západ
25	Určenie volebných obvodov a počtu poslancov v nich pre voľby poslancov MZ
v Košiciach a primátora mesta Košice 27. novembra 2010 
26	Novela Rokovacieho poriadku Mestského zastupiteľstva v Košiciach
30	Začlenenie Útvaru hlavného kontrolóra do Organizačného poriadku Magistrátu mesta Košice
30	Protest prokurátora proti uzneseniu Mestského zastupiteľstva v Košiciach č. 1025
z 15. -16 . decembra 2009
33	Petícia za zachovanie národnej kultúrnej pamiatky archeologického náleziska 
– pevnosť bastiónová v Košiciach
37	Zmeny a doplnky ÚPN HSA Košice, lokalita Vyšné Opátske
37	Zmeny a doplnky ÚPN HSA Košice, lokalita diaľničný privádzač Vyšné 0pátske
            Zdoba
38	Zmeny a doplnky ÚPN HSA, jún 2010
38	Aktualizácia ÚPN Z Košice – Vyšné Opátske
38	Zmeny a doplnky Územného plánu hospodársko-sídelnej aglomerácie Košice 
  	v lokalite mestská časť Šaca
38	Územný plán zóny Lorinčík, Zmeny a doplnky 2010
39	Zmeny a doplnky Územného plánu zóny Barca, lokalita Gavlovičova
39	Zmeny a doplnky Územného plánu zóny Barca, lokalita Pri cintoríne
40	Cyklistická  mapa Košice
40	Priebežná správa o činnosti Košice - Európske hlavné mesto kultúry 2013, n.o. za prvý 
 	polrok 2010
46	Priebežná správa o projekte Košice – Európske hlavné mesto kultúry 2013, n.o. za 
 	obdobie 1.7. 2010 – 15.8.2010
47	Delegovanie zástupcu mesta Košice do orgánov záujmového združenia právnických 
 	osôb Koalícia 2013+
48	Delegovanie zástupcu mesta Košice do orgánov občianskeho združenia Košická aréna
50	Aktualizácia Akčného plánu rozvoja mesta Košice na roky 2009 – 2011
52	Akčný plán Koncepcie politiky mesta Košice vo vzťahu k deťom a mládeži na roky 
 	2010 – 2013
53	Zabezpečenie činnosti centier voľného času v zriaďovateľskej pôsobnosti mesta  
 	Košice do jednej rozpočtovej organizácie
57	Príprava projektu Atraktívna mestská verejná doprava pre prístupné mesta (ATTAC)
58	Interpelácie poslancov MZ
60	Dopyty poslancov MZ
63  	Dlhodobý prenájom pozemkov, predkupné právo a predaj stavieb, vrátane 
            oplotenia a vonkajších úprav v areáli tzv. Malinovského kasární pre A4CORP, s.r.o.
63	Dlhodobý prenájom časti pozemkov v  k. ú. Furča za účelom výstavby prístreškov 
 	MHD v MČ Košice – Dargovských hrdinov
65	Zverenie nehnuteľností v k. ú. Južné mesto do správy SMsZ v Košiciach  a MČ 
 	Košice – Juh
67	Kúpa dokončených investícií parkovacích plôch na ul. Žižkova od MČ Košice – Juh  
 	do vlastníctva mesta Košice
67	Kúpa pozemku v k. ú.  Stredné mesto od SR - Obvodného úradu Košice do 
 	vlastníctva mesta Košice
68	Zámena pozemku v k. ú. Stredné mesto vo vlastníctve mesta Košice za pozemky 
 	v k. ú. Grunt v podielovom spoluvlastníctve Margity Kelbelovej
68	Zámena pozemku v k. ú. Južné mesto vo vlastníctve mesta Košice za pozemok v k. ú. 
 	Južné mesto vo vlastníctve Mgr. Evy Krškovej
69	Zámena pozemkov v k. ú. Košické Hámre medzi mestom Košice a Dpt. Ladislavom 
 	Kohútom, MUDr. Norou Leškovou a Ing. Ladislavom Kohútom
69	Bezodplatný prevod pozemkov v k. ú. Jazero a dokončených investícií na ul. Baltická 
 	č. 17 vo vlastníctve MultiBau s.r.o. do vlastníctva mesta Košice
70	Zrušenie uznesenia MZ v Košiciach č. 702 zo dňa 16.12.2008
70	Oprava uznesenia MZ v Košiciach č. 1148 zo dňa 27. apríla 2010
71	Oprava uznesenia MZ v Košiciach č. 1191 zo dňa 29.6.2010
71	Zmena uznesenia MZ v Košiciach č. 1205 zo dňa 29.6.2010
71	Predaj pozemkov pod garážami v užívaní fyzických osôb
72	Predaj spoluvlastníckeho podielu mesta Košice na nehnuteľnosti na ulici
 	Timonova č. 1 v Košiciach pre Jozefa Veselovského
72	Predaj budovy a pozemkov ma Hemerkovej ulici č. 28 v Košiciach pre Nadáciu 
DeDo – Solidarita s deťmi detských domovov
73 	Predaj pozemkov v k. ú. Terasa v lokalite IBV nad Popradskou ulicou
73	Predaj pozemkov v k. ú. Terasa v lokalite Čičky
74	Predaj pozemku v k.ú. Terasa pre RNDr. Jána Nemčíka a Tatianu Nemčíkovú  
74	Predaj pozemkov v k.ú. Brody  vo vlastníctve mesta Košice pre Ingeborg Nicol 
 	Kavečanskú a Branislava Kubániho
75	Predaj budovy a pozemkov v k.ú. Jazero pre  SZITI s.r.o.
75	Predaj budovy a pozemku v k.ú. Barca pre Oázu – nádej pre nový život, n.o.
75	Predaj pozemku v k. ú. Ružín pre Prof. Dr. Stanislava Jacka, CSc. 
 	a PhDr. Tatianu Jackovú
75	Predaj pozemku v k. ú. Košické Hámre pre Ing. Petra Ocelíka
76	Predaj pozemku v k. ú. Baška pre Štefana Siládiho
76	Predaj pozemku v k. ú. Luník pre Východoslovenskú distribučnú, a.s.
77	Predaj nebytového priestoru pre nájomcu EDEN s.r.o. na ul. Hlavná 116
77	Zmena uznesenia MZ č. 825 zo dňa 13.5.2009 - zníženie vyvolávacej ceny voľného 
 	bytu na ul. Kustrova 3  formou verejnej dražby
78	Rôzne
79	Záver